

PASAULES ANTIDOPINGA KODEKSS

**STARPTAUTISKAIS STANDARTS**

**PĀRBAUDES UN IZMEKLĒŠANA**

2023

**A picture containing text, clipart

Description automatically generated**

***Pārbaužu* un izmeklējumu *starptautiskais standarts***

Pasaules antidopinga kodeksa *Pārbaužu* un izmeklējumu *starptautiskais standarts* ir Pasaules antidopinga programmas ietvaros izstrādāts obligāts *starptautiskais standarts*. To izstrādāja, apspriežoties ar *parakstītājiem*, valsts iestādēm un citām ieinteresētajām personām.

*Starptautiskais pārbaužu standarts* pirmo reizi tika pieņemts 2003. gadā un stājās spēkā 2004. gada janvārī. Pēc tam to sešas reizes grozīja, pirmajam grozījumam stājoties spēkā 2009. gada janvārī, otrajam – 2011. gada janvārī, trešajam grozījumam, ar kuru šo standartu pārsauca par *Pārbaužu* un izmeklējumu *starptautisko standartu* (*ISTI*), – 2015. gada janvārī, ceturtajam grozījumam – 2017. gada janvārī, piektajam – 2019. gada martā, sestajam – 2020. gada martā un septītajam – 2021. gada janvārī. Šajā *ISTI* redakcijā ietverti turpmākie grozījumi, ko *WADA* izpildkomiteja apstiprinājusi 2022. gada septembrī, un tā ir spēkā no 2023. gada 1. janvāra.

Izdevējs:

Pasaules Antidopinga aģentūra

*Stock Exchange Tower*

*800 Place Victoria (Suite 1700)*

*PO Box 120*

*Montreal, Quebec*

*Canada H4Z 1B7*

www.wada-ama.org

Tālr.: + 1 514 904 9232

Fakss: + 1 514 904 8650

E-pasts: code@wada-ama.org

**SATURA RĀDĪTĀJS**

[**PIRMĀ DAĻA. IEVADS, *KODEKSA* NOTEIKUMI, *STARPTAUTISKĀ STANDARTA* NOTEIKUMI UN DEFINĪCIJAS** 7](#_Toc137586260)

[**1.0. Ievads un darbības joma** 7](#_Toc137586261)

[**2.0. *Kodeksa* noteikumi** 7](#_Toc137586262)

[**3.0. Definīcijas un interpretācija** 8](#_Toc137586263)

[3.1. Turpmāk norādīti *Kodeksā* definētie termini, kas izmantoti *Pārbaužu* un izmeklējumu *starptautiskajā standartā* 8](#_Toc137586264)

[3.2. Laboratoriju *starptautiskajā standartā* definētie termini 14](#_Toc137586265)

[3.3. *Starptautiskajā rezultātu pārvaldības standartā* definētie termini 15](#_Toc137586266)

[3.4. *Starptautiskajā* privātuma un personas datu aizsardzības *standartā* definētie termini 16](#_Toc137586267)

[3.5. Tie definētie termini, kas īpašā nozīmē lietoti *Pārbaužu* un izmeklējumu *starptautiskajā standartā* 16](#_Toc137586268)

[3.6. Interpretācija 18](#_Toc137586269)

[**OTRĀ DAĻA. *PĀRBAUŽU* STANDARTI** 19](#_Toc137586270)

[**4.0. Efektīvu *pārbaužu* plānošana** 19](#_Toc137586271)

[4.1. Mērķis 19](#_Toc137586272)

[4.2. Riska novērtēšana 19](#_Toc137586273)

[4.3. *Starptautiska* un *valsts līmeņa* *sportistu* definēšana 20](#_Toc137586274)

[4.4. Prioritātes noteikšana sporta veidiem un/vai disciplīnām 21](#_Toc137586275)

[4.5. Prioritātes noteikšana dažādiem *sportistiem* 22](#_Toc137586276)

[4.6. Prioritāšu noteikšana dažādiem *pārbaužu* un *paraugu* veidiem 25](#_Toc137586277)

[4.7. *Paraugu* analīzes, saglabāšanas stratēģija un papildu analīzes 26](#_Toc137586278)

[4.8. Informācijas par *sportista* atrašanās vietu noskaidrošana 27](#_Toc137586279)

[4.9. Saskaņošana ar citām *antidopinga organizācijām* 41](#_Toc137586280)

[**5.0. Paziņošana *sportistiem*** 42](#_Toc137586281)

[5.1. Mērķis 42](#_Toc137586282)

[5.2. Vispārīgi norādījumi 42](#_Toc137586283)

[5.3. Prasības, kas jāievēro pirms paziņošanas *sportistam* 42](#_Toc137586284)

[5.4. Prasības attiecībā uz paziņošanu *sportistiem* 44](#_Toc137586285)

[**6.0. Sagatavošanās *parauga* savākšanas procesam** 46](#_Toc137586286)

[6.1. Mērķis 46](#_Toc137586287)

[6.2. Vispārīgi norādījumi 46](#_Toc137586288)

[6.3. Prasības attiecībā uz sagatavošanos *parauga* savākšanas procesam 47](#_Toc137586289)

[**7.0. *Parauga* savākšanas procesa norise** 50](#_Toc137586290)

[7.1. Mērķis 50](#_Toc137586291)

[7.2. Vispārīgi norādījumi 50](#_Toc137586292)

[7.3. Prasības, kas jāievēro pirms *parauga* savākšanas 51](#_Toc137586293)

[7.4. Prasības attiecībā uz *parauga* savākšanu 51](#_Toc137586294)

[**8.0. Drošības/pēcpārbaudes pārvaldība** 54](#_Toc137586295)

[8.1. Mērķis 54](#_Toc137586296)

[8.2. Vispārīgi norādījumi 54](#_Toc137586297)

[8.3. Prasības attiecībā uz drošības/pēcpārbaudes pārvaldību 54](#_Toc137586298)

[**9.0. *Paraugu* transportēšana un dokumentācija** 55](#_Toc137586299)

[9.1. Mērķis: 55](#_Toc137586300)

[9.2. Vispārīgi norādījumi 55](#_Toc137586301)

[9.3. Prasības attiecībā uz *paraugu* un dokumentācijas transportēšanu un glabāšanu 55](#_Toc137586302)

[**10.0. *Paraugu* īpašumtiesības** 56](#_Toc137586303)

[**TREŠĀ DAĻA. INFORMĀCIJAS APKOPOŠANAS UN IZMEKLĒJUMU *STANDARTI*** 57](#_Toc137586304)

[**11.0. Informācijas apkopošana, novērtēšana un izmantošana** 57](#_Toc137586305)

[11.1. Mērķis 57](#_Toc137586306)

[11.2. Antidopinga informācijas apkopošana 57](#_Toc137586307)

[11.3. Antidopinga izlūkdatu novērtēšana un analīze 57](#_Toc137586308)

[11.4. Izlūkdatu rezultāti 58](#_Toc137586309)

[**12.0. Izmeklēšana** 58](#_Toc137586310)

[12.1. Mērķis 58](#_Toc137586311)

[12.2. Iespējamo antidopinga noteikumu pārkāpumu izmeklēšana 59](#_Toc137586312)

[12.3. Izmeklēšanas rezultāti 60](#_Toc137586313)

[**A PIELIKUMS. IZMAIŅAS ATTIECĪBĀ UZ *SPORTISTIEM* AR INVALIDITĀTI** 61](#_Toc137586314)

[A.1. Mērķis 61](#_Toc137586315)

[A.2. Darbības joma 61](#_Toc137586316)

[A.3. Atbildība 61](#_Toc137586317)

[A.4. Prasības 61](#_Toc137586318)

[**B PIELIKUMS. IZMAIŅAS ATTIECĪBĀ UZ *NEPILNGADĪGIEM SPORTISTIEM*** 63](#_Toc137586319)

[B.1. Mērķis 63](#_Toc137586320)

[B.2. Darbības joma 63](#_Toc137586321)

[B.3. Atbildība 63](#_Toc137586322)

[B.4. Prasības 63](#_Toc137586323)

[**C PIELIKUMS. URĪNA *PARAUGU* SAVĀKŠANA** 65](#_Toc137586324)

[C.1. Mērķis 65](#_Toc137586325)

[C.2. Darbības joma 65](#_Toc137586326)

[C.3. Pienākumi 65](#_Toc137586327)

[C.4. Prasības 65](#_Toc137586328)

[**D PIELIKUMS. VENOZO ASIŅU *PARAUGU* SAVĀKŠANA** 68](#_Toc137586329)

[D.4. Prasības 68](#_Toc137586330)

[**E PIELIKUMS. URĪNA *PARAUGI*, KURU APJOMS IR NEPIETIEKAMS** 71](#_Toc137586331)

[E.1.Mērķis 71](#_Toc137586332)

[E.2. Darbības joma 71](#_Toc137586333)

[E.3. Atbildība 71](#_Toc137586334)

[E.4. Prasības 71](#_Toc137586335)

[**F PIELIKUMS. URĪNA *PARAUGI*, KAS NEATBILST PRASĪBAI PAR ANALĪZĒM PIEMĒROTU ĪPATNĒJO SVARU** 73](#_Toc137586336)

[F.1. Mērķis 73](#_Toc137586337)

[F.2. Darbības joma 73](#_Toc137586338)

[F.3. Atbildība 73](#_Toc137586339)

[F.4. Prasības 73](#_Toc137586340)

[**G PIELIKUMS. PRASĪBAS ATTIECĪBĀ UZ *PARAUGU* SAVĀKŠANAS PERSONĀLU** 75](#_Toc137586341)

[G.1. Mērķis 75](#_Toc137586342)

[G.2. Darbības joma 75](#_Toc137586343)

[G.3. Atbildība 75](#_Toc137586344)

[G.4. Prasības – kvalifikācijas un mācības 75](#_Toc137586345)

[G.5. Prasības attiecībā uz akreditāciju, atkārtotu akreditāciju un pienākumu deleģēšanu 76](#_Toc137586346)

[**H PIELIKUMS. *PĀRBAUŽU* VEIKŠANA *SPORTA PASĀKUMĀ*** 78](#_Toc137586347)

[H.1. Mērķis 78](#_Toc137586348)

[H.2. Darbības joma 78](#_Toc137586349)

[H.3. Atbildība 78](#_Toc137586350)

[H.4. Prasības 78](#_Toc137586351)

[**I PIELIKUMS. *SPORTISTA BIOLOĢISKĀS PASES* VAJADZĪBĀM PAREDZĒTU ASINS *PARAUGU* SAVĀKŠANA, GLABĀŠANA UN TRANSPORTĒŠANA** 80](#_Toc137586352)

[I.1. Mērķis 80](#_Toc137586353)

[I.2. Prasības 80](#_Toc137586354)

[I.3. *Parauga* savākšanas procedūra 82](#_Toc137586355)

[I.4. Transportēšanas prasības 82](#_Toc137586356)

[**J PIELIKUMS. IZŽĀVĒTU ASINS PILIENU *PARAUGU* SAVĀKŠANA, GLABĀŠANA UN TRANSPORTĒŠANA** 84](#_Toc137586357)

[J.1. Mērķis 84](#_Toc137586358)

[J.2. Darbības joma 84](#_Toc137586359)

[J.3. Atbildība 84](#_Toc137586360)

[J.4. Prasības attiecībā uz izžāvētu asins pilienu *paraugu* vākšanas inventāru 85](#_Toc137586361)

[J.5. Izžāvētu asins pilienu *paraugu* nodošana 85](#_Toc137586362)

[J.6. Prasības attiecībā uz transportēšanu 88](#_Toc137586363)

# PIRMĀ DAĻA. IEVADS, *KODEKSA* NOTEIKUMI, *STARPTAUTISKĀ STANDARTA* NOTEIKUMI UN DEFINĪCIJAS

## 1.0. Ievads un darbības joma

*Pārbaužu* un izmeklējumu *starptautiskā standarta* galvenais nolūks ir plānot pārdomātas un efektīvas *pārbaudes* gan *sacensību* laikā, gan *ārpus sacensībām*, kā arī saglabāt savākto *paraugu* viengabalainību, identitāti un drošību no brīža, kad *sportistam* paziņo par viņa atlasi *pārbaudei*, līdz brīdim, kad *paraugus* nogādā laboratorijā analīžu veikšanai. Šajā nolūkā *Pārbaužu* un izmeklējumu *starptautiskajā standartā* (tostarp tā pielikumos) ir paredzēti obligāti standarti attiecībā uz pārbaužu veikšanas plānošanu (tostarp informācijas par *sportista* atrašanās vietu apkopošanu un izmantošanu), paziņojumu sniegšanu *sportistiem*, sagatavošanos *paraugu* savākšanai un tās veikšanu, *paraugu* drošības/pēcpārbaudes pārvaldību un dokumentāciju, kā arī *paraugu* pārvešanu uz laboratorijām analīžu veikšanai.

*Pārbaužu* un izmeklējumu *starptautiskā standarta* otrs nolūks ir noteikt obligātus standartus antidopinga informācijas efektīvai un lietderīgai apkopošanai, novērtēšanai un izmantošanai un izmeklēšanas efektīvai un lietderīgai veikšanai saistībā ar iespējamajiem antidopinga noteikumu pārkāpumiem.

*Pārbaužu* un izmeklējumu *starptautisko standartu* papildina *WADA* sagatavoti *tehniskie dokumenti*, lai palīdzētu *antidopinga organizācijām* pildīt to pienākumus saskaņā ar Pasaules antidopinga programmu. *Tehniskie dokumenti* ir obligāti. *Rezultātu pārvaldības* procesi, kas iepriekš bija ietverti *Pārbaužu* un izmeklējumu *starptautiskajā standartā*, tagad ir atspoguļoti *Starptautiskajā rezultātu pārvaldības standartā*.

Termini, kas ir izmantoti šajā *starptautiskajā standartā* un ir definēti *Kodeksā*, ir rakstīti kursīvā. Termini, kas ir definēti šajā vai citā *starptautiskajā standartā*, ir pasvītroti.

## 2.0. *Kodeksa* noteikumi

Turpmāk norādītie *Kodeksa* panti tieši attiecas uz *Pārbaužu* un izmeklējumu *starptautisko standartu*; ar tiem var iepazīties, skatot pašā *Kodeksā*:

* 2. pantu “Antidopinga noteikumu pārkāpumi”;
* 5. pantu “*Pārbaudes* un izmeklēšana”;
* 6. pantu “*Paraugu* analīze”;
* 8. pantu “*Rezultātu pārvaldība*. Tiesības uz taisnīgu lietas izskatīšanu un tiesības uz informāciju par pieņemto lēmumu”;
* 10. pantu “Individuālās sankcijas”;
* 12. pantu “*Parakstītāju* piemērotās sankcijas citām sporta organizācijām”;
* 13. pantu “*Rezultātu pārvaldība*. Pārsūdzības”;
* 14. pantu “Konfidencialitāte un ziņošana”;
* 20. pantu “*Parakstītāju* un *WADA* papildu funkcijas un pienākumi”;
* 21. pantu “*Sportistu* un citu *personu* papildu funkcijas un pienākumi”;
* 23. pantu “Atzīšana un īstenošana”.

## 3.0. Definīcijas un interpretācija

### 3.1. Turpmāk norādīti *Kodeksā* definētie termini, kas izmantoti *Pārbaužu* un izmeklējumu *starptautiskajā standartā*

***ADAMS* –** antidopinga administrācijas un pārvaldības sistēma ir datu ievadīšanai, uzglabāšanai, datu koplietošanai un ziņošanai paredzēts datubāzu pārvaldības tīmekļa instruments, kas izstrādāts, lai atbalstītu ieinteresēto personu un *WADA* veiktos dopinga apkarošanas pasākumus, ievērojot tiesību aktus datu aizsardzības jomā.

***Aizliegtā metode* –** jebkura metode, kas *aizliegto vielu un metožu sarakstā* norādīta kā aizliegta.

***Aizliegtā viela* –** jebkura viela vai vielu kategorija, kas *aizliegto vielu un metožu sarakstā* norādīta kā aizliegta.

***Aizsargājamā persona* –** *sportists* vai cita fiziska *persona*, kas antidopinga noteikumu pārkāpuma izdarīšanas laikā: i) nav sasniegusi sešpadsmit (16) gadu vecumu; ii) nav sasniegusi astoņpadsmit (18) gadu vecumu un nav iekļauta nevienā *pārbaudāmo sportistu reģistrā*, un nekad nav sacentusies nevienā *starptautiskā sporta pasākumā* atklātā kategorijā, vai iii) citu ar vecumu nesaistītu iemeslu dēļ saskaņā ar piemērojamajiem valsts tiesību aktiem ir atzīta par rīcībnespējīgu.

*[Piezīme par terminu “aizsargājamā persona”. Kodeksā pret aizsargājamām personām ir noteikta atšķirīga attieksme nekā pret citiem sportistiem vai personām noteiktos apstākļos, izprotot, ka sportistam vai citai personai, kura ir jaunāka par noteiktu vecumu vai kurai ir mazākas intelektuālās spējas, var nebūt garīgu spēju izprast un novērtēt Kodeksā noteiktos aizliegumus. Šāda persona ir, piemēram, paraolimpiskais sportists, kuram ir dokumentāli pierādīta rīcībnespēja intelektuālās attīstības traucējumu dēļ. Termina “atvērta kategorija” nolūks ir izslēgt tās sacensības, kas paredzētas tikai junioru vai noteiktu vecuma grupu kategorijām.]*

***Amatieru līmeņa sportists* –** fiziska *persona*, kuru tā ir definējusi attiecīgā *valsts antidopinga organizācija*, tomēr ar nosacījumu, ka šis termins neietver nevienu *personu*, kura piecu (5) gadu laikā pirms antidopinga noteikumu pārkāpuma izdarīšanas ir bijusi *starptautiska līmeņa sportists* (ko katra starptautiskā federācija definē saskaņā ar *Pārbaužu* un izmeklējumu *starptautisko standartu*) vai *valsts līmeņa sportists* (ko katra *valsts antidopinga organizācija* definē saskaņā ar *Pārbaužu* un izmeklējumu *starptautisko standartu*), pārstāvējusi jebkuru valsti *starptautiskā sporta pasākumā* atklātā kategorijā vai bijusi iekļauta *pārbaudāmo sportistu reģistrā* vai citā atrašanās vietas informācijas reģistrā, kuru uztur kāda no starptautiskajām federācijām vai *valstu antidopinga organizācijām*.

*[Piezīme par termina “amatieru līmeņa sportists” definīciju. Termina “atvērta kategorija” nolūks ir izslēgt tās sacensības, kas paredzētas tikai junioru vai noteiktu vecuma grupu kategorijām.]*

***Antidopinga noteikumu* pārkāpumu *sekas* (“*sekas*”) –** ja *sportists* vai cita *persona* pārkāpj kādu antidopinga noteikumu, tā sekas varētu būt viens vai vairāki no šādiem sodiem: a) *anulēšana* ir konkrētajās *sacensībās* vai *sporta pasākumā* gūto *sportista* rezultātu anulēšana, piemērojot visas no tā izrietošās *sekas*, tostarp atsavinot visas medaļas, punktus un balvas; b) *diskvalifikācija* nozīmē to, ka *sportistam* vai citai *personai* antidopinga noteikumu pārkāpuma dēļ uz noteiktu laiku ir aizliegts piedalīties *sacensībās* vai citos pasākumos, kā arī aizliegts saņemt finansējumu, kā noteikts 10.14. pantā; c) *pagaidu aizliegums* piedalīties sacensībās nozīmē to, ka *sportistam* vai citai *personai* uz laiku ir aizliegts piedalīties *sacensībās* vai pasākumā, līdz tiek pieņemts galīgais lēmums lietā, ko skata saskaņā ar 8. pantu; d) *finansiālas sekas* nozīmē finansiālas sankcijas par antidopinga noteikumu pārkāpumu vai lai atlīdzinātu izmaksas, kas saistītas ar šādu pārkāpumu; e) *informācijas publiskošana* ir informācijas izplatīšana plašai sabiedrībai vai citām *personām*, ne tikai tām, kas ir tiesīgas saņemt iepriekšēju paziņojumu saskaņā ar 14. pantu. *Komandu sporta veidos* 11. pantā paredzētās *sekas* varētu vērst arī pret komandām.

***Antidopinga organizācija* –** *WADA* vai *parakstītājs*, kas atbild par antidopinga noteikumu pieņemšanu attiecībā uz jebkura *dopinga kontroles* procesa posma sākšanu, īstenošanu vai izpildi. Antidopinga organizācija ir, piemēram, Starptautiskā Olimpiskā komiteja, Starptautiskā Paraolimpiskā komiteja, citas *lielu sporta pasākumu rīkotājorganizācijas*, kas veic *pārbaudes* savos rīkotajos *sporta pasākumos*, starptautiskās federācijas un *valstu antidopinga organizācijas*.

***Ārpus sacensībām* –** jebkurš laikposms ārpus *sacensību laika*.

***Būtiska palīdzība* –** atbilstīgi 10.7.1. pantam *personai*, kas sniedz *būtisku palīdzību*, ir: 1) parakstītā rakstveida paziņojumā vai ierakstītā iztaujāšanā pilnībā jāatklāj visa informācija, kas tai zināma saistībā ar antidopinga noteikumu pārkāpumu vai citu 10.7.1.1. pantā aprakstītu tiesvedību, un 2) pilnībā jāsadarbojas jebkuras tādas lietas vai jautājuma izmeklēšanā un iztiesāšanā, kas saistīta ar šīs personas sniegto informāciju, tostarp, piemēram, jāsniedz liecība lietas izskatīšanā, ja to pieprasa *antidopinga organizācija* vai lietas izskatīšanas komisija. Turklāt sniegtajai informācijai ir jābūt ticamai un tai ir jābūt būtiskai sāktās lietas vai tiesvedības materiālu daļai; ja lietas vai tiesvedības izskatīšanu nesāk, šai informācijai ir jābūt pietiekamai, lai uz tās pamata tomēr varētu sākt lietas izskatīšanu vai tiesvedību.

***CAS* –** Sporta šķīrējtiesa.

***Deleģēta trešā persona* –** jebkura *persona*, kurai *antidopinga organizācija* deleģē veikt jebkuru *dopinga kontroles* vai antidopinga *izglītības* programmu aspektu, tostarp, bet ne tikai, trešās personas vai citas *antidopinga organizācijas*, kuras veic *paraugu* vākšanu vai citus *dopinga kontroles* pakalpojumus vai antidopinga *izglītības* programmas *antidopinga organizācijai*, vai personas, kas darbojas kā neatkarīgi darbuzņēmēji, kuri sniedz *dopinga kontroles* pakalpojumus *antidopinga organizācijai* (piemēram, *dopinga kontrolieri*, kuri nav darbinieki, vai pavadoņi). Šī definīcija neattiecas uz *CAS*.

***Diskvalifikācija* –** skat. iepriekš “*antidopinga noteikumu pārkāpumu sekas*”.

***Dopinga kontrole* –** visi pasākumi un procesi no pārbaužu veikšanas plānošanas līdz pārsūdzības galīgai izskatīšanai un *seku* izpildei, tostarp visi starppasākumi un starpprocesi, piemēram, bet ne tikai, *pārbaužu veikšana*, izmeklēšana, informācijas sniegšana par atrašanās vietu, *TUE*, *paraugu* vākšana un apstrāde, laboratoriskā analīze, *rezultātu pārvaldība*, kā arī izmeklēšana vai tiesvedības saistībā ar 10.14. panta pārkāpumiem (statuss *diskvalifikācijas* vai *pagaidu aizlieguma* laikā).

***Falsifikācija* –** apzinātas darbības, kas grauj *dopinga kontroles* procesu, bet kas pretējā gadījumā nebūtu iekļautas *aizliegto metožu* definīcijā. *Falsifikācija* tostarp ir kukuļa piedāvāšana vai pieņemšana, lai veiktu vai neveiktu kādu darbību, *parauga* vākšanas kavēšana, *parauga* analīzes ietekmēšana vai padarīšana par neiespējamu, *antidopinga organizācijai* vai *TUE* komitejai, vai lietas izskatīšanas komisijai iesniegto dokumentu viltošana, liecinieku nepatiesu liecību iegūšana, jebkuru citu krāpniecisku darbību veikšana pret *antidopinga organizāciju* vai lietas izskatīšanas komisiju nolūkā ietekmēt *rezultātu pārvaldību* vai *seku* izpildi, kā arī jebkura cita līdzīga apzināta iejaukšanās vai *mēģinājums* iejaukties attiecībā uz jebkuru *dopinga kontroles* aspektu.

*[Piezīme par termina “falsifikācija” definīciju. Piemēram, saskaņā ar šo pantu pārbaudes laikā ir aizliegts grozīt identifikācijas numurus dopinga kontroles anketā, parauga B daļas analīzes laikā sasist parauga B daļas mēģeni vai pārveidot paraugu, pievienojot piemaisījumu, vai iebiedēt vai mēģināt iebiedēt iespējamo liecinieku vai liecinieku, kurš dopinga kontroles procedūrā devis liecību vai sniedzis informāciju. Falsifikācija ir amatpārkāpums, ko pieļauj rezultātu pārvaldības un lietas izskatīšanas procesa laikā. Skat. Kodeksa 10.9.3.3. pantu. Tomēr par falsifikāciju neuzskata darbības, kas veiktas, nodrošinot personas likumīgu aizstāvību pret antidopinga noteikumu pārkāpuma apsūdzību. Tādu agresīvu izturēšanos pret dopinga kontroles amatpersonu vai citu dopinga kontrolē iesaistītu personu, ko citos gadījumos neuzskata par neatļautu iejaukšanos, iekļauj sporta organizāciju disciplinārajos noteikumos.]*

***Izglītība* –** mācību process, lai ieaudzinātu vērtības un attīstītu uzvedību, kas veicina un sargā sporta garu, un lai nepieļautu tīšu vai netīšu dopinga lietošanu.

***Izšķiršanas robeža –*** rezultāta vērtība attiecībā uz sliekšņa vielu *paraugā*, kuras pārsniegšanas gadījumā ir jāpaziņo par *nelabvēlīgiem analīžu rezultātiem*, kas definēti Laboratoriju *starptautiskajā standartā*.

***Kodekss* –** Pasaules antidopinga *kodekss*.

***Komandu sporta veids* –** sporta veids, kurā ir atļauta spēlētāju maiņa *sacensību* laikā.

***Lielu sporta pasākumu rīkotājorganizācijas –*** *valstu olimpisko komiteju* kontinentālās apvienības un citas starptautiskas vairāku sporta veidu organizācijas, kas darbojas kā kontinentālu, reģionālu vai citu starptautisku *sporta pasākumu* pārvaldības struktūras.

***Marķieris* –** tāds savienojums, savienojumu grupa vai bioloģiski parametri, kas norāda uz *aizliegtas vielas* vai *aizliegtas metodes* *lietošanu*.

***Mēģinājums –*** tīša iesaistīšanās norisē, kas ir būtisks posms tādu darbību ciklā, kuru plānotais iznākums ir antidopinga noteikumu pārkāpums. Tomēr antidopinga noteikumu pārkāpumu nevar konstatēt, pamatojoties tikai uz *mēģinājumu* izdarīt šādu pārkāpumu, ja *persona* atsakās no šāda nodoma, pirms to atklāj ar šo *mēģinājumu* nesaistīta trešā persona.

***Mērķpārbaude* –** noteiktu *sportistu* atlase *pārbaudei*, pamatojoties uz *Pārbaužu* un izmeklējumu *starptautiskajā standartā* noteiktajiem kritērijiem.

***Neatkarīgo novērotāju programma* –** *WADA* īstenotās *Kodeksa* ievērošanas pārraudzības programmas ietvaros *WADA* uzraudzīta novērotāju un/vai revidentu grupa, kas novēro *dopinga kontroles* procesu pirms noteiktiem *sporta pasākumiem* vai to laikā, sniedz norādījumus saistībā ar to un ziņo par saviem novērojumiem.

***Nelabvēlīgi analīžu rezultāti* –** *WADA* akreditētas laboratorijas vai citas *WADA* apstiprinātas laboratorijas ziņojums, kurā saskaņā ar Laboratoriju *starptautisko standartu* ir norādīts, ka *paraugā* konstatēta *aizliegtas vielas* vai tās *metabolītu* vai *marķieru* klātbūtne vai pierādījumi par *aizliegtas metodes lietošanu*.

***Nelabvēlīgi bioloģiskās pases parametri –*** ziņojums, kurā saskaņā ar piemērojamajiem *starptautiskajiem standartiem* identificēts *nelabvēlīgs bioloģiskās pases parametrs*.

***Nepilngadīga persona* –** fiziska *persona*, kas nav sasniegusi astoņpadsmit gadu vecumu.

***Netipiska atrade* –** *WADA* akreditētas laboratorijas vai citas *WADA* apstiprinātas laboratorijas ziņojums, kurā saskaņā ar Laboratoriju *starptautisko standartu* vai attiecīgajiem *tehniskajiem dokumentiem* ir noteikta prasība veikt papildu izmeklēšanu pirms *nelabvēlīga analīžu rezultāta* konstatēšanas.

***Netipiski bioloģiskās pases parametri* –** ziņojums, kurā saskaņā ar piemērojamajiem *starptautiskajiem standartiem* identificēts *netipisks bioloģiskās pases parametrs*.

***Pagaidu aizliegums* piedalīties sacensībās –** skat. iepriekš “*antidopinga noteikumu pārkāpumu sekas*”.

***Parakstītāji* –** struktūras, kas pieņēmušas *Kodeksu* un piekritušas īstenot *Kodeksa* noteikumus saskaņā ar 23. pantu.

***Paraugs* –** jebkāds bioloģiskais materiāls, kas ņemts, lai veiktu *dopinga kontroli*.

*[Piezīme par termina “paraugs” definīciju. Reizēm ir izteikti iebildumi, ka asins paraugu ievākšana ir pretrunā ar noteiktu reliģisko un kultūras grupu principiem. Ir konstatēts, ka šādi iebildumi ir nepamatoti.]*

***Pārbaudāmo sportistu reģistrs* –** augstākās prioritātes *sportistu* reģistrs, ko starptautiskā līmenī atsevišķi izveidojušas starptautiskās federācijas, bet valstu līmenī – *valstu antidopinga organizācijas*, un šajā reģistrā iekļautajiem *sportistiem* tiek veiktas mērķtiecīgas *pārbaudes* gan *sacensībās*, gan *ārpus sacensībām*, kas ir daļa no šīs starptautiskās federācijas vai *valsts antidopinga organizācijas* pārbaužu veikšanas plāna, un tāpēc šiem *sportistiem* ir jāsniedz ziņas par savu atrašanās vietu saskaņā ar 5.5. pantu un *Pārbaužu* un izmeklējumu *starptautisko standartu*.

***Pārbaude* –** *dopinga kontroles* procesa daļas, kas ietver pārbaužu veikšanas plānošanu, *paraugu* vākšanu, *paraugu* apstrādi un *paraugu* transportēšanu uz laboratoriju.

***Persona* –** fiziska *persona*, organizācija vai cita struktūra.

***Rezultātu pārvaldība* –** process, kas ietver termiņu starp paziņojuma sniegšanu saskaņā ar *Starptautiskā rezultātu pārvaldības standarta* 5. pantu vai atsevišķos gadījumos (piemēram, *netipiska atrade*, *sportista bioloģiskā pase*, prasības sniegt informāciju par atrašanās vietu neizpilde) – šādus iepriekšējas paziņošanas pasākumus, kas skaidri paredzēti *Starptautiskā rezultātu pārvaldības standarta* 5. pantā, apsūdzības izvirzīšanu un jautājuma galīgo izlemšanu, tostarp lietas izskatīšanas procesa noslēgumu pirmajā instancē vai pārsūdzības izskatīšanā (ja tika iesniegta apelācija).

***Sacensības* –** vienas sacīkstes, sacensības, spēle vai atsevišķa sporta sacensība. Piemēram, basketbola spēle vai olimpiskā 100 metru skrējiena fināls vieglatlētikā. Posmu sacensībās un citās sporta sacensībās, kur balvas piešķir, pamatojoties uz attiecīgās dienas vai cita starpposma rezultātiem, atšķirības starp *sacensībām* un *sporta pasākumu* ir noteiktas attiecīgās starptautiskās federācijas noteikumos.

***Sacensību laiks* –** laika posms, kas sākas plkst. 23.59 dienā pirms *sacensībām*, kurās *sportistam* paredzēts piedalīties, līdz *sacensību* beigām un ar šādām *sacensībām* saistītā *parauga* vākšanas procesam.Tomēr attiecībā uz konkrētu sporta veidu *WADA* var apstiprināt citu definīciju, ja starptautiskā federācija sniedz pārliecinošu pamatojumu, ka attiecīgajam sporta veidam ir nepieciešama cita definīcija; pēc tam, kad *WADA* ir apstiprinājusi attiecīgo definīciju, to ievēro visas attiecīgā sporta veida *lielu sporta pasākumu rīkotājorganizācijas*.

*[Piezīme par termina “sacensību laiks” definīciju. Vispārpieņemta definīcija terminam “sacensību laiks” nodrošina* lielāku saskaņotību *sportistu* starpā visos sporta veidos, *sportistu* starpā novērš vai samazina neskaidrības par *attiecīgo termiņu pārbaužu veikšanai sacensību laikā, novērš nejaušus nelabvēlīgus analīžu rezultātus starp sacensībām sporta pasākuma laikā un palīdz novērst to, ka jebkādi iespējamie snieguma uzlabojumi no vielām, kas aizliegtas ārpus sacensību laika, būtu novērojami arī sacensību laikā.]*

***Sporta pasākuma norises vieta* –** *sporta pasākuma* rīkotāja norādītā pasākuma norises vieta.

***Sporta pasākums* –** vienas pārvaldības struktūras organizēta atsevišķu *sacensību* kopīga virkne (piemēram, olimpiskās spēles, Starptautiskās federācijas pasaules meistarsacīkstes vai Amerikas sporta spēles).

***Sportista atbalsta personāls* –** visi treneri, menedžeri, aģenti, komandas dalībnieki, amatpersonas, medicīnas personāls, medicīnas atbalsta personāls, vecāki vai jebkura cita *persona*, kas strādā ar *sportistu*, ārstē *sportistu* vai palīdz *sportistam*, kurš piedalās sporta *sacensībās* vai gatavojas tām.

***Sportista bioloģiskā pase* –** *Pārbaužu* un izmeklējumu *starptautiskajā standartā* un Laboratoriju *starptautiskajā standartā* noteikto datu apkopošanas un salīdzināšanas programma un metodes.

***Sportists* –** jebkura *persona*, kas starptautiskā līmenī (kā noteikusi katra starptautiskā federācija) vai valsts līmenī (kā noteikusi katra *valsts antidopinga organizācija*) piedalās sporta sacensībās. *Antidopinga organizācija* pēc saviem ieskatiem var piemērot antidopinga noteikumus *sportistam*, kas nav ne *starptautiska*, ne *valsts līmeņa sportists*, un tādējādi termina “*sportists*” definīciju attiecināt uz šiem *sportistiem*. Attiecībā uz *sportistiem*, kas nav ne *starptautiska*, ne *valsts līmeņa sportisti*, *antidopinga organizācija* varētu izvēlēties: veikt ierobežotas *pārbaudes* vai *pārbaudes* neveikt vispār, analizēt *paraugus*, izmantojot *aizliegto vielu* nepilnu izvēlni, ierobežotā apmērā pieprasīt vai vispār nepieprasīt informāciju par atrašanās vietu vai iepriekš nepieprasīt *TUE*. Tomēr, ja kāds no *antidopinga organizācijai* pakļautajiem *sportistiem*, kuru tā izvēlas pārbaudīt un kurš sacenšas zemākā sacensību līmenī, nevis starptautiskā vai valsts līmenī, ir pārkāpis 2.1., 2.3. vai 2.5. pantā minētos antidopinga noteikumus, jāpiemēro *Kodeksā* noteiktās *sekas*. Lai pildītu *Kodeksa* 2.8. un 2.9. panta prasības un informētu un *izglītotu* antidopinga jautājumos, *sportists* ir jebkura *persona*, kuru sporta pasākumos piedalīties norīkojis attiecīgais *parakstītājs*, valdība vai cita sporta organizācija, kas pieņēmusi *Kodeksu*.

*[Piezīme par termina “sportists” definīciju. Personas, kuras piedalās sporta pasākumos, var iedalīt kādā no šīm piecām kategorijām: 1) starptautiska līmeņa sportists; 2) valsts līmeņa sportists; 3) sportists, kurš nesacenšas starptautiskā vai valsts līmenī, bet kurš atrodas starptautiskās federācijas vai valsts antidopinga organizācijas uzraudzībā; 4) amatieru līmeņa sportists un 5) indivīdi, kurus neuzrauga vai nevēlas uzraudzīt ne starptautiskā federācija, ne valsts antidopinga organizācija. Visiem starptautiska un valsts līmeņa sportistiem ir jāievēro Kodeksa antidopinga noteikumi; precīzas starptautiska un valsts mēroga sporta definīcijas ir jānosaka starptautisko federāciju un valstu antidopinga organizāciju antidopinga noteikumos.]*

***Starptautiska līmeņa sportists* –** *sportisti*, kas piedalās starptautiska līmeņa sacensībās, ko katra starptautiska federācija nosaka saskaņā ar *Pārbaužu* un izmeklējumu *starptautisko standartu*.

*[Piezīme par termina “starptautiska līmeņa sportists” definīciju. Saskaņā ar Pārbaužu un izmeklējumu starptautisko standartu starptautiskā federācija var brīvi noteikt kritērijus sportistu klasificēšanai starptautiska līmeņa sportistos, piemēram, atbilstoši reitingam, dalībai noteiktos starptautiskos sporta pasākumos, licences tipam u. c. Tomēr tai šie kritēriji jāpublicē skaidri un precīzi, lai sportisti ātri un ērti varētu pārliecināties, vai viņi ir klasificēti kā starptautiska līmeņa sportisti. Piemēram, ja kritērijs ir dalība noteiktos starptautiskajos sporta pasākumos, tad starptautiskajai federācijai jāpublicē šo starptautisko sporta pasākumu saraksts.]*

***Starptautiskais standarts* –** *WADA* pieņemts standarts, kas papildina *Kodeksu*. Ja *starptautiskajā standartā* (pretstatā citiem alternatīviem standartiem, praksei vai procedūrām) noteiktās prasības ir izpildītas, var secināt, ka *starptautiskajā standartā* norādītās procedūras ir veiktas pienācīgi. *Starptautiskajos standartos* ir iekļauti visi *tehniskie dokumenti*, kas izdoti atbilstīgi attiecīgajam *starptautiskajam standartam*.

***Starptautisks sporta pasākums* –** tāds *sporta pasākums* vai *sacensības*, kuras rīko Starptautiskā Olimpiskā komiteja, Starptautiskā Paraolimpiskā komiteja, starptautiskā federācija, *lielu sporta pasākumu rīkotājorganizācija* vai cita starptautiska sporta organizācija vai saistībā ar kurām kāda no minētajām organizācijām norīko tehniskās amatpersonas.

***Tehniskais dokuments* –** dokuments, kuru laiku pa laikam pieņem un publicē *WADA* un kurā iekļautas obligātās tehniskās prasības par konkrētiem tematiem antidopinga jomā, kā noteikts *starptautiskajā standartā*.

***Valsts antidopinga organizācija* –** tādas valsts pilnvarotas struktūras, kam valsts līmenī ir galvenās pilnvaras un atbildība pieņemt un īstenot antidopinga noteikumus, norīkot *paraugu* vākšanu, pārvaldīt pārbaudes rezultātus un veikt *rezultātu pārvaldību* valsts līmenī. Ja kompetentā(-ās) valsts iestāde(-es) nav piešķīrusi(-šas) šādas pilnvaras, šādas struktūras funkcijas pilda *valsts olimpiskā komiteja* vai tās pilnvarota iestāde.

***Valsts līmeņa sportists* –** *sportists*, kas piedalās valsts līmeņa sacensībās, ko katra *valsts antidopinga organizācija* noteikusi saskaņā ar *Pārbaužu* un izmeklējumu *starptautisko* standartu.

***Valsts mēroga sporta pasākums* –** tāds *sporta pasākums* vai *sacensības*, kurās piedalās *starptautiska* vai *valsts līmeņa sportisti* un kas nav *starptautisks sporta pasākums*.

***Valsts olimpiskā komiteja* –** Starptautiskās Olimpiskās komitejas atzīta organizācija. Termins “*valsts olimpiskā komiteja*” attiecas arī uz valsts sporta konfederāciju tajās valstīs, kurās valsts sporta konfederācija pilda *valsts olimpiskās komitejas* ierastos pienākumus antidopinga jomā.

***WADA* –** Pasaules Antidopinga aģentūra.

### 3.2. Laboratoriju *starptautiskajā standartā* definētie termini

***ABP* laboratorija** – laboratorija, kas nav citādi *WADA* akreditēta laboratorija un kas ir saņēmusi *WADA* apstiprinājumu izmantot analītiskās metodes un procedūras *ABP* programmas hematoloģijas moduļa atbalstam saskaņā ar neakreditēto laboratoriju apstiprināšanas kritērijiem attiecībā uz *ABP*.

**Analītiskā *pārbaude*** – tās laboratorijā veiktās *dopinga kontroles* procesa daļas, kas iekļauj *paraugu* apstrādi, analīzi un ziņošanu par rezultātiem.

Analītiskās *pārbaudes* procedūra – nolūkam atbilstīga procedūra, kuras piemērotība pierādīta metožu validācijas procesā un kuru izmanto analizējamo vielu noteikšanai, identificēšanai un/vai daudzuma noteikšanai *paraugā*, lai veiktu *dopinga kontroli*, saskaņā ar *ISL* un attiecīgo(-ajiem) *tehnisko(-ajiem) dokumentu(-iem)*, tehnisko(-ajām) vēstuli(-ēm) vai laboratoriju vadlīnijām. Analītiskās *pārbaudes* procedūra tiek saukta arī par analītisko metodi vai pārbaudes metodi (vai arī ir zināma ar šādiem nosaukumiem).

**Apstiprināšanas procedūra (*CP*)** – analītiska *pārbaudes* procedūra, kuras mērķis ir apstiprināt vienas vai vairāku konkrētu *aizliegto vielu*, viena vai vairāku konkrētu *aizliegtās vielas metabolītu* vai *aizliegtas vielas* vai *aizliegtas metodes lietošanas marķieru* klātbūtni *paraugā* un/vai, ja atbilstīgi, apstiprināt to koncentrāciju/attiecību/vērtību un/vai noteikt to izcelsmi (eksogēna vai endogēna).

**Laboratorija –** *WADA* akreditēta laboratorija, kas izmanto pārbaužu metodes un procesus, lai saistībā ar *dopinga kontroles* pasākumiem sniegtu pierādāmus datus *aizliegto vielu un metožu sarakstā* iekļauto *aizliegto vielu* vai *aizliegto metožu* lietošanas konstatēšanai un/vai identificēšanai un – vajadzības gadījumā – sliekšņa vielas daudzuma noteikšanai urīna *paraugos* un citās bioloģiskajās matricās.

**Papildu analīze** – *ISL* ar terminu “papildu analīze” saprot laboratorijas veiktu *parauga* A vai B daļas papildanalīzi pēc tam, kad laboratorija paziņojusi analīžu rezultātu šai *parauga* A vai B daļai.

*[Piezīme. Laboratorijas iestādei nav noteikti nekādi ierobežojumi veikt atkārtotu vai apstiprināšanas analīzi vai analizēt paraugu ar papildu analīzes metodēm, vai veikt cita veida papildanalīzi parauga A vai B daļai pirms šī parauga analīžu rezultātu paziņošanas. Tā netiek uzskatīta par papildu analīzi.*

*Ja laboratorijai ir jāveic papildanalīze parauga A vai B daļai pēc šā parauga analīžu rezultāta paziņošanas (piemēram, papildu parauga analīzi EPO noteikšanai vai GC/C/IRMS analīzi, vai analīzi saistībā ar sportista bioloģisko pasi, vai savāktā parauga papildanalīzi), tā to var darīt pēc apstiprinājuma saņemšanas no pārbaudes iestādes vai rezultātu pārvaldības iestādes (ja tās atšķiras), vai WADA. Tomēr pēc tam, kad sportistam saskaņā ar Kodeksa 2.1. pantu ir izvirzīta tāda apsūdzība par antidopinga noteikumu pārkāpumu, kuras pamatā ir aizliegtās vielas, aizliegtās vielas metabolīta(-u) vai aizliegtās vielas vai aizliegtās metodes lietošanas marķiera(-u) klātbūtne paraugā, papildu analīzi šim paraugam drīkst veikt tikai ar sportista piekrišanu vai lietas izskatīšanas komisijas apstiprinājumu (sk. Kodeksa 6.5. pantu).*

*Papildu analīzi drīkst veikt tā pati laboratorija, kas veikusi sākotnējo analītisko pārbaudi, vai cita laboratorija vai arī cita WADA apstiprināta laboratorija, ievērojot pārbaudes iestādes vai rezultātu pārvaldības iestādes (ja tās atšķiras), vai WADA norādījumus. Jebkura cita antidopinga organizācija, kas vēlas veikt saglabāta parauga papildu analīzi, to drīkst darīt ar pārbaudes iestādes vai rezultātu pārvaldības iestādes (ja tās atšķiras), vai WADA atļauju un ir atbildīga par visu turpmāko rezultātu pārvaldību. WADA vai cita antidopinga organizācija sedz visas izmaksas, kas saistītas ar parauga glabāšanu vai papildu analīzi, ko ierosinājusi WADA vai šī antidopinga organizācija.]*

***Sportista* bioloģiskās pases pārvaldības struktūrvienība (*APMU*)** – vienas vai vairāku *personu* veidota struktūrvienība, kas ir atbildīga par *sportistu bioloģisko pasu* savlaicīgu pārvaldību *ADAMS* par pasi atbildīgās organizācijas vārdā.

### 3.3. *Starptautiskajā rezultātu pārvaldības standartā* definētie termini

**Adaptīvais modelis** – matemātisks modelis, kas paredzēts, lai identificētu neparastus *sportistu* rezultātus ilgākā laika posmā. Izmantojot šo modeli, aprēķina *marķiera* vērtību garenprofila varbūtību, pieņemot, ka *sportistam* ir normāls fizioloģisks stāvoklis.

**Informācijas nesniegšana –** *sportista* (vai trešās personas, kam *sportists* ir deleģējis šo uzdevumu) precīzas un pilnīgas tādas informācijas par atrašanās vietu nesniegšana, kas ļauj noteikt *sportista* atrašanās vietu *pārbaužu* nolūkā laikos un vietās, kuri noteikti sniegtajā informācijā par atrašanās vietu, vai arī vajadzības gadījumā šīs sniegtās informācijas par atrašanās vietu neprecizēšana, lai nodrošinātu, ka tā saglabājas precīza un pilnīga, atbilstoši *Pārbaužu* un izmeklējumu *starptautiskā standarta* 4.8. pantam un *Starptautiskā rezultātu pārvaldības standarta* B pielikumam.

**Informācijas par atrašanās vietu nesniegšana** – informācijas nesniegšana vai neierašanās uz pārbaudi.

**Neierašanās uz pārbaudi** – *sportista* nepieejamība *pārbaužu* veikšanai tajā vietā un 60 minūšu ilgā laika sprīdī, ko viņš norādījis, sniedzot informāciju par savu atrašanās vietu attiecīgajā dienā, saskaņā ar *Pārbaužu* un izmeklējumu *starptautiskā standarta* 4.8. pantu un *Starptautiskā rezultātu pārvaldības standarta* B pielikumu.

**Par pasi atbildīgā organizācija** – *antidopinga organizācija*, kas ir atbildīga par attiecīgā *sportista* bioloģiskās pases *rezultātu pārvaldību* un informācijas apmaiņu ar citu(-ām) *antidopinga organizāciju(-ām)* attiecībā uz būtisku informāciju šī *sportista* pasē.

**Prasību neievērošana** – šo terminu lieto, lai apzīmētu antidopinga noteikumu pārkāpumus saskaņā ar *Kodeksa* 2.3. un/vai 2.5. pantu.

***Rezultātu pārvaldības* iestāde** – *antidopinga organizācija*, kura ir atbildīga par to, lai attiecīgajā gadījumā veiktu *rezultātu pārvaldību*.

### 3.4. *Starptautiskajā* privātuma un personas datu aizsardzības *standartā* definētie termini

**Apstrāde** (un citi kopējas izcelsmes vārdi, piemēram, **apstrādāt** un **apstrādāts**) – personas datu vākšana, piekļuve tiem, datu saglabāšana, uzglabāšana, atklāšana, pārsūtīšana, nosūtīšana, grozīšana, dzēšana vai cita izmantošana.

### 3.5. Tie definētie termini, kas īpašā nozīmē lietoti *Pārbaužu* un izmeklējumu *starptautiskajā standartā*

**Analīzēm piemērots īpatnējais svars** – *paraugiem*, kuru minimālais tilpums ir 90 ml un kuru tilpums ir mazāks par 150 ml, īpatnējais svars ir 1,005 vai lielāks, mērot ar refraktometru, vai arī 1,010 vai lielāks, mērījumiem izmantojot teststrēmeli. *Paraugiem*, kuru tilpums ir 150 ml vai lielāks, īpatnējais svars ir 1,003 vai lielāks, mērot tikai ar refraktometru.

**Analīzēm piemērots urīna daudzums** – vismaz 90 ml neatkarīgi no tā, vai laboratorija analizēs *paraugā* visas vai tikai dažas *aizliegtās vielas* vai *aizliegtās metodes*.

**Asins paraugu savākšanas amatpersona (jeb *BCO*)** – amatpersona, kuru *paraugu* savākšanas iestāde ir kvalificējusi un pilnvarojusi savākt asins *paraugus* no *sportista*.

**Atlase pēc nejaušības principa** – *sportistu* atlase tādām *pārbaudēm*, kas nav *mērķpārbaudes*.

*Dopinga kontroles* koordinators – *antidopinga organizācija* vai *deleģēta trešā persona*, kas koordinē kādu *dopinga kontroles* aspektu *antidopinga organizācijas* vārdā. Saskaņā ar *Kodeksu* galīgā atbildība par *Pārbaužu* un izmeklējumu *starptautiskā standarta*, *Terapeitiskās lietošanas atļaujas starptautiskā standarta*, *Starptautiskā* privātuma un personas datu aizsardzības *standarta* un *Starptautiskā rezultātu pārvaldības standarta* prasību ievērošanu vienmēr ir *antidopinga organizācijai.*

***Dopinga kontroles* punkts** – vieta, kurā tiek veikts *paraugu* savākšanas process saskaņā ar 6.3.2. pantu.

*Dopinga kontrolieris* (jeb *DCO*) – amatpersona, ko *paraugu* savākšanas iestāde ir apmācījusi un pilnvarojusi veikt *DCO* uzticētos pienākumus atbilstoši *Pārbaužu* un izmeklējumu *starptautiskajam standartam*.

**Drošs pret falsifikāciju –** attiecas uz vienu vai vairākiem *paraugu* vākšanas inventārā iestrādātiem vai attiecīgā gadījumā iekļautiem indikatoriem vai atvēršanas šķēršļiem, kuru salaušana, trūkums vai citāds bojājums, ir redzams pierādījums tam, ka ir notikusi attiecīgā *paraugu* vākšanas inventāra *falsifikācija* vai *falsifikācijas mēģinājums*.

**Informācijas sniegšana par atrašanās vietu** – informācija, ko atbilstoši 4.8. panta noteikumiem *sportists* vai cita persona tā uzdevumā sniedz *pārbaudāmo sportistu reģistrā*, norādot *sportista* atrašanās vietu pašreizējā un/vai nākamajā ceturksnī.

***Kodeksa* 2.4. panta prasības attiecībā uz informācijas sniegšanu par atrašanās vietu** – 4.8. pantā noteiktās prasības attiecībā uz informācijas sniegšanu par atrašanās vietu, kas piemērojamas tiem *sportistiem*, kuri ir iekļauti kādas starptautiskās federācijas vai *valsts antidopinga organizācijas pārbaudāmo sportistu reģistrā*.

**Komandas darbība/darbības** – ar sportu saistītas darbības, ko *sportisti* veic kopā kā daļa no komandas (piemēram, treniņš, ceļošana, taktiskās nodarbības) vai komandas uzraudzībā (piemēram, komandas ārsta veikta ārstēšana).

***Paraugu* savākšanas iestāde** – organizācija, kas atbild par *paraugu* savākšanu atbilstīgi *Pārbaužu* un izmeklējumu *starptautiskā standarta* prasībām un ir vai nu 1) pati *pārbaudes* iestāde, vai arī 2) *deleģēta trešā puse*, kurai ir piešķirtas tiesības veikt *pārbaudes* vai ar kuru ir noslēgts attiecīgs apakšlīgums. Atbilstīgi *Kodeksam pārbaudes* iestāde vienmēr ir tieši atbildīga par *Pārbaužu* un izmeklējumu *starptautiskā standarta* prasību ievērošanu saistībā ar *paraugu* vākšanu.

***Paraugu* savākšanas process** – visas tās secīgās darbības, kuras ir tieši saistītas ar *sportistu* un kuras veic, sākot no brīža, kad *sportistam* tiek paziņots par pārbaudi, līdz brīdim, kad *sportists* pēc *parauga(-u)* nodošanas atstāj *dopinga kontroles* punktu.

***Paraugu* vākšanas inventārs** – *parauga* A un B daļas pudeles, komplekti vai konteineri, paraugu savākšanas trauki, mēģenes un cita veida aprīkojums, ko izmanto *parauga* savākšanai, turēšanai vai glabāšanai jebkurā laikā *paraugu* savākšanas procesa gaitā un pēc tam un kas atbilst 6.3.4. panta prasībām.

***Paraugu* vākšanas personāls** – kopīgs termins, kas aptver kvalificētas amatpersonas, kuras *paraugu* savākšanas iestāde ir pilnvarojusi veikt kādus uzdevumus vai palīdzēt to veikšanā *paraugu* savākšanas procesa laikā.

**Pavadonis** – amatpersona, kuru *paraugu* savākšanas iestāde ir pienācīgi apmācījusi un pilnvarojusi veikt konkrētus pienākumus, tostarp vienu vai vairākus no šiem pienākumiem (pēc *paraugu* savākšanas iestādes izvēles): paziņot izraudzītajam *sportistam* par *paraugu* savākšanu, pavadīt *sportistu* līdz *dopinga kontroles* punktam, veicot viņa novērošanu, pavadīt un/vai novērot *dopinga kontroles* punktā esošos *sportistus*, un/vai būt klāt *parauga* nodošanas laikā vai to apliecināt, ja šī amatpersona ir īpaši apmācīta šādu darbību veikšanai.

***Pārbaude* bez iepriekšēja brīdinājuma** – *paraugu* savākšana, kura notiek, iepriekš nebrīdinot *sportistu*, un kuras laikā *sportists* ir pastāvīgā pavadoņa uzraudzībā, sākot no brīža, kad viņam tiek paziņots par pārbaudi, līdz brīdim, kad tiek paņemts *paraugs*.

**Pārbaude(-es)** – jebkuras kombinācijas *paraugs(-i)*, kas savākts(-i) (un analizēts(-i)) no viena *sportista* vienā *paraugu* savākšanas procesā.

***Pārbaudes* iestāde** – *antidopinga organizācija*, kas pilnvaro *pārbaužu veikšanu sportistiem*, kuri ir tās pārraudzībā. Tā var pilnvarot *deleģēto trešo personu* veikt *pārbaudes* saskaņā ar *antidopinga organizācijas* pilnvarām un saskaņā ar tās noteikumiem.Šādu pilnvarojumu dokumentē. *Antidopinga organizācija*, kas pilnvarojusi *pārbaužu veikšanu*, saglabā *pārbaudes* iestādes statusu un atbilstīgi *Kodeksam* ir tieši atbildīga par to, lai nodrošinātu, ka *deleģētā trešā persona*, kura veic *pārbaudes*, to dara saskaņā ar *Pārbaužu* un izmeklējumu *starptautiskā standarta* prasībām.

**Pārbaužu veikšanas plāns** – *antidopinga organizācijas* sagatavots dokuments, kur saskaņā ar 4. panta prasībām ir izplānotas *sportistu pārbaudes*.

**Riska novērtējums** – dopinga riska novērtējums sportā vai sporta disciplīnā, ko veic *antidopinga organizācija* saskaņā ar 4.2. pantu.

***Sacensību* diena** – kā aprakstīts 4.8.8.4. pantā.

***Tehniskais dokuments* par sporta analīžu veikšanu (*TDSSA*)** – *tehniskais dokuments*, kur noteikts minimālais analīžu apmērs, kas *antidopinga organizācijām* jāpiemēro sporta veidiem un sporta disciplīnām, lai konstatētu tādu noteiktu *aizliegto vielu* klātbūtni un/vai *aizliegto metožu* lietošanu, kuras, visticamāk, ļaunprātīgi izmanto konkrētajos sporta veidos un sporta disciplīnās.

**Uzraudzības ķēde** – to *personu* vai organizāciju secība, kas atbildīgas par *parauga* uzraudzību no *parauga* savākšanas brīža līdz brīdim, kad tas nogādāts laboratorijā analīžu veikšanai.

**Ziņojums par nesekmīgu mēģinājumu** – detalizēts ziņojums par nesekmīgu mēģinājumu ievākt *paraugu* no *sportista*, kas iekļauts *pārbaudāmo sportistu reģistrā* vai *pārbaužu* sarakstā, norādot mēģinājuma datumu, apmeklēto vietu, precīzu ierašanās laiku atrašanās vietā un došanos prom no tās, norādītajā vietā veiktos pasākumus, mēģinot atrast *sportistu* (tostarp sīka informācija par jebkādu saziņu ar trešām personām), un jebkādu citu ar mēģinājumu saistītu sīku informāciju.

### 3.6. Interpretācija

**3.6.1.** *Pārbaužu* un izmeklējumu *starptautiskā standarta* oficiālo tekstu publicē angļu un franču valodā. Ja starp teksta versijām angļu un franču valodā ir pretrunas, noteicošā ir teksta versija angļu valodā.

**3.6.2.** Tāpat kā *Kodekss*, arī *Pārbaužu* un izmeklējumu *starptautiskais standarts* ir izstrādāts, pienācīgi ņemot vērā samērīguma un cilvēktiesību aizsardzības principus, kā arī citus piemērojamos tiesiskos principus. To interpretē un piemēro, ņemot vērā šos aspektus.

**3.6.3.** Piezīmes, kas pievienotas par vairākiem Pārbaužu un izmeklējumu starptautiskā standarta noteikumiem, izmanto, lai interpretētu starptautisko standartu.

**3.6.4.** Ja nav norādīts citādi, atsauces uz sadaļām un pantiem ir atsauces uz *Pārbaužu* un izmeklējumu *starptautiskā standarta* sadaļām un pantiem.

**3.6.5.** *Pārbaužu* un izmeklējumu *starptautiskajā standartā* lietotais termins “dienas” nozīmē kalendārās dienas, ja nav norādīts citādi.

**3.6.6.** *Pārbaužu* un izmeklējumu *starptautiskā standarta* pielikumiem ir tāds pats obligātais statuss kā pārējam šā *starptautiskā standarta* tekstam.

# OTRĀ DAĻA. *PĀRBAUŽU* STANDARTI

## 4.0. Efektīvu *pārbaužu* plānošana

### 4.1. Mērķis

**4.1.1.** Katrai *antidopinga organizācijai* ir jāplāno un jāīsteno pārdomātas *pārbaudes* tiem *sportistiem*, attiecībā uz kuriem tai ir pilnvaras, un šīm *pārbaudēm* ir jābūt samērīgām ar dopinga risku un efektīvām šādas prakses atklāšanai un novēršanai. 4. panta mērķis ir noteikt pasākumus, kas nepieciešami, lai izstrādātu tādu riska novērtējumu un sagatavotu tādu pārbaužu veikšanas plānu, kas atbilst šai prasībai. Saskaņā ar Kodeksa 23.3. pantu *parakstītājiem* ir jāvelta pietiekami līdzekļi, lai visās jomās īstenotu *Kodeksam* un *starptautiskajiem standartiem* atbilstīgas *pārbaužu* programmas.

**4.1.2.** *Antidopinga organizācija* nodrošina, ka pārbaužu veikšanas plānošanā attiecībā uz konkrētiem *sportistiem* vai *sportistu* atlases procesā saistībā ar *pārbaudēm* nav iesaistīts šo *sportistu atbalsta personāls* un jebkuras citas *personas*, kurām tādējādi varētu rasties interešu konflikts.

**4.1.3.** *Antidopinga organizācija* dokumentē savu riska novērtējumu un pārbaužu veikšanas plānu un pēc pieprasījuma šo riska novērtējumu un pārbaužu veikšanas plānu iesniedz *WADA*. *Antidopinga organizācijai* jāspēj atbilstoši *WADA* prasībām uzskatāmi parādīt, ka tā ir pienācīgi novērtējusi attiecīgos riskus un ir izstrādājusi un/vai īstenojusi atbilstošu pārbaužu veikšanas plānu, pamatojoties uz šā novērtējuma rezultātiem.

**4.1.4.** *Antidopinga organizācija* gada/cikla laikā uzrauga, izvērtē un atjaunina savu riska novērtējumu un pārbaužu veikšanas plānu, ņemot vērā mainīgos apstākļus un šā pārbaužu veikšanas plāna īstenošanu. Tā pielāgo savu pārbaužu veikšanas plānu, atspoguļojot jauno informāciju, ko šī *antidopinga organizācija* ir apkopojusi, un izlūkdatus, ko tā ir izstrādājusi, un ņemot vērā citu *antidopinga organizāciju* veiktās *pārbaudes*.

### 4.2. Riska novērtēšana

**4.2.1.** Uzskata, ka pārbaužu veikšanas plāna sākumpunkts ir godprātīgi veikts riska novērtējums. Šajā novērtējumā ņem vērā (vismaz) šādu informāciju:

a) attiecīgā(-o) sporta veida(-u) (un/vai sporta disciplīnas(-u)) fiziskās un citas prasības, jo īpaši ņemot vērā sporta veida(-u)/sporta disciplīnas(-u) fizioloģiskās prasības;

b) kuras *aizliegtās vielas* un/vai *aizliegtās metodes sportists*, visticamāk, uzskatītu par tādām, kas uzlabo sniegumu attiecīgajā(-os) sporta veidā(-os)/sporta disciplīnā(-ās);

c) informāciju par dažādos konkrētā sporta veida(-u)/sporta disciplīnas(-u) līmeņos un valstīs, kas piedalās šādā(-os) sporta veidā(-os)/sporta disciplīnā(-ās), pieejamajiem apbalvojumiem un/vai iespējamajiem dopinga lietošanas stimuliem;

d) dopinga vēsturi attiecīgajā sporta veidā(-os)/sporta disciplīnā(-ās), valstī(-īs) un/vai *sporta pasākumā*;

*[Piezīme par 4.2.1. panta d) punktu. Ja vien sporta veidā nav bijusi efektīva pārbaužu programma, kas aptver pārbaužu veikšanu gan sacensību laikā, gan ārpus sacensībām, nekādu vai dažu nelabvēlīgu analīžu rezultātu vēsture izsaka maz vai neizsaka neko par dopinga risku attiecīgajā sporta veidā.]*

e) pieejamos statistikas datus un pētījumu rezultātus par dopinga tendencēm (piemēram, *WADA* publicētie antidopinga *pārbaužu* dati un antidopinga noteikumu pārkāpumu pārskati; speciālistu sagatavoti salīdzinoši raksti);

f) saņemto informāciju / izstrādātos izlūkdatus par iespējamo dopinga praksi konkrētajā sporta veidā (piemēram, laboratoriju un *APMU* ieteikumi, *paraugu* savākšanas personāla ziņojumi, *sportistu* liecības, kriminālizmeklēšanas informācija un/vai cita saņemtā informācija / izstrādātie izlūkdati, kas iegūti saskaņā ar *WADA* Vadlīnijām par informācijas vākšanu un ievākto ziņu apmaiņu) saskaņā ar 11. pantu;

g) iepriekšējo pārbaužu veikšanas plānošanas ciklu rezultātus, tostarp iepriekšējās *pārbaužu* veikšanas stratēģijas;

h) informāciju par to, kuros brīžos *sportista* karjeras laikā konkrētajā sporta veidā/sporta disciplīnā viņš, visticamāk, lietos *aizliegtās vielas* un/vai *aizliegtās metodes*, un

i) ņemot vērā attiecīgā sporta veida/sporta disciplīnas sezonalitāti (tostarp standarta *sacensību* grafikus un treniņu modeļus), informāciju par to, kurā(-os) gada laikā(-os)/ciklā *sportists*, visticamāk, lietos *aizliegtās vielas* un/vai *aizliegtās metodes*.

**4.2.2.** Izstrādājot savu pārbaužu veikšanas plānu, *antidopinga organizācijai* ir godprātīgi jāņem vērā visi attiecīgā sporta veida vai sporta disciplīnas riska novērtējumi, ko veikušas tādas citas *antidopinga organizācijas*, ar kurām tai sakrīt *pārbaužu* veikšanas pilnvaras. Tomēr starptautiskajai federācijai nav saistošs *valsts antidopinga organizācijas* novērtējums par dopinga riskiem konkrētā sporta veidā vai disciplīnā, un *valsts antidopinga organizācijai* nav saistošs starptautiskās federācijas novērtējums par dopinga riskiem konkrētā sporta veidā vai disciplīnā.

**4.2.4.** Izstrādājot savu pārbaužu veikšanas plānu, *antidopinga organizācija* tajā iekļauj *TDSSA* prasības.

### 4.3. *Starptautiska* un *valsts līmeņa* *sportistu* definēšana

**4.3.1.** *Kodeksa* 5.2. pantā dažādām *antidopinga organizācijām* ir noteiktas pilnvaras veikt *pārbaudes* attiecībā uz, iespējams, ļoti lieliem *sportistu* reģistriem. Tomēr, atzīstot antidopinga organizāciju ierobežotos resursus, *Kodeksā* sniegtā “*sportista*” definīcija atļauj *valstu antidopinga organizācijām* ierobežot to *sportistu* skaitu, uz kuriem attieksies valsts antidopinga programmas (jo īpaši *pārbaudes*), un tās piemērot tikai sportistiem, kuri sacenšas visaugstākajos valsts līmeņos (t. i., *valsts līmeņa sportistiem*, kā definējusi *valsts antidopinga organizācija*). Tas arī ļauj starptautiskajām federācijām koncentrēt savas antidopinga programmas (tostarp *pārbaudes*) uz *sportistiem*, kas regulāri sacenšas starptautiskajā līmenī (t. i., *starptautiska līmeņa sportistiem*, kā definējusi starptautiskā federācija).

*[Piezīme par 4.3.1. pantu. Nekas neliedz starptautiskai federācijai veikt tāda savā pārziņā esoša sportista pārbaudi, kas nav starptautiska līmeņa sportists, ja tā to uzskata par piemērotu, piemēram, ja viņš piedalās starptautiskā sporta pasākumā. Turklāt saskaņā ar Kodeksā sniegto termina “sportists” definīciju valsts antidopinga organizācija var nolemt piemērot savu antidopinga programmu (tostarp pārbaudes) sportistiem, kas piedalās sacensībās, kuru līmenis ir zemāks par valsts līmeni. Tomēr starptautiskās federācijas pārbaužu veikšanas plānam galvenokārt jākoncentrējas uz starptautiska līmeņa sportistiem un valsts antidopinga organizācijas pārbaužu veikšanas plānam galvenokārt jākoncentrējas uz valsts un augstāka līmeņa sportistiem.]*

**4.3.2.** Tāpēc, tiklīdz ir pabeigts riska novērtējums un pārbaužu veikšanas plāns, kas aprakstīts 4.2. pantā, nākamais solis ir atbilstošas definīcijas noteikšana terminam “*starptautiska līmeņa sportists*” (starptautiskai federācijai) vai “*valsts līmeņa sportists*” (*valsts antidopinga organizācijai*), kam *antidopinga organizācija* veiks *pārbaudes*:

a) starptautiskā federācija var pati noteikt kritērijus, saskaņā ar kuriem tā klasificēs *sportistus* kā *starptautiska līmeņa sportistus*, piemēram, atbilstoši iegūtajai vietai, dalībai konkrētos *starptautiskajos sporta pasākumos* u. c. Tai jāveic šāda noteikšana godprātīgi, saskaņā ar tās pienākumu aizsargāt sporta integritāti starptautiskajā līmenī (sporta veida rādīšana sabiedrībai) un nosakot definīciju, kas vismaz (un saskaņā ar riska novērtējumu, kas veikts attiecībā uz konkrēto sporta veidu/sporta disciplīnu) ietver tos *sportistus*, kuri regulāri piedalās sacensībās starptautiskajā līmenī un/vai piedalās sacensībās atbilstoši standartam, kurā var uzstādīt pasaules rekordu;

*[Piezīme par 4.3.2. panta a) punktu. Kodeksā noteikts, ka katrai starptautiskajai federācijai skaidrā un precīzā veidā jāpublicē kritēriji, kurus tā izmanto, klasificējot sportistus kā starptautiska līmeņa sportistus, lai ikvienam būtu skaidrs, kur ir robeža. Piemēram, ja kritērijos ir iekļauta sacenšanās konkrētos starptautiskajos sporta pasākumos, starptautiskā federācija publicē šo starptautisko sporta pasākumu sarakstu.]*

b) līdzīgi *valsts antidopinga organizācija* var brīvi noteikt kritērijus, kurus tā izmantos, klasificējot *sportistus* kā *valsts līmeņa sportistus*. Turklāt tai jāveic šī noteikšana godprātīgi, saskaņā ar pienākumu aizsargāt sporta veida integritāti valsts līmenī (valsts lepnuma avots dažādos sporta veidos un pirmais solis ceļā uz starptautiskajām *sacensībām*, tostarp valsts pārstāvēšana *starptautiskajos sporta pasākumos* vai *sacensībās*). Attiecīgi definīcijā vismaz (un saskaņā ar riska novērtējumu, kas veikts saistībā ar attiecīgo sporta veidu/sporta disciplīnu) ietver visus tos *sportistus*, kuri piedalās valsts augstāko līmeņu *sacensībās* konkrētajā sporta veidā (t. i., valsts čempionātos vai citos *sporta pasākumos*, kuros nosaka valstī labākos *sportistus* attiecīgajā kategorijā/sporta disciplīnā un/vai personu, kura var tikt izraudzīta pārstāvēt valsti *starptautiskajos sporta pasākumos* vai *sacensībās*, vai ieskaita punktus, lai noteiktu šos *sportistus*). Tajā būtu arī jāietver tie attiecīgās valsts valstspiederīgie, kas parasti vai bieži sacenšas starptautiskā līmenī un/vai *starptautiskos sporta pasākumos* vai *sacensībās* (biežāk nekā valsts līmenī), bet ko viņu starptautiskā federācija nav klasificējusi kā *starptautiska līmeņa sportistus*.

### 4.4. Prioritātes noteikšana sporta veidiem un/vai disciplīnām

**4.4.1.** Pēc tam antidopinga organizācija apsver, vai ir kādi faktori, kas garantē pārbaužu veikšanai nepieciešamo resursu piešķiršanu vienam sporta veidam, disciplīnai vai valstij (attiecīgā gadījumā) prioritārā kārtā, salīdzinot ar citiem, un bez ierobežojumiem ņem vērā savu *sporta pasākumu* kalendāru. Tas nozīmē, ka pēc tam, kad ir novērtēti ar dopingu saistītie riski:

a) starptautiskās federācijas *pārbaužu* veikšanai paredzētos resursus piešķir dažādām sporta disciplīnām un valstīm attiecīgajā sporta veidā;

b) *valsts antidopinga organizācijas* *pārbaužu* veikšanai paredzētos resursus piešķir dažādiem sporta veidiem, kā arī ņem vērā visas valsts antidopinga politikas prasības, kuru dēļ tai var būt nepieciešams noteiktiem sporta veidiem piešķirt prioritāti salīdzinājumā ar citiem sporta veidiem;

*[Piezīme par 4.4.1. panta b) punktu. Valsts antidopinga organizācijām ir mainīgas valsts politikas prasības un prioritātes. Piemēram, vienai valsts antidopinga organizācijai var būt pamatoti iemesli prioritāti noteikt (dažiem vai visiem) olimpiskajiem sporta veidiem, turpretī citai antidopinga organizācijai attiecīgajā valstī pastāvošo sporta veidu atšķirīgo iezīmju dēļ var būt pamatoti iemesli prioritāti noteikt, piemēram, konkrētiem “nacionālajiem” sporta veidiem. Šīs valsts politikas prasības līdztekus dopinga relatīvā riska novērtējumam dažādos sporta veidos, ko praktizē attiecīgās valsts jurisdikcijā, ir būtisks apsvērums valsts antidopinga organizācijas pārbaužu veikšanas plānošanā. To rezultātā, piemēram, valsts antidopinga organizācija savā pārbaužu veikšanas plānā konkrētam laikposmam var nolemt 1) attiecināt pārbaudes uz dažiem tās jurisdikcijā esošiem sporta veidiem, bet uz citiem nē, un 2) noteikt prioritāti konkrētiem sporta veidiem attiecībā pret citiem, nevis lielāka dopinga riska dēļ šajos sporta veidos, bet lielākas nacionālās intereses dēļ, lai nodrošinātu šo sporta veidu integritāti.]*

c) *lielu sporta pasākumu rīkotājorganizācija* *pārbaužu* veikšanai paredzētos resursus piešķir dažādiem sporta veidiem un/vai sporta disciplīnām, kas iekļautas tās *sporta pasākumā*;

d) vēl cits faktors, kas ir būtisks, nosakot *pārbaužu* veikšanai paredzēto resursu piešķiršanu atbilstoši pārbaužu veikšanas plānam, ir to *sportistu* skaits, kas attiecīgajā līmenī piedalās attiecīgajā(-os) sporta veidā(-os) un/vai sporta disciplīnā(-ās), un/vai valstī(-īs). Ja ir novērtēts, ka dopinga risks ir vienāds divos dažādos sporta veidos, disciplīnās vai valstīs, vairāk resursu jāpiešķir tam sporta veidam, disciplīnai vai valstij, kurā iesaistīts lielāks *sportistu* skaits.

### 4.5. Prioritātes noteikšana dažādiem *sportistiem*

**4.5.1** Pēc tam, kad ir definēti *starptautiska līmeņa sportisti* un *valsts līmeņa sportisti* (skat. 4.3. pantu) un noteikti prioritārie sporta veidi/sporta disciplīnas/valstis (skat. 4.4. pantu), pārdomātā pārbaužu veikšanas plānā paredz *mērķpārbaudes*, lai *pārbaužu* veikšanai paredzētos resursus koncentrētu tur, kur tie kopējā *sportistu* reģistrā visvairāk ir vajadzīgi.Tāpēc *mērķpārbaudes* nosaka kā prioritāras, t. i., būtisks to *pārbaužu* skaits, ko veic kā daļu no kādas *antidopinga organizācijas* pārbaužu veikšanas plāna, ir kopējā reģistrā iekļauto *sportistu* *mērķpārbaudes*.

*[Piezīme par 4.5.1. pantu. Mērķpārbaudes ir prioritāras, jo izlases veida pārbaudes vai pat svērtā izlases veida pārbaudes nenodrošina, ka visi atbilstošie sportisti tiks pietiekami pārbaudīti. Kodeksā nav noteikts, ka mērķpārbaudes varētu veikt tikai gadījumos, kad ir pietiekamas aizdomas vai varbūtējs iemesls. Tomēr mērķpārbaudes nevajadzētu izmantot tādiem citiem nolūkiem, kas nav likumīga dopinga kontrole.]*

**4.5.2.** *Antidopinga organizācijas* apsver *mērķpārbaužu* veikšanu šādām *sportistu* kategorijām:

a) saistībā ar starptautiskajām federācijām *sportisti* (jo īpaši no tās prioritārajām disciplīnām vai valstīm), kas regulāri piedalās starptautisko *sacensību* visaugstākajā līmenī (piemēram, kandidāti uz olimpisko spēļu, paraolimpisko spēļu vai pasaules čempionātu medaļām), kā noteikts atbilstoši ieņemtajai vietai vai citiem piemērotiem kritērijiem;

b) saistībā ar *valsts antidopinga organizācijām* šādi *sportisti* no tās prioritārajiem sporta veidiem:

i) *sportisti*, kuri iekļauti valstu komandās dalībai lielos *sporta pasākumos* (piemēram, olimpiskajās spēlēs, paraolimpiskajās spēlēs, pasaules čempionātos un citos daudzus sporta veidus aptverošos *sporta pasākumos*) vai citos sporta veidos, kam valsts līmenī noteikta augsta prioritāte (vai kurus var izraudzīties iekļaušanai šādās komandās);

ii) *sportisti*, kuri trenējas neatkarīgi, bet piedalās lielos *sporta pasākumos* (piemēram, olimpiskajās spēlēs, paraolimpiskajās spēlēs, pasaules čempionātos un citos daudzus sporta veidus aptverošos *sporta pasākumos*) vai kurus var izraudzīties dalībai šādos *sporta pasākumos*;

iii) *sportisti*, kas saņem valsts finansējumu;

iv) *valsts līmeņa sportisti*, kuri dzīvo, trenējas vai sacenšas ārvalstīs;

*[Piezīme par 4.5.2. panta b) punkta iv) apakšpunktu. Pat ja valsts līmeņa sportisti nedzīvo vai netrenējas valsts antidopinga organizācijas valstī, valsts antidopinga organizācijas pienākums ir nodrošināt, ka šiem sportistiem pārbaudes tiek veiktas ārvalstīs. Fakts, ka sportists dzīvo vai bieži trenējas ārvalstīs, nav pamatots iemesls, lai viņam neveiktu pārbaudes.]*

v) *valsts līmeņa sportisti*, kuri ir citu valstu valstspiederīgie, bet atrodas (vai nu dzīvo, trenējas, piedalās sacensībās, vai citādi) *valsts antidopinga organizācijas* valstī, un

vi) sadarbībā ar starptautiskām federācijām – *starptautiska līmeņa sportisti*;

c) visas *antidopinga organizācijas*, kam ir *pārbaužu* veikšanas pilnvaras:

i) *sportisti*, kuri izcieš *diskvalifikācijas* periodu vai kuriem noteikts *pagaidu aizliegums* piedalīties sacensībās, un

ii) *sportisti*, kam bija noteikta augsta prioritāte *pārbaužu* veikšanai pirms viņu aiziešanas no sporta un kas tagad vēlas atgriezties, lai aktīvi piedalītos sportā.

*[Piezīme par 4.5.2. pantu. Starptautisko federāciju, valstu antidopinga organizāciju un citu antidopinga organizāciju veikto pasākumu koordinēšana notiek saskaņā ar 4.9. pantu.]*

**4.5.3.** *Antidopinga organizācija* apsver arī citus individuālos faktorus, kas ir svarīgi, lai noteiktu, kuriem *sportistiem* jāveic *mērķpārbaudes*. Svarīgi faktori cita starpā var būt šādi:

a) iepriekšēji antidopinga noteikumu pārkāpumi/pārbaužu vēsture, tostarp jebkādi neparasti bioloģiskie rādītāji (asins rādītāji, steroīdu profili saskaņā ar *APMU* ieteikumiem u. c.);

b) sportiskā snieguma vēsture, sportiskā snieguma modelis un/vai augsts sportiskais sniegums bez atbilstošiem pārbaužu protokoliem;

c) atkārtota prasību par atrašanās vietas ziņošanu nepildīšana;

d) aizdomīgs informācijas par atrašanās vietu sniegšanas veids (piemēram, informācijas par atrašanās vietu atjauninājumi pēdējā brīdī);

e) pārcelšanās uz attālu vietu vai trenēšanās tajā;

f) dalības atsaukšana vai neierašanās uz gaidāmām *sacensībām*;

g) saistība ar tādu trešo personu (piemēram, komandas biedru, treneri vai ārstu), kas ir bijis iesaistīts dopinga lietošanā;

h) trauma;

i) vecums/karjeras posms (piemēram, pāriešana no junioru līmeņa uz senioru līmeni, līguma termiņa beigu tuvošanās, pensionēšanās vecuma tuvošanās);

j) finansiāli stimuli uzlabot sportisko sniegumu, piemēram, naudas balvas vai sponsorēšanas iespējas, un/vai

h) no trešās puses saņemta ticama informācija vai *antidopinga organizācijas* sagatavoti dati, vai dati, kas koplietoti ar *antidopinga organizāciju* saskaņā ar 11. pantu.

**4.5.4.** *Pārbaudes*, kas nav *mērķpārbaudes*, nosaka, veicot atlasi pēc nejaušības principa, un tās ir jāveic saskaņā ar atlases iespējām, kas noteiktas Vadlīnijās par efektīvas *pārbaužu* programmas īstenošanu. Atlasi pēc nejaušības principa veic, izmantojot dokumentētu sistēmu, kas paredzēta šādai atlasei. Atlase pēc nejaušības principa var būt vai nu svērta (ja *sportisti* tiek klasificēti, izmantojot iepriekš noteiktus kritērijus, lai palielinātu vai samazinātu atlases iespējas), vai pilnīgi nejauša (ja netiek ņemti vērā nekādi iepriekš noteikti kritēriji un *sportisti* tiek patvaļīgi izvēlēti no *sportistu* vārdu un uzvārdu saraksta vai reģistra). Svērto atlasi pēc nejaušības principa veic saskaņā ar prioritātēm un noteiktiem kritērijiem, ņemot vērā 4.5.2. un 4.5.3. pantā minētos faktorus (atbilstošā gadījumā), lai nodrošinātu procentuāli lielākas daļas “riska grupas” *sportistu* atlasīšanu.

*[Piezīme par 4.5.4. pantu. Papildus mērķpārbaudēm arī pārbaudēm, veicot atlasi pēc nejaušības principa, var būt svarīga atturoša loma, kā arī tās var palīdzēt aizsargāt sporta pasākuma integritāti.]*

**4.5.5.** Lai novērstu šaubas jānorāda, ka neatkarīgi no kritēriju pilnveidošanas saistībā ar *sportistu* atlasi *pārbaudēm* un jo īpaši *mērķpārbaudēm*, kā arī neatkarīgi no tā, ka parasti *pārbaudes* noris laikā no plkst. 6.00 līdz 23.00, ja vien i) *sportists* nav norādījis 60 minūšu laika sprīdi no plkst. 5.00 vai ii) nav pamatotu iemeslu *pārbaužu* veikšanai nakts laikā (t. i., laikā no plkst. 23.00 līdz plkst. 6.00), paliek spēkā pamatprincips (kas noteikts *Kodeksa* 5.2. pantā), ka ikviena *antidopinga organizācija*, kas ir pilnvarota attiecīgajam *sportistam* veikt *pārbaudes*, var lūgt viņam sniegt *paraugu* jebkurā laikā un jebkurā vietā neatkarīgi no tā, vai *sportista* atlase *pārbaudes* veikšanai atbilst vai neatbilst šādiem kritērijiem. Attiecīgi *sportists* nedrīkst atteikties ierasties uz *paraugu* savākšanu, pamatojoties uz to, ka šāda *pārbaude* nav paredzēta *antidopinga organizācijas* pārbaužu veikšanas plānā un/vai ka tā netiek veikta laikā no plkst. 6.00 līdz 23.00, un/vai ka *sportists* neatbilst attiecīgajiem *pārbaužu* veikšanas atlases kritērijiem vai citu iemeslu dēļ nebūtu bijis jāizraugās *pārbaužu* veikšanai.

### 4.6. Prioritāšu noteikšana dažādiem *pārbaužu* un *paraugu* veidiem

**4.6.1.** Pamatojoties uz riska novērtējumu un 4.2. līdz 4.5. pantā aprakstīto prioritāšu noteikšanas procesu, *antidopinga organizācijai* jānosaka, cik lielā mērā ir nepieciešams katrs no turpmāk norādītajiem *pārbaužu* veidiem, lai pārdomāti un efektīvi konstatētu dopinga lietošanas praksi un atturētu no tās attiecīgajā(-os) sporta veidā(-os), sporta disciplīnā(-ās) un/vai valstī(-īs):

a) *pārbaudes sacensību laikā* un *pārbaudes ārpus sacensībām*:

i) sporta veidos un/vai disciplīnās, kuros *ārpussacensību* laikā ir augsts dopinga risks, prioritāra nozīme ir *ārpussacensību pārbaudēm* un ievērojamu daļu pieejamo *pārbaužu* veic *ārpus sacensībām*. Tomēr veic arī būtisku skaitu *pārbaužu sacensību laikā*;

ii) sporta veidos un/vai disciplīnās, kuros *ārpussacensību* laikā ir zems dopinga risks (t. i., ja var skaidri parādīt, ka dopinga lietošana *ārpus sacensībām* nevar uzlabot sportisko sniegumu vai sniegt citas nelikumīgas priekšrocības), prioritāra nozīme ir *pārbaužu* veikšanai *sacensību laikā* un ievērojamu daļu pieejamo *pārbaužu* veic *sacensību laikā*. Tomēr veic arī dažas *pārbaudes ārpus sacensībām*, proporcionāli dopinga lietošanas riskam *ārpus sacensībām* attiecīgajā sporta veidā/disciplīnā. Ļoti retos izņēmuma gadījumos, t. i., nelielā skaitā sporta veidu un/vai disciplīnu, kuros godprātīgi ir noteikts, ka nav būtiska dopinga lietošanas riska laikposmos *ārpus sacensībām*, *ārpussacensību pārbaudes* var neveikt. Šādos apstākļos starptautiskā federācija vēršas *WADA*, lai saņemtu atbrīvojumu no *ārpussacensību pārbaužu* veikšanas saskaņā ar jebkuru *WADA* izdotu protokolu;

b) urīna *pārbaudes*;

c) asins *pārbaudes*;

d) *pārbaudes*, kas saistītas ar ilgtermiņa izmeklējumiem t. i., *sportista bioloģiskās pases* programma, un

e) izžāvētu asins pilienu *pārbaudes*.

*[Piezīme par 4.6.1. panta c), d) un e) punktu. Šajā Pārbaužu un izmeklējumu starptautiskajā standartā prasības attiecībā uz asins paraugiem bez ierobežojumiem attiecas uz paraugiem, kas savākti, izmantojot vēnas punkciju saskaņā ar D pielikumu “Venozo asiņu paraugu savākšana” un I pielikumu “Sportista bioloģiskās pases vajadzībām paredzētu asins paraugu savākšana, glabāšana un transportēšana” un izmantojot kapilāro asiņu paraugu ņemšanu saskaņā ar J pielikumu “Izžāvētu asins pilienu paraugu savākšana, glabāšana un transportēšana”; tomēr atšķirīgas prasības piemēro atkarībā no paraugu vākšanas inventāra un tā, kādas analīzes tiek pieprasītas, piemēram, īpašas prasības attiecas uz izžāvētu asins pilienu paraugiem, kurus savāc un kuriem ļauj nožūt uz paraugu absorbējoša materiāla (piemēram, izžāvētiem asins pilieniem paredzētas celulozes kartītes vai citiem piederumiem, kas izgatavoti no cita materiāla).]*

### 4.7. *Paraugu* analīzes, saglabāšanas stratēģija un papildu analīzes

**4.7.1.** *Antidopinga organizācijas* lūdz laboratorijām veikt *paraugiem* analīzes, izmantojot standarta analīžu izvēlni, atkarībā no tā, vai attiecīgais *paraugs* ir ticis savākts *sacensību laikā* vai *ārpus sacensībām*. *Antidopinga organizācijas* var apsvērt arī iespēju paraugam veikt plašākas analīzes, lai konstatētu tādu *aizliegto vielu* klātbūtni vai tādu *aizliegto metožu* lietošanu, kas nav iekļautas *TDSSA* (vai kuru daudzums pārsniedz tur noteikto), pamatojoties uz sporta veida/sporta disciplīnas/valsts risku vai jebkādiem datiem, ko *antidopinga organizācija* var būt saņēmusi.

**4.7.2.** *Antidopinga organizācija* var lūgt *WADA* tai piešķirt zināmu rīcības brīvību *TDSSA* noteiktā minimālā analīžu apjoma īstenošanā *aizliegto vielu* klātbūtnes vai *aizliegto metožu* lietošanas konstatēšanai.

**4.7.3.** *Antidopinga organizācija* sagatavo rakstveida *paraugu* saglabāšanas stratēģiju un dokumentāciju saistībā ar *paraugu* savākšanu, lai vēlāk būtu iespējams veikt šādu *paraugu* papildu analīzes saskaņā ar *Kodeksa* 6.5. un 6.6. pantu. Šāda stratēģija atbilst Laboratoriju *starptautiskā standarta* un *Starptautiskā* privātuma un personas datu aizsardzības *standarta* prasībām, un tajā ņem vērā *paraugu* analīzes nolūku, kā norādīts *Kodeksa* 6.2. pantā, kā arī (bez ierobežojumiem) šādus elementus:

a) laboratorijas un *APMU* ieteikumus;

b) analīzes ar atpakaļejošu spēku iespējamu nepieciešamību saistībā ar *sportista bioloģiskās pases* programmu;

c) jaunas noteikšanas metodes, kas nākotnē jāievieš attiecībā uz konkrēto *sportistu*, sporta veidu un/vai sporta disciplīnu;

d) *paraugus*, kas ievākti no *sportistiem*, kuri atbilst dažiem vai visiem 4.5. pantā norādītajiem kritērijiem;

e) visu pārējo informāciju, kas *antidopinga organizācijai* ir pieejama un attaisno *paraugu* ilgstošu glabāšanu vai papildu analīzes pēc *antidopinga organizācijas* ieskatiem.

### 4.8. Informācijas par *sportista* atrašanās vietu noskaidrošana

**4.8.1.** Informācija par atrašanās vietu pati par sevi nav mērķis, bet drīzāk līdzeklis mērķa sasniegšanai, proti, efektīvai un lietderīgai *pārbaužu* veikšanai bez iepriekšēja brīdinājuma. Tādēļ, ja *antidopinga organizācija* ir noteikusi, ka tai jāveic *pārbaude* (tostarp *ārpussacensību pārbaude*) konkrētiem *sportistiem*, tā apsver, cik daudz informācijas tai ir nepieciešams par attiecīgo *sportistu* atrašanās vietu, lai efektīvi un bez iepriekšēja brīdinājuma veiktu šo *pārbaudi*. *Antidopinga organizācijai* ir jāapkopo visa informācija par atrašanās vietu, kas tai nepieciešama, lai efektīvi un lietderīgi veiktu *pārbaudes*, kas noteiktas tās pārbaužu veikšanas plānā. Turklāt pieprasītais informācijas par atrašanās vietu apjoms ir samērīgs ar atrašanās vietas informācijas reģistru un to, cik reizes *antidopinga organizācija* plāno *sportistam* veikt pārbaudi.

**4.8.2.** Saskaņā ar Kodeksa 5.5. pantu un 14.5. pantu antidopinga organizācijas var vākt informāciju par atrašanās vietu un izmanto *ADAMS*, lai veiktu efektīvu *dopinga kontroli*.Rezultātā šī informācija *ADAMS* ir automātiski pieejama *WADA* un tām citām attiecīgajām *antidopinga organizācijām*, ar kurām konkrētajai *antidopinga organizācijai* sakrīt pilnvaras veikt *pārbaudes*. Šī informācija:

a) vienmēr tiek turēta stingrā slepenībā;

b) tiek izmantota *dopinga kontroles* plānošanas, koordinēšanas un veikšanas nolūkos;

c) attiecas uz *sportista bioloģisko pasi* vai citiem analīžu rezultātiem;

d) ir lietderīga iespējama antidopinga noteikumu pārkāpuma izmeklēšanā un/vai

e) ir lietderīga tiesvedībās, kas saistītas ar apsūdzību antidopinga noteikumu pārkāpumā.

**4.8.3.** Ja *antidopinga organizācija* ir noteikusi, ka tai pēc riska novērtēšanas (saskaņā ar 4.2. pantu) un prioritāšu noteikšanas (saskaņā ar 4.3. līdz 4.7. pantu) ir jāveic *ārpussacensību pārbaude* konkrētiem *sportistiem*, tā apsver, cik daudz informācijas par šo *sportistu* atrašanās vietu tai ir nepieciešams, lai viņiem efektīvi veiktu *pārbaudes* bez iepriekšēja brīdinājuma.

**4.8.4.** Starptautiskajai federācijai vai *valsts antidopinga organizācijai* jāapsver “piramīdas” jeb “daudzpakāpju pieejas” pieņemšana, sagrupējot *sportistus* dažādos atrašanās vietas reģistros, ko dēvē par *pārbaudāmo sportistu reģistriem*, *pārbaužu* reģistriem un citiem reģistriem, atkarībā no tā, cik daudz informācijas par atrašanās vietu tai ir nepieciešams, lai veiktu to *pārbaužu* apjomu, kas attiecīgajiem *sportistiem* noteikts pārbaužu veikšanas plānā.

**4.8.5.** Starptautiskā federācija vai *valsts antidopinga organizācija* spēj *WADA* pierādīt, ka tā ir īstenojusi piemērotu riskā balstītu pieeju, sagrupējot *sportistus* reģistrā(-os) atbilstoši viņu atrašanās vietai, un savā pārbaužu veikšanas plānā ir paredzējusi pietiekami daudz *ārpussacensību* pārbaužu saskaņā ar 4.8.6.1. pantu un 4.8.10.1. pantu.

**4.8.6. *Pārbaudāmo sportistu reģistrs***

**4.8.6.1.** Augstākais līmenis ir *pārbaudāmo sportistu reģistrs*, kur iekļauj tos *sportistus*, kuriem tiek veikts lielākais *pārbaužu* skaits un kuriem tādēļ ir pienākums sniegt informāciju par savu atrašanās vietu saskaņā ar 4.8.6.2. pantu. Uz *pārbaudāmo sportistu reģistrā* iekļautajiem *sportistiem* attiecas *Kodeksa* 2.4. panta prasības attiecībā uz informācijas sniegšanu par atrašanās vietu.

Starptautiskā federācija vai *valsts antidopinga organizācija* *pārbaudāmo sportistu reģistrā* iekļauj tos *sportistus*, kuri atbilst šādiem kritērijiem:

a) *sportisti*, kuri atbilst 4.5.2. un 4.5.3. pantā minētajiem kritērijiem;

b) *sportisti*, kuriem starptautiskā federācija vai *valsts antidopinga organizācija* plāno vismaz trīs (3) reizes gadā veikt *ārpussacensību* pārbaudes (vai nu neatkarīgi, vai saskaņojot pārbaužu veikšanu ar citām *antidopinga organizācijām*, kas ir pilnvarotas veikt *pārbaudes* tiem pašiem *sportistiem*);

c) *sportisti*, kuri ir iekļauti attiecīgās *antidopinga organizācijas sportista bioloģiskās pases* hematoloģijas moduļa programmā saskaņā ar *TDSSA*;

d) tie *pārbaužu* reģistrā iekļautie *sportisti*, kuri neievēro attiecīgā reģistra prasības attiecībā uz informācijas sniegšanu par savu atrašanās vietu;

e) *sportisti*, par kuru atrašanās vietu starptautiskajai federācijai vai *valsts antidopinga organizācijai* no citiem avotiem nav pieejama pietiekama informācija, lai viņus atrastu *pārbaudes* veikšanai;

f) tie *sportisti* *komandu sporta veidos*, kuri kādu laiku nepiedalās komandas darbībās (piemēram, sezonas pārtraukuma laikā), un

g) *sportisti*, kuri izcieš *diskvalifikācijas* periodu.

*[Piezīme par 4.8.6.1. pantu. Saskaņā ar iepriekš a)–g) punktā izklāstītajiem apsvērumiem un pēc tam, kad ir noteikts, kuri sportisti ir jāiekļauj pārbaudāmo sportistu reģistrā, starptautiskā federācija vai valsts antidopinga organizācija, neatkarīgi vai saskaņojot savas darbības ar citām antidopinga organizācijām, plāno ikvienam pārbaudāmo sportistu reģistrā iekļautajam sportistam veikt ārpussacensību pārbaudes vismaz trīs (3) reizes gadā.]*

**4.8.6.2.** *Sportists*, kas iekļauts *pārbaudāmo sportistu reģistrā*:

a) reizi ceturksnī sniedz informāciju par atrašanās vietu, norādot precīzas un pilnīgas ziņas par *sportista* atrašanās vietu nākamajā ceturksnī, tostarp par to, kur viņš dzīvos, trenēsies un piedalīsies sacensībās attiecīgajā ceturksnī, kā arī vajadzības gadījumā precizē šo sniegto informāciju par atrašanās vietu, lai viņu būtu iespējams atrast *pārbaudes* veikšanai attiecīgajā ceturksnī tajos laikos un vietās, ko viņš minējis savā sniegtajā informācijā par atrašanās vietu, kā noteikts 4.8.8. pantā. Ja sportists šādi nerīkojas, to var atzīt par informācijas nesniegšanu, un

b) savā sniegtajā informācijā par atrašanās vietu par katru nākamā ceturkšņa dienu norāda vienu konkrētu 60 minūšu laika sprīdi, kurā viņš būs pieejams konkrētā atrašanās vietā *pārbaudes* veikšanai, kā noteikts 4.8.8.3. pantā. Tas nekādi neierobežo *Kodeksa* 5.2. pantā noteikto pienākumu *sportistam* ierasties uz *pārbaudi* jebkurā laikā un vietā pēc tās *antidopinga organizācijas* pieprasījuma, kas ir pilnvarota viņam veikt *pārbaudes*. Tas arī neierobežo viņa pienākumu sniegt 4.8.8.2. pantā norādīto informāciju par savu atrašanās vietu laikā ārpus šā 60 minūšu laika sprīža. Tomēr, ja *sportists* nav pieejams *pārbaudes* veikšanai šādā atrašanās vietā tajā 60 minūšu laika sprīdī, kas norādīts attiecīgajā dienā viņa sniegtajā informācijā par atrašanās vietu, šādu situāciju var atzīt par neierašanos uz pārbaudi.

*[Piezīme par 4.8.6.2. panta b) punktu. 60 minūšu laika sprīdis ir noteikts, lai radītu līdzsvaru starp vajadzību atrast sportistu pārbaužu veikšanai un nepraktiskumu un negodīgumu, kas izriet no tā, ka sportisti, iespējams, ir atbildīgi par neierašanos uz pārbaudi katru reizi, kad viņu dienas kārtībā rodas novirze no iepriekš norādītā režīma.]*

**4.8.6.3.** *Antidopinga organizācijas*, kas ir pilnvarotas veikt *pārbaudes* *sportistam*, kurš iekļauts *pārbaudāmo sportistu reģistrā*, šim *sportistam* veic *ārpussacensību pārbaudes*, izmantojot viņa sniegto informāciju par atrašanās vietu. Lai gan *Kodeksa* 2.4. panta prasības attiecībā uz informācijas sniegšanu par atrašanās vietu ietver prasību norādīt 60 minūšu laika sprīdi, *pārbaudes* nav jāveic tikai šajās *sportista* norādītajās 60 minūtēs. Lai nodrošinātu, ka *sportists* nevar prognozēt *ārpussacensību pārbaudes*, *antidopinga organizācijas* ņem vērā arī citu informāciju par atrašanās vietu, piemēram, ziņas par regulārajām darbībām, lai *sportistam* veiktu pārbaudi.

**4.8.6.4.** Starptautiskā federācija vai *valsts antidopinga organizācija*, kas uztur *pārbaudāmo sportistu reģistru*, izmanto *ADAMS*, lai nodrošinātu, ka:

a) *sportista* sniegtā informācija tiek glabāta drošā veidā;

b) informācijai var piekļūt i) pilnvarotas personas, kas darbojas starptautiskās federācijas vai *valsts antidopinga organizācijas* (pēc vajadzības) vārdā, tikai pamatojoties uz zinātvajadzību; ii) *WADA* un iii) citas *antidopinga organizācijas*, kas ir pilnvarotas veikt *pārbaudes* attiecīgajam *sportistam saskaņā ar* *Kodeksa* 5.2. pantu, un

c) informāciju visu laiku glabā stingrā slepenībā, izmanto tikai *Kodeksa* 5.5. pantā minētajos nolūkos un iznīcina saskaņā ar *Starptautisko* privātuma un personas datu aizsardzības *standartu*, tiklīdz tā vairs nav vajadzīga.

**4.8.6.5.** *Sportistiem*, kuriem *valsts antidopinga organizācija* un starptautiskā federācija ir pilnvarota veikt *pārbaudes*, jābūt tikai vienā *pārbaudāmo sportistu reģistrā*. Kaut gan ir iespējams, ka *sportisti* ir iekļauti vairāk nekā vienā *pārbaudāmo sportistu reģistrā*, viņi iesniedz tikai vienu informācijas kopumu par savu atrašanās vietu. Ja *sportists* ir iekļauts starptautiskās federācijas *pārbaudāmo sportistu reģistrā* un *valsts antidopinga organizācijas* *pārbaudāmo sportistu reģistrā* (vai vairāk nekā vienas *valsts antidopinga organizācijas* vai vairāk nekā vienas starptautiskās federācijas *pārbaudāmo sportistu reģistrā*), tad katra no tām rakstveidā paziņo *sportistam* par viņa iekļaušanu tās reģistrā. Tomēr pirms tam tās savā starpā vienojas, kurai no tām *sportists* sniedz informāciju par atrašanās vietu, un šī *antidopinga organizācija* pārvalda viņa atrašanās vietas informāciju. Ikvienā paziņojumā, kas tiek nosūtīts *sportistam*, norāda, ka viņš savu informāciju par atrašanās vietu sniedz tikai šai *antidopinga organizācijai* (un pēc tam šī informācija tiks nosūtīta otrai *antidopinga organizācijai*, kā arī visām pārējām *antidopinga organizācijām*, kuras ir pilnvarotas veikt *pārbaudes* attiecīgajam *sportistam*).

*[Piezīme par 4.8.6.5. pantu. Ja attiecīgās antidopinga organizācijas nevar savā starpā vienoties, kura no tām uzņemsies atbildību attiecībā uz sportista informācijas par atrašanās vietu apkopošanu, un lai dotu iespēju pārējām antidopinga organizācijām, kas ir pilnvarotas pārbaudīt attiecīgo sportistu, tām katrai būtu rakstveidā jāpaskaidro WADA, kā, viņuprāt, šis jautājums būtu jāatrisina, un WADA pieņems lēmumu sportista vislabākajās interesēs. WADA lēmums ir galīgs, un to nevar pārsūdzēt.]*

**4.8.7. Iekļaušana *pārbaudāmo sportistu reģistrā* un izslēgšana no tā**

**4.8.7.1.** Starptautiskā federācija vai *valsts antidopinga organizācija* (atbilstošā gadījumā) visiem *sportistiem*, kurus paredzēts iekļaut tās *pārbaudāmo sportistu reģistrā*, rakstveidā paziņo šādu informāciju:

a) faktu, ka viņi no kāda noteikta datuma nākotnē ir iekļauti tās *pārbaudāmo sportistu reģistrā*;

b) ar informācijas sniegšanu par atrašanās vietu saistītās prasības, kas viņiem tādējādi jāievēro;

c) *sekas*, ja viņi nepildīs šīs prasības attiecībā uz informācijas sniegšanu par atrašanās vietu, un

d) to, ka viņiem var veikt pārbaudes arī citas *antidopinga organizācijas*, kurām ir pilnvaras veikt *pārbaudes*.

*[Piezīme par 4.8.7.1. pantu. Šo paziņojumu var sniegt ar valsts federācijas vai valsts olimpiskās komitejas starpniecību, ja šī starptautiskā federācija/valsts antidopinga organizācija to uzskata par atbilstošu vai lietderīgu, un parasti to dara pietiekami laicīgi pirms sportista iekļaušanas pārbaudāmo sportistu reģistrā. Paziņojumā arī paskaidro, kas sportistam jādara, lai izpildītu Kodeksa 2.4. panta prasības attiecībā uz informācijas sniegšanu par atrašanās vietu (vai jānorāda viņam, kurā tīmekļvietnē vai citā avotā viņš var atrast šo informāciju). Sportistus, kas iekļauti pārbaudāmo sportistu reģistrā, informē un izglīto, lai viņi saprastu prasības attiecībā uz informācijas sniegšanu par atrašanās vietu, kuras viņiem jāpilda, to, kā darbojas informācijas par atrašanās vietu sistēma, sekas informācijas nesniegšanas un neierašanās uz pārbaudēm gadījumā, kā arī viņu tiesības apstrīdēt pret viņiem izvirzītās apsūdzības par informācijas nesniegšanu un neierašanos uz pārbaudēm.*

*Arī antidopinga organizācijām aktīvi jāpalīdz sportistiem izvairīties no informācijas nesniegšanas. Piemēram, daudzas antidopinga organizācijas sistemātiski atgādina sportistiem, kas iekļauti to pārbaudāmo sportistu reģistrā, par ceturkšņa termiņiem informācijas par atrašanās vietu sniegšanai, un pēc tam, tuvojoties termiņam, seko līdzi tiem sportistiem, kas vēl nav snieguši nepieciešamo informāciju. Tomēr sportisti joprojām ir pilnībā atbildīgi par informācijas sniegšanas prasību ievērošanu neatkarīgi no tā, vai antidopinga organizācija viņiem ir sniegusi šādu palīdzību vai nav.]*

**4.8.7.2.** Uz *pārbaudāmo sportistu reģistrā* iekļautu *sportistu* joprojām attiecas *Kodeksa* 2.4. panta prasības attiecībā uz informācijas sniegšanu par atrašanās vietu, ja vien un ja:

a) katra *antidopinga organizācija*, kas šo sportistu iekļāvusi savā *pārbaudāmo sportistu reģistrā*, viņam nav rakstveidā paziņojusi par to, ka viņš vairs neatbilst kritērijiem viņa iekļaušanai tās *pārbaudāmo sportistu reģistrā*, vai

b) viņš pārtrauc piedalīties *sacensībās* attiecīgajā sporta veidā saskaņā ar piemērojamajiem noteikumiem, un par to nav rakstveidā paziņojis katrai *antidopinga organizācijai*, kas viņu ir iekļāvusi savā *pārbaudāmo sportistu reģistrā*.

*[Piezīme par 4.8.7.2. pantu. Saskaņā ar piemērojamajiem noteikumiem rakstveida paziņojums par aktīvās karjeras pārtraukšanu var būt jānosūta arī sportista valsts federācijai. Aprēķinot Kodeksa 2.4. pantā norādīto 12 mēnešu periodu gadījumos, kad sportists ir pārtraucis aktīvo karjeru sportā, bet vēlāk atjauno dalību tajā, šo karjeras pārtraukuma periodu neņem vērā.]*

**4.8.8. Prasības attiecībā uz informācijas sniegšanu par atrašanās vietu *sportistiem*, kas iekļauti *pārbaudāmo sportistu reģistrā***

**4.8.8.1.** *Antidopinga organizācijas* pārbauda *sportistu* sniegto informāciju par atrašanās vietu, lai pārliecinātos, ka tā iesniegta saskaņā ar 4.8.8.2. un 4.8.8.3. pantu.

**4.8.8.2.** *Antidopinga organizācija*, kas vāc *sportista* informāciju par atrašanās vietu, var noteikt konkrētu datumu pirms katra ceturkšņa pirmās dienas (t. i., attiecīgi pirms 1. janvāra, 1. aprīļa, 1. jūlija un 1. oktobra), kurā *pārbaudāmo sportistu reģistrā* iekļautam *sportistam* ir jāsniedz informācija par atrašanās vietu, tostarp vismaz šādas ziņas:

*[Piezīme par 4.8.8.2. pantu. Lai atvieglotu pārbaužu plānošanu un veicinātu gatavību pārbaužu veikšanai ceturkšņa pirmajā dienā (saskaņā ar 4.8.8.2. pantu), antidopinga organizācijas var pieprasīt, lai informācija par atrašanās vietu tiktu iesniegta katra mēneša 15. datumā pirms attiecīgā ceturkšņa. Tomēr, ja informācija nav iesniegta līdz ceturkšņa pirmajai dienai, sekas netiek piemērotas.]*

a) pilnīga pasta adrese un privātā e-pasta adrese, ko var izmantot sarakstei ar *sportistu*, lai viņam nosūtītu oficiālu paziņojumu. Tiks uzskatīts, ka *sportists* ir saņēmis jebkuru paziņojumu vai citu sūtījumu, kas būs nosūtīts uz šo adresi, septiņas (7) dienas pēc tā nosūtīšanas pa pastu un tūlīt pēc tam, kad būs ģenerēts/saņemts paziņojums par e-pasta nosūtīšanu (saskaņā ar piemērojamajiem tiesību aktiem);

*[Piezīme par 4.8.8.2. panta a) punktu. Šajā saistībā sportists norāda savas dzīvesvietas adresi vai citu adresi, ja viņš zina, ka tiks nekavējoties informēts par šajā adresē saņemtajiem pasta sūtījumiem. Antidopinga organizācija tiek arī mudināta savos noteikumos papildināt šo pamatnosacījumu ar citiem nosacījumiem par paziņojumu un/vai “pieņēmumu, ka paziņojums ir veikts” (piemēram, atļaujot izmantot faksu, e-pastu, īsziņas, apstiprinātas sociālās saziņas vietnes vai lietojumprogrammatūras vai citas paziņošanas pakalpojuma metodes; atļaujot faktiskās saņemšanas apliecinājumu aizstāt ar pieņēmumu, ka saņemšana ir notikusi; atļaujot paziņojumu nosūtīt sportista valsts federācijai, ja tas no sportista norādītās adreses tiek atgriezts kā nepiegādāts sūtījums). Šādu nosacījumu mērķim jābūt saīsināt rezultātu pārvaldības termiņus.]*

b) īpašs apstiprinājums tam, ka *sportists* saprot, ka viņa sniegtā informācija par atrašanās vietu tiks koplietota ar citām *antidopinga organizācijām*, kurām ir pilnvaras viņam veikt *pārbaudes*;

c) attiecībā uz katru turpmākā ceturkšņa dienu norādīt pilnu *sportista* apmešanās vietas adresi (piemēram, mājas, pagaidu apmešanās vietas, viesnīcas utt. adresi);

d) attiecībā uz katru turpmākā ceturkšņa dienu norādīt visu treniņa, darba vai citu regulāru darbību izpildes vietu (piemēram, skolas) nosaukumu un adresi, kā arī laika posmus, kuros parasti tiek veiktas šādas regulāras darbības, un

*[Piezīme par 4.8.8.2. panta d) punktu. Šī prasība attiecas tikai uz darbībām, kas iekļautas sportista ierastajā dienas kārtībā. Piemēram, ja sportista ierastajā dienas kārtībā ir iekļauts treniņš sporta zālē, peldbaseinā un trasē, kā arī regulāri fizioterapijas seansi, tad sportistam savā sniegtajā informācijā par atrašanās vietu jānorāda šīs sporta zāles, peldbaseina, trases un fizioterapijas kabineta nosaukums un adrese un tad jāizklāsta sava ierastā dienas kārtība, piemēram, “pirmdienās – plkst. 9.00–11.00 sporta zāle, plkst. 13.00–17.00 sporta zāle; otrdienās – plkst. 9.00–11.00 sporta zāle, plkst. 16.00–18.00 sporta zāle; trešdienās – plkst. 9.00–11.00 trase, plkst. 15.00–17.00 fizioterapija; ceturtdienās – plkst. 9.00–12.00 sporta zāle, plkst. 16.00–18.00 trase; piektdienās – plkst. 9.00–11.00 peldbaseins, plkst. 13.00–15.00 fizioterapija; sestdienās – plkst. 9.00–12.00 trase, plkst. 13.00–15.00 peldbaseins; svētdienās – plkst. 9.00–11.00 trase, plkst. 13.00–15.00 peldbaseins”. Ja sportists pašlaik netrenējas, viņam tas jānorāda savā sniegtajā informācijā par atrašanās vietu, sniedzot arī ziņas par cita veida dienas kārtību, ko attiecīgais sportists ievēros nākamajā ceturksnī, piemēram, savu darba kārtību, mācību grafiku, dienas kārtību rehabilitācijas iestādē vai citu ierasto kārtību, norādot katras tās vietas nosaukumu un adresi, kur sportists veiks šīs ierastās darbības, kā arī attiecīgos laika posmus.*

*Komandu sporta veida vai cita tāda sporta veida gadījumā, kurā sacensības un/vai treniņu veic kolektīvi, sportista ierastajās darbībās var iekļaut lielāko daļu vai visas komandas darbības.]*

e) sportista *sacensību/sporta pasākumu* grafiks nākamajā ceturksnī, tostarp katras vietas nosaukums un adrese, kur *sportistam* nākamajā ceturksnī ir paredzēts sacensties, kā arī datums(-i) un laiks(-i), kurā(-os) viņam ir paredzēts piedalīties sacensībās norādītajā(-ās) vietā(-ās).

**4.8.8.3.** Saskaņā ar 4.8.8.4. pantu, sniedzot informāciju par atrašanās vietu attiecībā uz katru nākamā ceturkšņa dienu, *sportists* norāda arī vienu konkrētu 60 minūšu laika sprīdi starp plkst. 5.00 un plkst. 23.00 katru dienu, kurā viņš būs pieejams *pārbaudes* veikšanai norādītā vietā.

*[Piezīme par 4.8.8.3. pantu. Sportists var izvēlēties, kuru 60 minūšu laika sprīdi laika posmā no plkst. 5.00 līdz plkst. 23.00 izmantot šim nolūkam, ja attiecīgajā laika sprīdī viņš kaut kur ir pieejams DCO. Tā var būt sportista dzīvesvieta, treniņu, sacensību vai cita vieta (piemēram, darba vieta vai mācību iestāde). Sportistam ir tiesības norādīt 60 minūšu laika sprīdi, kurā viņš būs viesnīcā, dzīvojamajā ēkā, dzīvojamajā kompleksā vai citā vietā, kur piekļuve sportistam ir iespējama, izmantojot reģistratūru vai apsardzi. Sportistam ir pienākums nodrošināt, lai viņa izvēlētajā 60 minūšu laika sprīdī viņš būtu pieejams norādītajā vietā bez iepriekšēja brīdinājuma. Turklāt sportists var norādīt laika sprīdi, kurā viņš piedalās komandas darbībā. Tomēr jebkurā gadījumā nepieejamība pārbaužu veikšanai norādītajā vietā norādītajā laika sprīdī ir neierašanās uz pārbaudi.]*

**4.8.8.4.** Vienīgais 4.8.8.3. panta izņēmums ir tad, ja (bet tikai šādā gadījumā) attiecīgajā ceturksnī ir dienas, kurās *sportistam* ir paredzēts piedalīties *sporta pasākumā* (izņemot *lielu sporta pasākumu rīkotājorganizāciju* rīkotos *sporta pasākumus*), un *antidopinga organizācija*, kas iekļāvusi *sportistu* *pārbaudāmo sportistu reģistrā*, uzskata, ka no citiem avotiem ir pieejama pietiekama informācija, lai atrastu *sportistu* *pārbaudes* veikšanai šajās dienās; tad *antidopinga organizācija*, kas iekļāvusi *sportistu* *pārbaudāmo sportistu reģistrā*, var atteikties no 4.8.8.2. panta prasības norādīt 60 minūšu laika sprīdi minētajās dienās (“sacensību dienās”). Ja *sportists* ir iekļauts gan starptautiskās federācijas, gan *valsts antidopinga organizācijas* *pārbaudāmo sportistu reģistrā*, noteicošais ir starptautiskās federācijas lēmums par to, vai atteikties no šīs prasības attiecībā uz *sacensību* dienām. Ja attiecībā uz *sacensību* dienām ir atcelta prasība norādīt 60 minūšu laika sprīdi, *sportists* savā sniegtajā informācijā par atrašanās vietu norāda dienas un vietas (tostarp sporta pasākuma nosaukumu, nakšņošanas adresi un jebkurus treniņus), kurās viņš plāno piedalīties *sacensībās* (un rezultātā šajās dienās nav norādījis 60 minūšu laika sprīdi), un ja viņš pēc tam tiek izslēgts no *sacensībām* pirms minēto dienu beigām tā, ka atlikušās dienas vairs nav *sacensību* dienas, tad viņam jāprecizē sava sniegtā informācija par atrašanās vietu, norādot visu nepieciešamo informāciju par šīm dienām, tostarp 4.8.8.3. pantā minēto 60 minūšu laika sprīdi.

**4.8.8.5.** *Sportista* pienākums ir pārliecināties, ka viņš precīzi un pietiekami sīki sniedz visas ziņas, ko nepieciešams iekļaut sniegtajā informācija par atrašanās vietu saskaņā ar 4.8.8.2. un 4.8.8.3. pantu, lai ikviena *antidopinga organizācija*, kas to vēlas, varētu noteikt *sportista* atrašanās vietu *pārbaudes* veikšanai jebkurā ceturkšņa dienā tajos laikos un vietās, kuras viņš attiecībā uz konkrēto dienu ir norādījis sniegtajā informācijā par atrašanās vietu, tostarp (bet ne tikai) 60 minūšu laika sprīdī, kas viņa sniegtajā informācijā par atrašanās vietu norādīts attiecībā uz šo dienu.

a) Konkrētāk, *sportists* sniedz pietiekamu informāciju, lai *DCO* varētu atrast attiecīgo vietu, piekļūt šai vietai un atrast *sportistu* šajā vietā, viņu par to iepriekš nebrīdinot. Ja *sportists* nerīkojas šādi, to var uzskatīt par informācijas nesniegšanu un/vai (ja apstākļi to attaisno) par izvairīšanos no *paraugu* savākšanas atbilstoši *Kodeksa* 2.3. pantam, un/vai par *falsifikāciju* vai *falsifikācijas mēģinājumu* *dopinga kontroles* laikā atbilstoši *Kodeksa* 2.5. pantam. Jebkurā gadījumā *antidopinga organizācija* apsver *mērķpārbaudes* veikšanu *sportistam*.

*[Piezīme par 4.8.8.5. panta a) punktu. Piemēram, paziņojums “skriešana Melnajā mežā” nav pietiekams; šādā gadījumā, iespējams, tiks konstatēta informācijas nesniegšana. Līdzīgi, ja tiek norādīta vieta, kurai DCO nevar piekļūt (piemēram, “ierobežotas piekļuves” ēka vai teritorija), iespējams, tiks konstatēta informācijas nesniegšana. Antidopinga organizācija var konstatēt sniegtajā informācijā par atrašanās vietu iekļautās informācijas nepietiekamību, vai nu iepazīstoties ar šo informāciju, vai arī tikai tad, kad tā mēģina sportistam veikt pārbaudi, bet nespēj viņu atrast. Jebkurā gadījumā lieta būtu jāuzskata par neapšaubāmu informācijas nesniegšanu un/vai (ja apstākļi to attaisno) par izvairīšanos no paraugu savākšanas atbilstoši Kodeksa 2.3. pantam, un/vai par falsifikāciju vai falsifikācijas mēģinājumu dopinga kontroles laikā atbilstoši Kodeksa 2.5. pantam. Papildu informācija par prasībām saistībā ar informācijas sniegšanu par atrašanās vietu ir atrodama WADA Vadlīnijās par efektīvas pārbaužu programmas īstenošanu. Ja sportists precīzi nezina, kur viņš nākamā ceturkšņa laikā atradīsies visu laiku, viņam jāsniedz visa tam zināmā informācija, pamatojoties uz to, kur viņš plāno būt attiecīgajos laikos, un pēc tam vajadzības gadījumā jāprecizē šī informācija saskaņā ar 4.8.8.5. pantu.]*

b) Ja *sportistu* pārbauda 60 minūšu laika sprīdī, viņam jāpaliek kopā ar *DCO* līdz *parauga* savākšanas pabeigšanai, pat ja tas ilgst vairāk laika nekā šīs 60 minūtes. Ja *sportists* nerīkojas šādi, to uzskata par neapšaubāmu *Kodeksa* 2.3. panta (atteikšanās ierasties vai neierašanās uz *paraugu* savākšanu) pārkāpumu.

c) Ja *sportists* 60 minūšu laika sprīža sākumā nav pieejams *pārbaudes* veikšanai, bet vēlāk šajā laika sprīdī kļūst pieejams *pārbaudes* veikšanai, *DCO* ir jāsavāc *paraugs*, un šāds pārbaudes mēģinājums nav jāuzskata par nesekmīgu, taču *DCO* savā ziņojumā par *parauga* savākšanu sniedz visu informāciju par *sportista* pieejamības aizkavēšanos. Saskaņā ar *Kodeksa* 2.3. vai 2.5. pantu ikviens šāds rīcības modelis jāizmeklē kā izvairīšanās no *parauga* savākšanas, kas var būt antidopinga noteikumu pārkāpums. Šāda rīcība var sekmēt *mērķpārbaužu* noteikšanu attiecīgajam *sportistam*. Ja *sportists* sevis norādītajā 60 minūšu laika sprīdī nav pieejams *pārbaudes* veikšanai vietā, kuru viņš norādījis saistībā ar šo laika sprīdi attiecīgajā dienā, viņš atbildēs par neierašanos uz pārbaudi, pat ja vēlāk šajā dienā viņš tiek atrasts un *paraugs* tiek sekmīgi savākts.

d) Ja *sportists* nav atrodams uzreiz, kad *DCO* ir ieradies vietā, kas norādīta saistībā ar 60 minūšu laika sprīdi, *DCO* tur ir jāpaliek atlikušo 60 minūšu laika sprīdi un šajā laikā atbilstīgi apstākļiem jādara viss iespējamais, mēģinot atrast *sportistu*. Lai noteiktu to, kas ir pieņemami šādos apstākļos, norādījumus skat. *WADA* Vadlīnijās par *paraugu savākšanu*.

*[Piezīme par 4.8.8.5. panta d) punktu. Ja, neraugoties uz DCO saprātīgiem centieniem, nav bijis iespējams noteikt sportista atrašanās vietu un 60 minūšu laika sprīdī ir atlikušas tikai piecas (5) minūtes, tad DCO kā pēdējo iespēju var izmantot (taču tas nav viņa pienākums) sportista sazvanīšanu pa tālruni (pieņemot, ka sportists ir atstājis savu tālruņa numuru sniegtajā informācijā par atrašanās vietu), lai pārliecinātos, vai viņš atrodas norādītajā atrašanās vietā. Ja sportists atbild uz DCO zvanu un ir pieejams atrašanās vietā (vai tiešā tās tuvumā) tūlītējai pārbaudes veikšanai (t. i., 60 minūšu laika sprīdī), tad DCO jāsagaida sportists un jāsavāc no viņa paraugs saskaņā ar parastajām procedūrām. Tomēr DCO būtu arī rūpīgi jāizvērtē visi apstākļi, lai varētu nolemt, vai būtu jāveic turpmāka izmeklēšana. Jo īpaši DCO ir jāatzīmē jebkādi fakti, kas liecina, ka varētu būt notikusi sportista urīna vai asins parauga falsifikācija vai viltošana laikā, kas pagājis no tālruņa zvana līdz parauga savākšanai. Ja sportists atbild uz DCO zvanu un nav norādītajā atrašanās vietā vai tiešā tās tuvumā, un tādējādi nevar būt pieejams pārbaudes veikšanai 60 minūšu laika sprīdī, tad DCO jāiesniedz ziņojums par nesekmīgu mēģinājumu.]*

**4.8.8.6.** Ja apstākļu maiņas dēļ sniegtajā informācijā par atrašanās vietu ziņas vairs nav precīzas vai pilnīgas, kā prasīts 4.8.8.5. pantā, *sportists* iesniedz precizējumu tā, lai informācija viņa lietā atkal ir precīza un pilnīga. *Sportistam* vienmēr jāprecizē sava sniegtā informācija par atrašanās vietu, atspoguļojot jebkuras izmaiņas jebkurā attiecīgā ceturkšņa dienā attiecībā uz a) 4.8.83. pantā norādīto 60 minūšu laika sprīdi vai vietu un/vai b) vietu, kurā viņš nakšņos. *Sportists* iesniedz precizējumu iespējami drīz pēc tam, kad viņš uzzina par apstākļu maiņu, un jebkurā gadījumā pirms tā 60 minūšu laika sprīža, kas attiecībā uz konkrēto dienu ir norādīts viņa sniegtajā informācijā. Ja *sportists* nerīkojas šādi, to var uzskatīt par informācijas nesniegšanu un/vai (ja apstākļi to attaisno) par izvairīšanos no *paraugu* savākšanas atbilstoši *Kodeksa* 2.3. pantam, un/vai par *falsifikāciju* vai *falsifikācijas mēģinājumu* *dopinga kontroles* laikā atbilstoši *Kodeksa* 2.5. pantam. Jebkurā gadījumā *antidopinga organizācija* apsver *mērķpārbaudes* veikšanu *sportistam*.

*[Piezīme par 4.8.8.6. pantu. Antidopinga organizācijai, kas apkopo sportista sniegto informāciju par atrašanās vietu, jānodrošina atbilstoši mehānismi (piemēram, tālrunis, fakss, internets, e-pasts, īsziņas, apstiprinātas sociālās saziņas vietnes vai lietojumprogrammatūras), lai atvieglotu šādu precizējumu iesniegšanu. Katrai antidopinga organizācijai, kas ir pilnvarota veikt sportistam pārbaudes, ir pienākums pārliecināties par to, ka tā pārbauda visus sportista iesniegtos precizējumus pirms paraugu savākšanas mēģinājuma no sportista, pamatojoties uz viņa sniegto informāciju par atrašanās vietu. Lai novērstu šaubas, tomēr jānorāda, ka tad, ja sportists pirms sākotnēji noteiktā 60 minūšu laika sprīža precizē sniegto informāciju par 60 minūšu laika sprīdi attiecībā uz konkrētu dienu, šim sportistam tomēr ir jāpiekrīt pārbaudei sākotnējā 60 minūšu laika sprīdī, ja viņš šajā laika sprīdī pārbaudes veikšanai tiek atrasts attiecīgajā atrašanās vietā.]*

**4.8.9.** **Pieejamība *pārbaudes* veikšanai**

**4.8.9.1.** Ikvienam *sportistam* ir jāpiekrīt *pārbaudes* veikšanai jebkurā laikā un vietā, ja to pieprasa *antidopinga organizācija*, kura attiecībā uz konkrēto *sportistu* ir pilnvarota veikt *pārbaudes*. Turklāt *pārbaudāmo sportistu reģistrā* iekļautam *sportistam* jābūt klāt un pieejamam *pārbaudes* veikšanai jebkurā dienā 60 minūšu laika sprīdī, kas attiecībā uz šo dienu norādīts *sportista* sniegtajā informācijā par atrašanās vietu, tajā vietā, kuru šis *sportists* ir norādījis attiecībā uz minēto laika sprīdi.

*[Piezīme par 4.8.9.1. pantu. Lai pārbaudes būtu efektīvas, atturot no blēdīšanās un konstatējot to, tām jābūt maksimāli neprognozējamām. Tādējādi 60 minūšu laika sprīdis nav paredzēts, lai ierobežotu pārbaudes, veicot tās tikai šajā laika posmā, vai radītu “standarta” pārbaužu laiku, bet gan:*

a) *lai ļoti skaidri noteiktu, kad nesekmīgs mēģinājums veikt sportistam pārbaudi tiks uzskatīts par neierašanos uz pārbaudi;*

b) *lai garantētu, ka sportistu vismaz reizi dienā ir iespējams atrast un savākt paraugu (tādējādi atturot no dopinga lietošanas vai vismaz padarot to sarežģītāku);*

c) *lai palielinātu sportista sniegtās pārējās informācijas par atrašanās vietu ticamību un palīdzēt antidopinga organizācijai noteikt sportista atrašanās vietu pārbaužu veikšanas nolūkā ārpus noteiktā 60 minūšu laika sprīža. 60 minūšu laika sprīdis “piesaista” sportistu noteiktai vietai konkrētā dienā. To ņemot vērā kopā ar informāciju, kas sportistam jāsniedz par to, kur viņš nakšņos, trenēsies, piedalīsies sacensībās un veiks citas “ierastās” darbības attiecīgajā dienā, antidopinga organizācijai jāspēj noteikt sportista atrašanās vietu pārbaudes veikšanas nolūkā ārpus 60 minūšu laika sprīža, un*

d) *lai iegūtu noderīgu informāciju dopinga apkarošanas jomā, piemēram, vai sportists regulāri norāda tādus laika sprīžus, starp kuriem ir gari intervāli, un/vai pēdējā brīdī maina norādīto laika sprīdi un/vai atrašanās vietu. Pamatojoties uz šādu informāciju, attiecībā uz minētajiem sportistiem var noteikt mērķpārbaudes.]*

**4.8.10. *Pārbaužu* reģistrs(-i)**

**4.8.10.1.** Vienu līmeni zemāks nekā *pārbaudāmo sportistu reģistrs* ir *pārbaužu* reģistrs, un tajā jāiekļauj tie *sportisti*, no kuriem ir nepieciešama zināma informācija par viņu atrašanās vietu, lai viņus varētu atrast un veikt viņiem pārbaudes *ārpus sacensībām* vismaz vienreiz gadā. Šī informācija ir vismaz nakšņošanas adrese, *sacensību*/*sporta pasākumu* grafiks un regulārie treniņi. Uz *pārbaužu* reģistrā iekļautajiem *sportistiem* neattiecas *Kodeksa* 2.4. panta prasības. Starptautiskā federācija vai *valsts antidopinga organizācija* apsver iespēju iekļaut *pārbaužu* reģistrā tos *sportistus*, kuri atbilst šādiem kritērijiem:

a) *sportistus*, kuriem starptautiskā federācija vai *valsts antidopinga organizācija* plāno vismaz vienreiz gadā veikt *ārpussacensību* pārbaudes (vai nu neatkarīgi, vai saskaņojot pārbaužu veikšanu ar citām *antidopinga organizācijām*, kas ir pilnvarotas veikt *pārbaudes* tiem pašiem *sportistiem*);

b) *sportistus*, kuri trenējas tādos sporta veidos, kuros ir pieejama pietiekama informācija par viņu atrašanās vietu, lai viņus atrastu *pārbaudes* veikšanai regulārajās komandu *sacensībās*/*sporta pasākumos* un komandas darbībās.

**4.8.10.2.** Ja treniņi kādā sporta veidā tiek organizēti un veikti kolektīvi, nevis individuāli, un ietver komandas darbības, starptautiskā federācija vai *valsts antidopinga organizācija* var nolemt, ka pietiek ar *sportistu* iekļaušanu *pārbaužu* reģistrā komandas locekļu statusā. Tomēr laika posmos, kad nav paredzētas komandas darbības (piemēram, sezonas pārtraukumu laikā), vai gadījumā, ja *sportists* nepiedalās komandas darbībās (piemēram, ir rehabilitācijā pēc traumas), saskaņā ar starptautiskās federācijas vai *valsts antidopinga organizācijas* noteikumiem vai procedūrām šim *sportistam* var būt jāsniedz vairāk individualizēta informācija par savu atrašanās vietu, lai šajos laika posmos viņam būtu iespējams veikt *pārbaudi* bez iepriekšēja brīdinājuma. Ja pieprasītā informācija nav pietiekama, lai šajos laika posmos *sportistam* būtu iespējams veikt *pārbaudi* bez iepriekšēja brīdinājuma, *sportistu* iekļauj *pārbaudāmo sportistu reģistrā* un viņam piemēro *Kodeksa* 2.4. panta prasības attiecībā uz informācijas sniegšanu par atrašanās vietu.

**4.8.10.3.** Lai nodrošinātu, ka *pārbaužu* reģistrā iekļautie *sportisti* iesniedz un uztur precīzu informāciju par savu atrašanās vietu, starptautiskā federācija vai *valsts antidopinga organizācija* savos noteikumos un procedūrās paredz atbilstīgas un samērīgas sekas, kas nav saistītas ar *Kodeksa* 2.4. pantu un ko atsevišķiem *pārbaužu* reģistrā iekļautiem *sportistiem* vai komandām piemēro šādos gadījumos:

a) informācija par atrašanās vietu nav iesniegta noteikumos paredzētajā(-os) datumā(-os) vai

b) pēc mēģinājuma veikt pārbaudi tiek konstatēts, ka sniegtā informācija par atrašanās vietu nav pareiza, vai

c) ir saņemta *informācija*, kas ir pretrunā sniegtajai informācijai par atrašanās vietu.

*[Piezīme par 4.8.10.3. pantu. Šādas sekas var piemērot papildus sportista iekļaušanai pārbaudāmo sportistu reģistrā saskaņā ar 4.8.6.1. panta d) punktu.]*

**4.8.10.4.** Informācija par *pārbaužu* reģistrā iekļauto *sportistu* atrašanās vietu jāievada arī *ADAMS*, lai *antidopinga organizācijas* varētu labāk koordinēt *pārbaužu* veikšanu. Turklāt starptautiskā federācija vai *valsts antidopinga organizācija* savos noteikumos vai procedūrās var noteikt grafikus ar biežākiem termiņiem informācijas par atrašanās vietu sniegšanai, piemēram, katru nedēļu, katru mēnesi vai katru ceturksni, kas ir piemērotāki vajadzībām un prasībām attiecībā uz komandas darbībām konkrētajā(-os) sporta veidā(-os).

**4.8.10.5.** *Sportistiem*, kas izraudzīti iekļaušanai *pārbaužu* reģistrā, starptautiskā federācija un *valsts antidopinga organizācija* jau iepriekš rakstveidā paziņo par viņu iekļaušanu *pārbaužu* reģistrā, par prasībām attiecībā uz informācijas sniegšanu par atrašanās vietu un par piemērojamajām sekām.

**4.8.11. Cits(-i) reģistrs(-i)**

**4.8.11.1.** Starptautiskās federācijas un *valstu antidopinga organizācijas* var ieviest citu(-us) reģistru(-us) tiem *sportistiem*, kuri neatbilst 4.5.2. panta kritērijiem, un attiecīgā starptautiskā federācija un *valsts antidopinga organizācija* var pati noteikt mazāk stingras prasības attiecībā uz informācijas sniegšanu par atrašanās vietu. Uz šādā(-os) reģistrā(-os) iekļautajiem *sportistiem* neattiecas *Kodeksa* 2.4. panta prasības attiecībā uz informācijas sniegšanu par atrašanās vietu.

**4.8.12. *Sportistu* atlase iekļaušanai dažādos atrašanās vietas informācijas reģistros un starptautisko federāciju un *valstu antidopinga organizāciju* pasākumu koordinēšana.**

**4.8.12.1.** Katra starptautiskā federācija un *valsts antidopinga organizācija* var izvēlēties, kurā atrašanās vietas informācijas reģistrā tā iekļauj katru no *sportistiem*. Tomēr starptautiskā federācija un *valsts antidopinga organizācija* spēj uzskatāmi parādīt, ka tā ir pienācīgi novērtējusi attiecīgos riskus, noteikusi nepieciešamās prioritātes saskaņā ar 4.2. līdz 4.7. pantu un pieņēmusi atbilstošus kritērijus, pamatojoties uz minētā novērtējuma rezultātiem.

**4.8.12.2.** Pēc tam, kad kāda starptautiskā federācija vai *valsts antidopinga organizācija* ir atlasījusi *sportistus* iekļaušanai savā *pārbaudāmo sportistu reģistrā*, tā *ADAMS* uztur šo *sportistu* sarakstu un koplieto to ar attiecīgo starptautisko federāciju un *valsts antidopinga organizāciju*.

**4.8.12.3.** Ja *sportists* ir iekļauts kādā vienā savas starptautiskās federācijas atrašanās vietas informācijas reģistrā un kādā citā savas *valsts antidopinga organizācijas* atrašanās vietas informācijas reģistrā, viņš informāciju par savu atrašanās vietu iesniedz tai organizācijai, kuras atrašanās vietas informācijas reģistra prasības ir stingrākas, un pilda šīs prasības.

**4.8.12.4.** Starptautiskās federācijas un *valstu antidopinga organizācijas* savā starpā koordinē *sportistu* atlasi iekļaušanai atrašanās vietu informācijas reģistros un *pārbaužu* veikšanu, lai novērstu dublēšanos un maksimāli izmantotu resursus. Šādas koordinācijas un resursu lietderīgas izmantošanas rezultātā vai nu starptautiskā federācija, vai *valsts antidopinga organizācija* apsver lielāka *sportistu* skaita iekļaušanu savā *pārbaudāmo sportistu reģistrā* vai *pārbaužu* reģistrā, lai nodrošinātu *pārbaužu* veikšanu plašākam “riska grupas” *sportistu* lokam.

**4.8.12.5.** Katra starptautiskā federācija un katra *valsts antidopinga organizācija*:

a) regulāri pārskata un nepieciešamības gadījumā atjaunina kritērijus *sportistu* iekļaušanai *pārbaudāmo sportistu reģistrā* vai *pārbaužu* reģistrā(-os), lai pārliecinātos, ka šie reģistri joprojām ir nolūkam atbilstīgi, t. i., tie aptver visus atbilstošos *sportistus*. Tā ņem vērā attiecīgā perioda *sacensību/sporta pasākumu* kalendāru un pirms liela *sporta pasākuma* (piemēram, olimpiskajām spēlēm, paraolimpiskajām spēlēm, pasaules čempionāta un citiem *sporta pasākumiem*) maina vai palielina *sportistu* skaitu *pārbaudāmo sportistu reģistrā* vai *pārbaužu* reģistrā, lai nodrošinātu, ka *sportistiem*, kas piedalās šajā pasākumā, tiek veiktas pietiekamas *ārpussacensību pārbaudes* saskaņā ar jebkuru riska novērtējumu;

b) gada/cikla laikā, ņemot vērā mainīgos apstākļus, periodiski pārskata to *sportistu* sarakstu, kuri iekļauti tās *pārbaudāmo sportistu reģistrā* vai *pārbaužu* reģistrā(-os), lai pārliecinātos, ka katrs reģistrā iekļautais *sportists* joprojām atbilst attiecīgajiem kritērijiem. No *pārbaudāmo sportistu reģistra* un/vai *pārbaužu* reģistra svītro tos *sportistus*, kuri vairs neatbilst šiem kritērijiem, un tajā iekļauj tos *sportistus*, kuri atbilst kritērijiem. Starptautiskā federācija un *valsts antidopinga organizācija* šos *sportistus* informē par viņu statusa izmaiņām un nekavējoties nodrošina piekļuvi jaunam to *sportistu* sarakstam, kas iekļauti attiecīgajā reģistrā.

**4.8.13. *Lielu sporta pasākumu rīkotājorganizācijas***

**4.8.13.1.** Laika posmos, kad *lielu sporta pasākumu rīkotājorganizācijai* ir pilnvaras veikt *sportistiem* *pārbaudes*:

a) ja *sportisti* ir iekļauti *pārbaudāmo sportistu reģistrā*, tad *lielu sporta pasākumu rīkotājorganizācija* var piekļūt viņu sniegtajai informācijai par atrašanās vietu attiecīgajā laika posmā, lai viņiem veiktu *ārpussacensību pārbaudes*, vai

b) *lielu sporta pasākumu rīkotājorganizācija* var *pieņemt* ar konkrēto *sporta pasākumu* saistītus noteikumus, tostarp sekas, ar ko nosaka prasību *sportistiem* vai attiecīgajai trešajai personai sniegt tādu informāciju par savu atrašanās vietu attiecīgajā laika posmā, kādu tā uzskata par nepieciešamu un samērīgu, lai viņiem veiktu *ārpussacensību pārbaudes*.

**4.8.14. Pienākumi saistībā ar informāciju par atrašanās vietu**

**4.8.14.1.** Neatkarīgi no citiem 4.8. panta noteikumiem:

a) ievērojot f) punktu turpmāk tekstā, starptautiskā federācija var ierosināt deleģēt dažus vai visus 4.8. pantā noteiktos starptautiskās federācijas pienākumus saistībā ar informācijas vākšanu par atrašanās vietu vai nu *valsts antidopinga organizācijai*, vai *dopinga kontroles* koordinatoram un *valsts antidopinga organizācija* var piekrist šādai deleģēšanai;

b) ievērojot f) punktu turpmāk tekstā, starptautiskā federācija var deleģēt dažus vai visus 4.8. pantā noteiktos starptautiskās federācijas pienākumus saistībā ar informācijas vākšanu par atrašanās vietu *sportista* valsts federācijai vai *dopinga kontroles* koordinatoram, vai

c) ievērojot f) punktu turpmāk tekstā, *valsts antidopinga aģentūra* var deleģēt dažus vai visus 4.8. pantā noteiktos pienākumus saistībā ar informācijas vākšanu par atrašanās vietu *sportista* valsts federācijai, *dopinga kontroles* koordinatoram vai citai atbilstošai *antidopinga organizācijai*, kam ir pilnvaras attiecībā uz konkrēto *sportistu*;

d) ja nav atbilstošas *valsts antidopinga organizācijas*, *valsts olimpiskā komiteja* uzņemas *valsts antidopinga organizācijai* 4.8. pantā noteiktos pienākumus saistībā ar informācijas vākšanu par atrašanās vietu, un

e) ja *WADA* nolemj, ka starptautiskā federācija vai *valsts antidopinga organizācija* (atbilstošā gadījumā) pilnībā vai daļēji nepilda 4.8. pantā noteiktos pienākumus saistībā ar informācijas vākšanu par atrašanās vietu, *WADA* dažus no šiem pienākumiem var deleģēt jebkurai citai atbilstošai *antidopinga organizācijai*;

f) vienmēr tā *antidopinga organizācija* (vai nu starptautiskā federācija, *valsts antidopinga organizācija* vai cita *antidopinga organizācija*, kam ir pilnvaras attiecībā uz konkrēto *sportistu*), kas deleģē savus pienākumus (visus vai dažus) valsts federācijai vai *dopinga kontroles* koordinatoram, saglabā galīgo atbildību par tās struktūras darbībām un/vai bezdarbību, kurai tā deleģē savas pilnvaras.

**4.8.14.2.** Valsts federācijai visiem spēkiem jācenšas palīdzēt tās starptautiskajai federācijai un/vai *valsts antidopinga organizācijai* (attiecīgā gadījumā), apkopojot to *sportistu* sniegto informāciju par atrašanās vietu, kuri ir valsts federācijas pakļautībā, tostarp (bez ierobežojuma) šajā nolūkā paredzot īpašu nosacījumu savos noteikumos.

**4.8.14.3.** *Sportists* var izvēlēties deleģēt uzdevumu sniegt informāciju par savu atrašanās vietu (un/vai jebkādus tās precizējumus) trešai personai, piemēram, trenerim, menedžerim vai valsts federācijai, ja šī trešā persona piekrīt šādai deleģēšanai. *Antidopinga organizācija*, kas apkopo informāciju par *sportista* atrašanās vietu, var pieprasīt iesniegt tai tādu rakstveida paziņojumu par jebkādu saskaņoto pienākumu deleģēšanu, ko parakstījis gan attiecīgais *sportists*, gan deleģētā trešā persona.

*[Piezīme par 4.8.14.3. pantu. Piemēram, sportists, kas piedalās komandu sporta veidā vai citā sporta veidā, kurā sacensības un/vai treniņi notiek kolektīvi, var deleģēt uzdevumu sniegt informāciju par savu atrašanās vietu komandai, un šajā gadījumā šis uzdevums ir jāveic trenerim, menedžerim vai valsts federācijai. Ērtības un efektivitātes labad sportists šādā sporta veidā var deleģēt savai komandai pienākumu sniegt informāciju par savu atrašanās vietu ne vien attiecībā uz tiem laika posmiem, kuros tiek veiktas komandas darbības, bet arī attiecībā uz laika posmiem, kuros šis sportists neatrodas kopā ar komandu, ar nosacījumu, ka komanda piekrīt uzņemties šādu pienākumu. Šādos gadījumos sportists sniedz komandai individuālu informāciju par savu atrašanās vietu konkrētajā laika posmā; komanda ar šiem datiem papildina informāciju, ko tā sniedz par komandas darbībām.]*

**4.8.14.4.** Tomēr visos gadījumos, tostarp tādu *sportistu* gadījumā, kas piedalās *komandu sporta* veidos:

a) katram *sportistam* vienmēr ir galīgā atbildība par precīzas un pilnīgas informācijas par atrašanās vietu iesniegšanu, kā arī par to, lai viņš būtu pieejams *pārbaudes* veikšanai tajos laikos un vietās, kas norādītas viņa informācijā par atrašanās vietu, neatkarīgi no tā, vai viņš to katrā reizē sniedz pats vai deleģē šo uzdevumu trešai personai. Ja uz *sportistu* attiecas prasības attiecībā uz informācijas sniegšanu par atrašanās vietu, neatkarīgi no tā, vai viņš ir iekļauts *pārbaudāmo sportistu reģistrā* vai *pārbaužu* reģistrā, *sportists* nevar izmantot kā attaisnojumu tam, lai izvairītos no piemērojamajām *sekām*, faktu, ka viņš ir deleģējis šādu pienākumu trešai personai, kura nav izpildījusi prasības attiecībā uz informācijas sniegšanu par atrašanās vietu;

b) *pārbaudāmo sportistu reģistrā* iekļauto sportistu gadījumā:

ja *sportistam* piedēvē pārkāpumu saistībā ar informācijas nesniegšanu vai neierašanos uz pārbaudi, attiecīgo *sportistu* neattaisno tas, ka viņš konkrētajā laika posmā pienākumu sniegt informāciju par atrašanās vietu bija deleģējis trešai personai un ka šī trešā persona nebija sniegusi pareizu informāciju vai nebija precizējusi iepriekš sniegto informāciju, lai nodrošinātu to, ka sniegtā informācija par atrašanās vietu konkrētajā dienā ir aktuāla un precīza.

*[Piezīme par 4.8.14.4. pantu. Piemēram, ja mēģinājums veikt pārbaudāmo sportistu reģistrā iekļauta sportista pārbaudi 60 minūšu laika sprīdī ir nesekmīgs tādēļ, ka trešā persona ir sniegusi nepareizu informāciju vai nav precizējusi iepriekš sniegto informāciju, ja tās dati vēlāk ir mainījušies, sportists joprojām būs atbildīgs par prasības sniegt informāciju par atrašanās vietu neizpildi. Šāda prasība ir noteikta tādēļ, ka sportists var izvairīties no atbildības par savu pieejamību pārbaudes veikšanai, ja sportistam ir iespēja vainot trešo personu par to, ka viņš nav bijis pieejams vai sasniedzams pārbaudes veikšanai trešās personas norādītajā vietā. Protams, trešā persona un sportists ir vienlīdz ieinteresēti nodrošināt to, lai sniegtā informācija par atrašanās vietu būtu precīza, kā arī novērst iespēju, ka sportists neizpilda prasību sniegt informāciju par atrašanās vietu. Ja trešā persona ir komandas pārstāvis, kas ir sniedzis nepareizu informāciju saistībā ar komandas darbību vai nav precizējis iepriekš sniegto informāciju, ja ar šo komandas darbību saistītā informācija vēlāk ir mainījusies, tad komandai par šādu pārkāpumu var noteikt atsevišķas sankcijas saskaņā ar piemērojamajiem starptautiskās federācijas vai valsts antidopinga organizācijas noteikumiem. Ja sportists(-i) ir iekļauts(-i) pārbaužu reģistrā, tad uz šo(-iem) sportistu(-iem) attieksies piemērojamās sekas saskaņā ar starptautiskās federācijas vai valsts antidopinga organizācijas noteikumiem.]*

### 4.9. Saskaņošana ar citām *antidopinga organizācijām*

**4.9.1.** *Antidopinga organizācijas* saskaņo savus *pārbaužu* veikšanas pasākumus ar tādu citu *antidopinga organizāciju* pasākumiem, ar kurām tām pārklājas pilnvaras veikt *pārbaudes*, lai maksimāli palielinātu šo apvienoto pasākumu efektivitāti un lai izvairītos no nevajadzīgas konkrētu *sportistu* atkārtotas *pārbaudes*, un lai nodrošinātu, ka *sportistiem*, kas sacenšas *starptautiskos sporta pasākumos* tiek laicīgi veiktas piemērotas pārbaudes*.* Jo īpaši *antidopinga organizācijas*:

a) apspriežas ar citām attiecīgām *antidopinga organizācijām*, lai saskaņotu *pārbaužu* pasākumus (tostarp *sportista* atrašanās vietas reģistra izvēli un pārbaužu veikšanas plānus, kas var ietvert *ārpussacensību pārbaudes* pirms lielā *sporta pasākuma*) un izvairītos no dublēšanās. Iepriekš noslēdz nepārprotamu vienošanos par noteikumiem un pienākumiem attiecībā uz *pārbaudēm sporta pasākumos* saskaņā ar *Kodeksa* 5.3. pantu. Ja šāda vienošanās nav iespējama, *WADA* atrisina jautājumu saskaņā ar principiem, kas izklāstīti H pielikumā “*Pārbaužu veikšana sporta pasākumos*”.

b) divdesmit vienas (21) dienas laikā no *paraugu* savākšanas dienas *ADAMS* ievada *dopinga kontroles* anketas attiecībā uz visiem savāktajiem *paraugiem*;

c) *ADAMS* koplieto informāciju par prasībām, kas *sportistiem* jāievēro saistībā ar informācijas sniegšanu par savu atrašanās vietu, ja pilnvaras veikt *pārbaudes* pārklājas;

d) *ADAMS* koplieto informāciju par *sportista bioloģiskās pases* programmām, ja pārklājas pilnvaras veikt *pārbaudes*;

e) koplieto datus par *sportistiem*, ja pārklājas pilnvaras veikt *pārbaudes*.

**4.9.2.** *Antidopinga organizācijas* var nolīgt citas *antidopinga organizācijas* vai *deleģētas trešās personas*, lai tās to vārdā veiktu *dopinga kontroles* koordinatoru vai *paraugu* savākšanas iestāžu pienākumus. Līguma noteikumos līgumslēdzēja *antidopinga organizācija* (kas šajos nolūkos ir *pārbaudes* iestāde) var norādīt, kā *paraugu* savākšanas iestādei, tās vārdā vācot *paraugus*, jāīsteno rīcības brīvība, kas tai piešķirta saskaņā ar *Pārbaužu* un izmeklējumu *starptautisko standartu*.

*[Piezīme par 4.9.2. pantu. Piemēram, Pārbaužu un izmeklējumu starptautiskajā standartā rīcības brīvība ir attiecināta uz kritērijiem, saskaņā ar ko apstiprina sportista identitāti (5.3.4. pants), uz apstākļiem, kādos var atļaut novēlotu paziņošanu dopinga kontroles punktam (5.4.4. pants), uz to, kurš drīkst būt klāt paraugu savākšanas procesā (6.3.3. pants), uz kritērijiem, ko izmanto, lai nodrošinātu, ka katrs savāktais paraugs pirms pārvešanas no dopinga kontroles punkta tiek uzglabāts veidā, kas aizsargā tā viengabalainību, identitāti un drošību (8.3.1. pants), un uz vadlīnijām, kas jāievēro DCO, nosakot, vai pastāv ārkārtas apstākļi, kas liecina, ka paraugu savākšanas process būtu jāpārtrauc, nesavācot paraugu ar analīzēm piemērotu īpatnējo svaru (F pielikuma F.4.5. pants), un uz iegūtās informācijas/izlūkdatu koplietošanu (11. pants).]*

**4.9.3.** Saskaņā ar 11. pantu, iegūstot, pilnveidojot un koplietojot informāciju un izlūkdatus, kas var būt noderīgi pārdomātai pārbaužu veikšanas plānošanai, *antidopinga organizācijām* ir jāapspriežas un jāsaskaņo pasākumi savā starpā, ar *WADA*, kā arī ar tiesībaizsardzības un citām attiecīgajām iestādēm.

## 5.0. Paziņošana *sportistiem*

### 5.1. Mērķis

Mērķis ir nodrošināt, lai *sportists*, kas izraudzīts *pārbaudes* veikšanai, par to tiktu pienācīgi informēts, iepriekš nebrīdinot par *parauga* savākšanu, kā tas ir noteikts 5.3.1. un 5.4.1. pantā, lai visas *sportista* tiesības tiktu saglabātas, lai nebūtu iespēju izmainīt iesniedzamo *paraugu* un lai paziņojums tiktu dokumentēts.

### 5.2. Vispārīgi norādījumi

Paziņošana *sportistiem* sākas tad, kad *paraugu* savākšanas iestāde uzsāk izraudzītā *sportista* informēšanu, un beidzas, kad *sportists* ierodas *dopinga kontroles* punktā vai kad *sportists*, iespējams, nav ievērojis prasības.Galvenās darbības ir šādas:

a) pietiekama skaita *DCO*, pavadoņu un cita *paraugu* savākšanas personāla iecelšana, lai nodrošinātu *pārbaudi* bez iepriekšēja brīdinājuma un to *sportistu* nepārtrauktu novērošanu, kuriem ir paziņots par viņu izraudzīšanos *parauga* ņemšanai;

b) *sportista* atrašanās vietas noteikšana un viņa identitātes apstiprināšana;

c) *sportista* informēšana par to, ka viņš ir izraudzīts *parauga* ņemšanai, un par viņa tiesībām un pienākumiem;

d) nepārtraukta *sportista* pavadīšana no brīža, kad viņam tiek paziņots par pārbaudi, līdz brīdim, kad *sportists* ierodas norādītajā *dopinga kontroles* punktā, un

e) dokumentēt informēšanu vai informēšanas mēģinājumu.

### 5.3. Prasības, kas jāievēro pirms paziņošanas *sportistam*

**5.3.1.** Izņemot ārkārtas un pamatotus gadījumus, *parauga* savākšanai lietotā metode ir *pārbaude* bez iepriekšēja brīdinājuma. *Sportists* ir pirmā *persona*, kam paziņo par viņa izraudzīšanu *parauga* savākšanai, izņemot gadījumus, kad saskaņā ar 5.3.7. pantu pirms tam ir jāinformē kāda trešā persona. Lai nodrošinātu, ka *pārbaudes* tiek veiktas bez iepriekšēja brīdinājuma, *pārbaudes* iestāde (un *paraugu* savākšanas iestāde, ja tā ir cita iestāde) nodrošina, ka lēmumi par *sportistu* izraudzīšanos pirms *pārbaudēm* tiek atklāti tikai tām personām, kurām par to ir noteikti jāzina, lai veiktu šīs *pārbaudes*. Ikviena trešā persona tiek informēta drošā veidā un konfidenciāli, lai nepastāvētu risks, ka *sportists* tiks iepriekš brīdināts par viņa izraudzīšanos *parauga* savākšanai. Ja *pārbaudi veic sacensību laikā*, šāda informēšana notiek to *sacensību* beigās, kurās *sportists* sacenšas.

*[Piezīme par 5.3.1. pantu. Ir jādara viss iespējamais, lai nodrošinātu, ka sporta pasākuma norises vietas vai treniņu vietas darbinieki iepriekš nezina, ka var notikt pārbaude. Valsts federācijai vai citai struktūrai nav pamatojuma uzstāt, ka tā ir iepriekš jābrīdina par tās piekritībā esošu sportistu pārbaudi, lai tā varētu nodrošināt sava pārstāvja klātbūtni šādā pārbaudē.]*

**5.3.2.** Lai veiktu *paraugu* savākšanas procesus vai palīdzētu tajos, *paraugu* savākšanas iestāde ieceļ un pilnvaro *paraugu* savākšanas personālu, kas ir apmācīts izpildīt tam uzticētos pienākumus, nav iesaistīts interešu konfliktā saistībā ar *paraugu* savākšanas rezultātu un kurā nav *nepilngadīgu* darbinieku.

**5.3.3.** *Paraugu* savākšanas personālam ir oficiāla dokumentācija, ko tam izsniegusi *paraugu* savākšanas iestāde un kas apliecina tā tiesības ievākt *paraugu* no *sportista*, piemēram, *pārbaudes* iestādes pilnvarojuma vēstule. *DCO* nēsā līdzi arī papildu identifikācijas dokumentu, kurā ir norādīts viņa vārds un uzvārds un iekļauta fotogrāfija (t. i., *paraugu* savākšanas iestādes identifikācijas karte, autovadītāja apliecība, veselības apdrošināšanas karte, pase vai līdzīgs derīgs personu apliecinošs dokuments), kā arī minēts identifikācijas dokumenta derīguma termiņš.

**5.3.4.** *Pārbaudes* iestāde vai citā gadījumā *paraugu* savākšanas iestāde nosaka kritērijus, atbilstoši kuriem tiek apstiprināta tā *sportista* identitāte, kurš izraudzīts *parauga* iesniegšanai.Tādā veidā nodrošina, ka izraudzītais *sportists* ir tas pats *sportists*, kam tiek paziņots par *pārbaudi*. Ja *sportists* nav viegli identificējams, var lūgt trešo personu viņu identificēt un dokumentēt ar šādu identificēšanu saistītos datus.

**5.3.5.** *Paraugu* savākšanas iestāde, *DCO* vai pavadonis (pēc vajadzības) noskaidro izraudzītā *sportista* atrašanās vietu un plāno paziņošanas veidu un laiku, ņemot vērā konkrētos apstākļus, kas saistīti ar sporta veidu/*sacensībām*/treniņu utt., un attiecīgo situāciju.

**5.3.6.** *Paraugu* savākšanas iestāde, *DCO* vai pavadonis (pēc vajadzības) dokumentē mēģinājumus paziņot *sportistam* par pārbaudi, un šo mēģinājumu iznākumu(-us).

**5.3.7.** *Paraugu* savākšanas iestāde, *DCO* vai pavadonis (attiecīgā gadījumā) apsver, vai pirms paziņošanas *sportistam* par pārbaudi ir nepieciešams par to informēt arī kādu trešo personu, šādās situācijās:

a) ja tas ir nepieciešams *sportista* invaliditātes dēļ (saskaņā ar A pielikumu “Izmaiņas attiecībā uz *sportistiem* ar invaliditāti”);

b) ja *sportists* ir *nepilngadīga* persona (saskaņā ar B pielikumu “Izmaiņas attiecībā uz *nepilngadīgiem sportistiem*”);

c) ja paziņošanai ir nepieciešami un ir pieejami tulka pakalpojumi;

d) ja tas ir nepieciešams, lai palīdzētu *paraugu* savākšanas personālam identificēt pārbaudāmo(-os) *sportistu(-us)* un paziņot *sportistam(-iem)*, ka viņam(-iem) ir jāsniedz *paraugs*.

*[Piezīme par 5.3.7. pantu. Ir pieļaujams paziņot trešajai pusei, ka tiks veikta pārbaude nepilngadīgai personai vai sportistam ar invaliditāti. Taču tad, ja šāda palīdzība nav nepieciešama, trešās personas (piemēram, komandas ārsts) par dopinga kontroli nav jāinformē. Ja pirms paziņošanas sportistam par pārbaudi ir jāinformē kāda trešā persona, šai trešajai personai jābūt kopā ar DCO vai pavadoni, kad viņa par to paziņo sportistam.]*

### 5.4. Prasības attiecībā uz paziņošanu *sportistiem*

**5.4.1.** Pirmajā saziņas reizē attiecīgi *paraugu* savākšanas iestāde, *DCO* vai pavadonis nodrošina, ka *sportistam* un/vai trešajai personai (ja tas noteikts saskaņā ar 5.3.7. pantu) tiek paziņots:

a) par to, ka no *sportista* tiks savākts *paraugs*;

b) par to, kura iestāde ir atbildīga par *paraugu* savākšanu;

c) par *paraugu* savākšanas veidu un jebkādiem nosacījumiem, kas jāievēro pirms *paraugu* savākšanas;

d) par *sportista* tiesībām, tostarp tiesībām:

i) uz pārstāvi un, ja iespējams, tulku, kas viņu pavada, saskaņā ar 6.3.3. panta a) punktu;

ii) lūgt papildu informāciju par *parauga* savākšanas procesu;

iii) pamatotu iemeslu dēļ saskaņā ar 5.4.4. pantu lūgt atļauju ierasties *dopinga kontroles* punktā vēlāk un

iv) lūgt veikt izmaiņas saskaņā ar A pielikumu “Izmaiņas attiecībā uz *sportistiem* ar invaliditāti”;

e) par *sportista* pienākumiem, tostarp par prasību:

i) pastāvīgi būt *DCO* vai pavadoņa uzraudzībā no brīža, kad *DCO* vai pavadonis paziņo *sportistam* par pārbaudi, līdz *parauga* savākšanas procesa beigām;

ii) pierādīt savu identitāti saskaņā ar 5.3.4. pantu;

iii) ievērot *parauga* savākšanas procesu (un *sportists* jāinformē par iespējamajām *sekām* šā procesa neievērošanas gadījumā) un

iv) nekavējoties ierasties uz *parauga* savākšanu, ja vien nav pamatota iemesla kavēties, ko nosaka saskaņā ar 5.4.4. pantu;

f) par *dopinga kontroles* punkta atrašanās vietu;

g) par to, ka gadījumā, ja *sportists* pirms *parauga* nodošanas izvēlas lietot pārtiku vai šķidrumus, viņš to dara, uzņemoties visu risku;

h) par to, ka nevajag lietot pārmērīgi daudz šķidruma, jo tas var aizkavēt piemērota *parauga* iegūšanu, un

i) par to, ka jebkurš urīna *paraugs*, ko *sportists* nodod *paraugu* savākšanas personālam, ir pirmā urīna deva, ko *sportists* izvada no sava ķermeņa pēc paziņojuma saņemšanas.

**5.4.2.** **Pēc saziņas *DCO*/pavadonis:**

a) pastāvīgi novēro *sportistu* no šīs saziņas brīža līdz brīdim, kad *sportists* atstāj *dopinga kontroles* punktu pēc *parauga* savākšanas procesa beigām;

b) apliecina *sportistam* savu identitāti, uzrādot 5.3.3. pantā minētos dokumentus, un

c) apstiprina *sportista* identitāti atbilstoši 5.3.4. pantā noteiktajiem kritērijiem. *Sportista* identitātes apstiprināšanu ar jebkādu citu metodi vai *sportista* identitātes neapstiprināšanu dokumentē un paziņo *pārbaudes* iestādei. Ja *sportista* identitāti nav iespējams apstiprināt saskaņā ar 5.3.4. pantā norādītajiem kritērijiem, *pārbaudes* iestāde lemj par to, vai ir atbilstoši turpmāk rīkoties saskaņā ar A pielikumu “Iespējamās prasību neievērošanas pārskatīšana saskaņā ar *Starptautisko rezultātu pārvaldības standartu*”.

**5.4.3.** *DCO*/pavadoņa klātbūtnē *sportists* paraksta attiecīgu anketu, atzīstot un apstiprinot saņemto paziņojumu. Gadījumos, kad *sportists* atsakās parakstīt anketu un tādējādi apstiprināt to, ka saņēmis paziņojumu, vai izvairās no paziņojuma saņemšanas, *DCO*/pavadonis, ja iespējams, informē *sportistu* par *sekām* prasību neievērošanas gadījumā un pavadonis (ja tas nav *DCO*) nekavējoties paziņo *DCO* visus būtiskos faktus. Ja tas ir iespējams, *DCO* turpina *parauga* savākšanu. *DCO* šos faktus dokumentē sīki izstrādātā ziņojumā un ziņo *pārbaudes* iestādei par apstākļiem. *Pārbaudes* iestāde veic darbības, kas aprakstītas A pielikumā “Iespējamās prasību neievērošanas pārskatīšana saskaņā ar *Starptautisko rezultātu pārvaldības standartu*”.

**5.4.4.** *DCO*/pavadonis var pēc saviem ieskatiem izskatīt ikvienu pamatotu trešās puses lūgumu vai ikvienu *sportista* lūgumu atļaut pēc paziņojuma atzīšanas un apstiprināšanas ierasties *dopinga kontroles* punktā vēlāk un/vai pēc ierašanās *dopinga kontroles* punktā uz laiku to atstāt. *DCO*/pavadonis var dot šādu atļauju, ja *sportists* aizkavēšanās laikā var būt nepārtraukti pavadīts un novērots. Piemēram, novēlotu ierašanos *dopinga kontroles* punktā vai tā atstāšanu uz laiku var atļaut, lai tiktu veiktas šādas darbības:

a) attiecībā uz *pārbaudēm sacensību laikā*:

i) piedalīšanās balvu pasniegšanas ceremonijā;

ii) saistību izpilde attiecībā uz plašsaziņas līdzekļiem;

iii) piedalīšanās turpmākajās *sacensībās*;

iv) atslodzes vingrinājumu izpilde treniņa beigās;

v) nepieciešamās medicīniskās aprūpes saņemšana;

vi) pārstāvja un/vai tulka atrašana;

vii) identifikācijas fotogrāfijas sagāde vai

viii) jebkādi citi pamatoti apstākļi, par ko lemj *DCO*, ņemot vērā visus *pārbaudes* iestādes norādījumus;

b) attiecībā uz *ārpussacensību pārbaudi*:

i) pārstāvja atrašana;

ii) treniņa pabeigšana;

iii) nepieciešamās medicīniskās aprūpes saņemšana;

iv) identifikācijas fotogrāfijas sagāde vai

v) jebkādi citi pamatoti apstākļi, par ko lemj *DCO*, ņemot vērā visus *pārbaudes* iestādes norādījumus.

**5.4.5.** *DCO*/pavadonis noraida *sportista* lūgumu ļaut ierasties novēloti, ja šīs aizkavēšanās laikā *sportistu* nav iespējams nepārtraukti novērot.

**5.4.6.** *DCO*/pavadonis vai cits pilnvarots *paraugu* savākšanas darbinieks dokumentē jebkādus iemeslus, kuru dēļ *sportists* *dopinga kontroles* punktā ierodas ar nokavēšanos un/vai kuru dēļ *sportists* atstāj *dopinga kontroles* punktu, un kuru papildu izmeklēšana var būt jāveic *pārbaudes* iestādei.

**5.4.7.** Ja *sportists* ierodas *dopinga kontroles* punktā ar nokavēšanos citu iemeslu dēļ, kas nav norādīti 5.4.4. pantā, un/vai pavadīšanas laikā *sportists* nav bijis nepārtraukti novērots, bet ierodas *dopinga kontroles* punktā pirms *DCO* došanās prom no paraugu savākšanas vietas, *DCO* ziņo par iespējamu prasību neievērošanu. Ja tas vispār ir iespējams, *DCO* turpina *parauga* savākšanu no *sportista*. *Pārbaudes* iestāde izmeklē iespējamo prasību neievērošanu saskaņā ar A pielikumu “Iespējamās prasību neievērošanas pārskatīšana saskaņā ar *Starptautisko rezultātu pārvaldības standartu*”.

**5.4.8.** Ja *paraugu* savākšanas personāls novēro jebkādu citu faktu, kas varētu ietekmēt *parauga* savākšanu, par šiem apstākļiem tiek ziņots *DCO*, kas tos dokumentē. Ja *DCO* uzskata, ka tas ir lietderīgi, viņš apsver, vai ir atbilstīgi no *sportista* savākt papildu *paraugu*. *Pārbaudes* iestāde izmeklē iespējamo prasību neievērošanu saskaņā ar A pielikumu “Iespējamās prasību neievērošanas pārskatīšana saskaņā ar *Starptautisko rezultātu pārvaldības standartu*”.

## 6.0. Sagatavošanās *parauga* savākšanas procesam

### 6.1. Mērķis

Mērķis ir sagatavoties *parauga* savākšanas procesam tā, lai nodrošinātu šā procesa lietderīgu un efektīvu izpildi, tostarp ar pietiekamiem resursiem, piemēram, personālu un inventāru.

### 6.2. Vispārīgi norādījumi

Sagatavošanās *parauga* savākšanas procesam sākas ar attiecīgās informācijas ieguves sistēmas izveidi, lai efektīvi īstenotu procesu, un beidzas, kad ir saņemts apstiprinājums tam, ka *paraugu* vākšanas inventārs atbilst noteiktajiem kritērijiem. Galvenās darbības ir šādas:

a) izveidot sistēmu informācijas ieguvei attiecībā uz *parauga* savākšanas procesu;

b) izstrādāt kritērijus attiecībā uz to, kurš drīkst būt klāt *parauga* savākšanas procesā;

c) nodrošināt to, ka *dopinga kontroles* punkts atbilst 6.3.2. pantā norādītajiem obligātajiem kritērijiem, un

d) nodrošināt to, ka *paraugu* vākšanas inventārs atbilst 6.3.4. pantā norādītajiem obligātajiem kritērijiem.

### 6.3. Prasības attiecībā uz sagatavošanos *parauga* savākšanas procesam

**6.3.1.** *Pārbaudes* iestāde, *dopinga kontroles* koordinators vai *paraugu* savākšanas iestāde izveido sistēmu visas tās informācijas ieguvei, kas nepieciešama, lai nodrošinātu *parauga* savākšanas procesa efektīvu izpildi, tostarp nosaka īpašas prasības, lai apmierinātu *sportistu* ar invaliditāti vajadzības (saskaņā ar A pielikumu “Izmaiņas attiecībā uz *sportistiem* ar invaliditāti”), kā arī *nepilngadīgo* *sportistu* vajadzības (saskaņā ar B pielikumu “Izmaiņas attiecībā uz *nepilngadīgiem* *sportistiem*”).

**6.3.2.** *DCO* izmanto tādus *dopinga kontroles* punktus, kuros tiek nodrošināts vismaz *sportista* privātums un kuru *parauga* savākšanas procesa laikā izmanto tikai kā *dopinga kontroles* punktu, ja tas iespējams. *DCO* dokumentē jebkādas būtiskas novirzes no šiem kritērijiem. Ja *DCO* nosaka, ka *dopinga kontroles* punkts ir nepiemērots, viņš meklē alternatīvu vietu, kas atbilst iepriekš minētajiem minimālajiem kritērijiem.

**6.3.3.** *Pārbaudes* iestāde vai *paraugu* savākšanas iestāde nosaka kritērijus attiecībā uz to, kas papildus *paraugu* savākšanas personālam ir pilnvarots būt klāt *parauga* savākšanas procesā. Obligātie kritēriji ir šādi:

a) *sportistam* ir tiesības uz to, lai *parauga* savākšanas procesā, izņemot laiku, kad *sportists* nodod urīna *paraugu*, ar viņu kopā būtu viņa pārstāvis un/vai tulks;

b) *sportistam* ar invaliditāti ir tiesības uz to, lai viņu pavadītu viņa pārstāvis saskaņā ar A pielikumu “Izmaiņas attiecībā uz *sportistiem* ar invaliditāti”;

c) *nepilngadīgam sportistam* (saskaņā ar B pielikumu “Izmaiņas attiecībā uz *nepilngadīgiem* *sportistiem*”) un attiecīgajam *DCO*/pavadonim ir tiesības uz to, lai tā pārstāvis novērotu *DCO*/pavadoni laikā, kad *nepilngadīgais sportists* nodod urīna *paraugu*, taču pārstāvis tieši nenovēro *parauga* nodošanas procesu, ja vien *nepilngadīgais sportists* viņam nelūdz to darīt;

d) *parauga* savākšanas procesā ir klāt vai nu novērotājs, ko *WADA* iecēlusi saistībā ar *WADA neatkarīgo novērotāju programmu*, vai *WADA* revidents (attiecīgā gadījumā), un/vai

e) *parauga* savākšanas procesā ir klāt pilnvarota *persona*, kas ir iesaistīta *paraugu* savākšanas personāla mācībās vai *paraugu* savākšanas iestādes auditā.

*[Piezīme par 6.3.3. panta d) un e) punktu. WADA novērotājs/revidents un/vai pilnvarotā persona tieši nenovēro urīna parauga nodošanas procesu.]*

**6.3.4.** *Paraugu* savākšanas iestāde lieto tikai tādas urīna un asins *paraugu* vākšanas inventāra sistēmas, kas vismaz:

a) ietver unikālu numerācijas sistēmu visām *parauga* A un B daļas pudelēm, konteineriem, mēģenēm vai citiem *paraugu* aizzīmogošanai izmantotiem priekšmetiem un ietver arī svītrkodu vai līdzīgu datu kodu, kas atbilst *ADAMS* prasībām attiecīgajam *paraugu* vākšanas inventāram;

b) ietver pret falsifikāciju drošu zīmogošanas sistēmu;

c) nodrošina to, ka *sportista* identitāti nevar noskaidrot, aplūkojot inventāru;

d) nodrošina to, ka inventārs ir tīrs un aizzīmogots, pirms to izmanto *sportists*;

e) ir izgatavotas no materiāla un aprīkotas ar aizzīmogošanas sistēmu, kas spēj izturēt apstrādes apstākļus un vidi, kurā inventāru lietos vai kurā tas atradīsies, tostarp, bet ne tikai, transportēšanas, laboratorisko analīžu un ilgtermiņa glabāšanas laikā sasaldētā stāvoklī līdz laikam, kad būs beidzies noilguma periods;

f) ir izgatavotas no materiāla un aprīkotas ar aizzīmogošanas sistēmu, kas:

i) saglabā *parauga* viengabalainību (ķīmiskās un fizikālās īpašības) analītisko *pārbaužu* veikšanai;

ii) spēj izturēt –80 °C temperatūru urīnam un asinīm, kā arī –20 °C – izžāvētiem asins pilieniem. Pārbaudēs, ko veic viengabalainības noteikšanai sasaldētos apstākļos, izmanto *paraugu* pudelēs, konteineros vai mēģenēs uzglabājamo matricu vai materiālu, t. i., asinis, urīnu vai kapilārās asinis, ko uztriepj uz izžāvētu asins pilienu *paraugu* absorbējoša materiāla (piemēram, izžāvētiem asins pilieniem paredzētas celulozes kartītes vai citiem piederumiem, kas izgatavoti no cita materiāla);

iii) ir izgatavotas no tāda materiāla un aprīkotas ar tādu zīmogošanas sistēmu, kas spēj izturēt ne mazāk kā trīs (3) sasaldēšanas/atkausēšanas ciklus;

g) *parauga* A un B daļas pudeles, konteineri un mēģenes ir caurspīdīgas, lai būtu redzams *paraugs*;

h) ir aprīkotas ar zīmogošanas sistēmu, kas nodrošina iespēju *sportistam* un *DCO* pārliecināties par to, ka *paraugs* gan A, gan B daļas pudelē vai konteinerā ir pareizi aizzīmogots;

i) aprīkotas ar iestrādātu(-iem) elementu(-iem) drošuma noteikšanai, kas ļauj pārbaudīt inventāra autentiskumu;

j) atbilst Starptautiskās Gaisa transporta asociācijas (*IATA*) publicētajiem standartiem par atļauto cilvēku izcelsmes paraugu, tostarp urīna un/vai asins *paraugu*, pārvadāšanu, lai nepieļautu sūci gaisa pārvadājuma laikā, vai arī atbilst vietējiem un starptautiskajiem noteikumiem attiecībā uz izžāvētu asins pilienu *paraugu* transportēšanu (attiecīgos gadījumos);

k) atbilst vietējām reglamentējošajām prasībām attiecībā uz medicīnas ierīcēm (asins un izžāvētu asins pilienu *paraugiem*), ja tas nepieciešams, kā arī jebkuriem citiem piemērojamajiem tiesību aktiem vai noteikumiem;

l) ražotas saskaņā ar starptautiski atzīto ISO 9001 sertifikācijas standartu, kurā paredzētas kvalitātes kontroles pārvaldības sistēmas;

l) pēc sākotnējās atvēršanas var tikt atkārtoti aizzīmogotas laboratorijā, izmantojot jaunu pret falsifikāciju drošu zīmogošanas sistēmu ar unikālu numerācijas sistēmu *parauga* un glabāšanas ķēdes viengabalainības saglabāšanai saskaņā ar Laboratoriju *starptautiskā standarta* prasībām par *parauga* ilgtermiņa glabāšanu un papildu analīzēm;

n) izturējušas pārbaudi, ko veikusi pārbaudes iestāde, kas ir neatkarīga no ražotāja un akreditēta saskaņā ar ISO 17025, lai pārliecinātos vismaz par to, ka inventārs atbilst iepriekš minētajā b), f), g), h), i), j) un m) punktā izklāstītajiem kritērijiem;

o) jebkuru tādu izmaiņu gadījumā, kas skar inventāra materiālu vai zīmogošanas sistēmu, veic atkārtotu pārbaudi, lai nodrošinātu, ka tā arī turpmāk atbilst iepriekš n) punktā noteiktajām prasībām.

**Urīna *paraugu* savākšanai**:

p) nodrošina iespēju katrā *parauga* A un B daļas pudelē vai konteinerā iepildīt ne mazāk kā 85 ml urīna;

q) *parauga* A un B daļas pudeles vai konteineri un paraugu savākšanas trauki ir redzamā veidā marķēti, norādot:

i) minimālo urīna tilpumu, kuram jābūt katrā *parauga* A un B daļas pudelē vai konteinerā saskaņā ar C pielikumu “Urīna *paraugu* savākšana”;

ii) maksimālo tilpuma līmeni, ņemot vērā izplešanos sasaldētā veidā bez bojājumu nodarīšanas pudelei, konteineram vai aizzīmogošanas sistēmai un

iii) analīzēm piemērota urīna tilpuma līmeņa atzīmi uz paraugu savākšanas trauka;

r) ietver pret *parauga* daļēju falsifikāciju drošu zīmogošanas sistēmu ar unikālu numerācijas sistēmu, lai uz laiku aizzīmogotu *paraugu*, ja tam ir nepietiekams tilpums saskaņā ar E pielikumu “Urīna *paraugi*, kuru apjoms ir nepietiekams”.

**Asins *paraugu* savākšanai:**

s) ļauj savākt, uzglabāt un pārvadāt asinis atsevišķās *parauga* A un B daļas mēģenēs un konteineros;

t) lai varētu veikt nesadalīta asins vai plazmas *parauga* analīzes *aizliegto vielu* klātbūtnes vai *aizliegto metožu* lietošanas konstatēšanai un/vai lai veiktu asins rādītāju profilēšanu, *paraugu* A un B daļas mēģenēm jābūt pietiekami lielām, lai tajās ietilptu vismaz 3 ml asins, un tajās jābūt antikoagulantam *EDTA*;

u) lai varētu veikt seruma analīzes *aizliegto vielu* klātbūtnes vai *aizliegto metožu* lietošanas konstatēšanai, *paraugu* A un B daļas mēģenēm jābūt pietiekami lielām, lai tajās ietilptu vismaz 5 ml asins, un tajās jābūt serumu atdalošam gēlam no inerta polimērmateriāla un faktoram, kas aktivizē asins recēšanu, un

*[Piezīme par 6.3.4. panta t) un u) punktu. Ja spēkā esošajā WADA starptautiskajā standartā, tehniskajā dokumentā vai vadlīnijās ir norādītas konkrētas mēģenes, tad līdzīgiem kritērijiem atbilstošas alternatīvas mēģenes pirms lietošanas paraugu savākšanai nepieciešams apstiprināt, iesaistot attiecīgo(-ās) laboratoriju(-as) un saņemot apstiprinājumu no WADA.]*

v) asins *paraugu* transportēšanas vajadzībām nodrošina, lai uzglabāšanas un transportēšanas iekārta un temperatūras datu reģistrators atbilst prasībām, kas uzskaitītas I pielikumā “*Sportista bioloģiskās pases* vajadzībām paredzēto asins *paraugu* savākšana, glabāšana un transportēšana”.

**Izžāvētu asins pilienu *paraugu* savākšanai:**

w) arī izžāvētu asins pilienu *paraugu* absorbējošu materiālu (piemēram, izžāvētiem asins pilieniem paredzētu celulozes kartīti) marķē, ja to ir nepieciešams laboratorijā noņemt no tā konteinera, lai paņemtu alikvotu, un

x) nodrošina iespēju savākt, glabāt un droši pārvietot uz *paraugu* absorbējoša materiāla izžāvētus asins pilienus, kurus var aizzīmogot kā atsevišķas *parauga* A un B daļas (pret falsifikāciju drošs komplekts, kas sastāv no *parauga* A un B daļas konteineriem/apakškonteineriem un/vai uzglabāšanas kastītēm/pakām/tvertnēm).

*[Piezīme par 6.3.4. panta x) punktu. Loģistikas apsvērumu dēļ laboratorijā parauga A un B daļas ir ieteicams aizzīmogot atsevišķos konteineros. Parauga A un B daļas transportēšana un/vai glabāšana vienā konteinerā tomēr ir pieļaujama, ja tās ir aizzīmogotas kā atsevišķas parauga A un B daļas.]*

*[Piezīme par 6.3.4. pantu. Pirms inventārs kļūst komerciāli pieejams ieinteresētajām personām, ir ļoti ieteicams to izplatīt antidopinga aprindās, tostarp sportistiem, pārbaudes iestādēm, paraugu savākšanas iestādēm, paraugu savākšanas personālam un laboratorijām, lai nodrošinātu atgriezenisko saiti un pārliecinātos par to, ka inventārs ir nolūkam atbilstīgs.]*

## 7.0. *Parauga* savākšanas procesa norise

### 7.1. Mērķis

Mērķis ir veikt *parauga* savākšanas procesu tā, lai nodrošinātu *parauga* viengabalainību, identitāti un drošību, kā arī ievērotu *sportista* privātumu un pašcieņu.

### 7.2. Vispārīgi norādījumi

*Parauga* savākšanas procesa sākumā nosaka, kam ir vispārējā atbildība par *parauga* savākšanas procesu, un *parauga* savākšanas process noslēdzas tad, kad *paraugs* ir savākts un nodrošināts un ir pabeigta *parauga* savākšanas dokumentu noformēšana. Galvenās darbības ir šādas:

a) sagatavošanās *parauga* savākšanai;

b) *parauga* savākšana un nodrošināšana un

c) *paraugu* savākšanas dokumentēšana.

### 7.3. Prasības, kas jāievēro pirms *parauga* savākšanas

**7.3.1.** *Paraugu* savākšanas iestāde ir atbildīga par *parauga* savākšanas procesa veikšanu kopumā, deleģējot *DCO* konkrētus pienākumus.

**7.3.2.** *DCO* nodrošina, ka *sportists* tiek informēts par savām tiesībām un pienākumiem, kas norādīti 5.4.1. pantā.

**7.3.3.** *DCO*/pavadonis iesaka *sportistam* nelietot pārmērīgi daudz šķidruma, paturot prātā prasību nodot *paraugu*, kuram ir analīzēm piemērots īpatnējais svars.

**7.3.4.** *Antidopinga organizācija* nosaka kritērijus attiecībā uz to, kādi priekšmeti ir aizliegti *dopinga kontroles* punktā. Šie kritēriji vismaz aizliedz *dopinga kontroles* punktā izsniegt vai lietot alkoholu.

**7.3.5.** *Sportists* atstāj *dopinga kontroles* punktu tikai pastāvīgā *DCO* vai pavadoņa uzraudzībā un ar *DCO* atļauju. Saskaņā ar 5.4.4., 5.4.5. un 5.4.6. panta *DCO* izskata jebkādu pamatotu *sportista* lūgumu atstāt *dopinga kontroles* punktu līdz brīdim, kad *sportists* spēj nodot *paraugu*.

**7.3.6.** Ja *DCO* atļauj *sportistam* atstāt *dopinga kontroles* punktu, *DCO* ar *sportistu* vienojas par šādiem *sportista* prombūtnes nosacījumiem:

a) kādā nolūkā *sportists* atstāj *dopinga kontroles* punktu, atgriešanās laiku (vai atgriešanos pēc tam, kad viņš būs pabeidzis saskaņoto darbību);

b) *sportistam* visu laiku jāpaliek pastāvīgā uzraudzībā;

c) *sportists* līdz brīdim, kad viņš atgriežas *dopinga kontroles* punktā, neizvada no ķermeņa urīnu un

d) *DCO* dokumentē laiku, kad sportists atstāj *dopinga kontroles* punktu un kad atgriežas tajā.

### 7.4. Prasības attiecībā uz *parauga* savākšanu

**7.4.1.** *DCO* savāc *paraugu* no *sportista* saskaņā ar turpmāk norādīto(-ajiem) protokolu(-iem), kas attiecas uz konkrēta veida *parauga* savākšanu:

a) C pielikumu “Urīna *paraugu* savākšana”;

b) D pielikumu “Venozo asiņu *paraugu* savākšana”;

c) I pielikumu “*Sportista bioloģiskās pases* vajadzībām paredzēto asins *paraugu* savākšana, glabāšana un transportēšana”;

d) J pielikumu “Izžāvētu asins pilienu *paraugu* savākšana, glabāšana un transportēšana”.

**7.4.2.** *DCO* sīki protokolē tādu *sportista* un/vai ar *sportistu* saistītu *personu* rīcību vai tādas novirzes no normas, kas var negatīvi ietekmēt *parauga* savākšanu. Atbilstošā gadījumā *pārbaudes* iestāde īsteno procesu, kas aprakstīts A pielikumā “Iespējamās prasību neievērošanas pārskatīšana saskaņā ar *Starptautisko rezultātu pārvaldības standartu*”.

**7.4.3.** Ja ir šaubas par *parauga* izcelsmi vai autentiskumu, *sportistam* lūdz nodot papildu *paraugu*. Ja *sportists* atsakās nodot papildu *paraugu*, *DCO* sīki dokumentē atteikuma apstākļus un *pārbaudes* iestāde sāk procesu, kas aprakstīts A pielikumā “Iespējamās prasību neievērošanas pārskatīšana saskaņā ar *Starptautisko rezultātu pārvaldības standartu*”.

**7.4.4.** *DCO* sniedz *sportistam* iespēju dokumentēt visas bažas, kas viņam var būt, par *parauga* savākšanas procesa norisi.

**7.4.5.** Saistībā ar *parauga* savākšanas procesu protokolā iekļauj vismaz šādu informāciju:

a) *sportista* informēšanas datumu un laiku un tā *DCO*/pavadoņa vārdu un uzvārdu, kas informējis *sportistu*;

b) *sportista* ierašanās laiku *dopinga kontroles* punktā un tā īslaicīgas pamešanas un atgriešanās laikus;

c) katra savāktā *parauga* aizzīmogošanas datumu un laiku un visa *parauga* savākšanas procesa pabeigšanas datumu un laiku (t. i., laiku, kad *sportists* parakstījis deklarāciju *dopinga kontroles* anketas apakšējā daļā);

d) *sportista* vārdu un uzvārdu;

e) *sportista* dzimšanas datumu;

f) *sportista* dzimumu, kam paredzēts sporta pasākums;

g) līdzekļus, ar kuriem apstiprināta *sportista* identitāte (piemēram, pase, autovadītāja apliecība vai *sportista* akreditācijas karte), tostarp ar trešās personas (kura tiek atbilstoši identificēta) palīdzību;

h) *sportista* dzīvesvietas adresi, e-pasta adresi un tālruņa numuru;

i) *sportista* sporta veidu un disciplīnu (saskaņā ar *TDSSA*);

j) *sportista* trenera un ārsta vārdu un uzvārdu (attiecīgā gadījumā);

k) *parauga* koda numuru un norādi uz inventāra ražotāju; un, ja ievāktais *paraugs* ir izžāvēti asins pilieni, – sīku informāciju par izžāvētu asins pilienu *paraugu* vākšanas inventāru (piemēram, numuru katalogā), ja inventāra ražotājs tirgo vairākus izžāvētu asins pilienu *paraugu* savākšanas komplektus;

l) *parauga* veidu (urīns, asinis, izžāvēti asins pilieni u. c.);

m) *pārbaudes* veidu (*sacensību laikā* vai *ārpus sacensībām*);

n) tā *DCO*/pavadoņa vārdu, uzvārdu un parakstu, kas ir procesa liecinieks;

o) *BCO* vārdu, uzvārdu un parakstu (attiecīgā gadījumā);

p) informāciju par *parauga* daļām atbilstoši E pielikuma E.4.4. pantam;

q) nepieciešamo laboratorijas informāciju par *paraugu* (t. i., urīna *paraugam* – tā tilpuma un īpatnējā svara mērījumu) saskaņā ar 8.3.3. pantu;

r) zāles un uztura bagātinātājus, kas lietoti iepriekšējās septiņās (7) dienās, un (ja ievākts asins *paraugs*) informāciju par asins pārliešanu iepriekšējo trīs (3) mēnešu laikā saskaņā ar *sportista* sniegto informāciju;

s) attiecībā uz *sportista bioloģiskās pases* vajadzībām paredzēto asins *paraugu* *DCO*/*BCO* reģistrē informāciju, kas norādīta I pielikumā “*Sportista bioloģiskās pases* vajadzībām paredzēto asins *paraugu* savākšana, glabāšana un transportēšana”;

t) jebkādus pārkāpumus procedūrās, piemēram, ja tika sniegts iepriekšējs paziņojums;

u) *sportista* piezīmes vai bažas par *paraugu* savākšanas procesa norisi saskaņā ar *sportista* deklarāciju;

v) *sportista* piekrišanu *paraugu* savākšanas datu apstrādei un šādas apstrādes aprakstu saskaņā ar *Starptautisko* privātuma un personas datu aizsardzības *standartu*;

w) *sportista* piekrišanu vai nepiekrišanu *parauga(-u)* izmantošanai pētniecības mērķiem;

x) *sportista* pārstāvja vārdu, uzvārdu un parakstu (attiecīgā gadījumā) saskaņā ar 7.4.6. pantu;

y) *sportista* vārdu, uzvārdu un parakstu;

z) *DCO* vārdu, uzvārdu un parakstu;

aa) *pārbaudes* iestādes nosaukumu;

bb) *paraugu* savākšanas iestādes nosaukumu;

cc) *rezultātu pārvaldības* iestādes nosaukumu un

dd) *dopinga kontroles* koordinatora vārdu un uzvārdu (attiecīgā gadījumā).

*[Piezīme par 7.4.5. pantu. Visai iepriekšminētajai informācijai nav jābūt apkopotai vienā dopinga kontroles anketā, un to var vākt arī parauga savākšanas procesa laikā un/vai izmantojot citus oficiālos dokumentus, piemēram, atsevišķu paziņošanas anketu un/vai papildu pārskatu.]*

**7.4.6.** *Parauga* savākšanas procesa noslēgumā *sportists* un *DCO* paraksta attiecīgos dokumentus, tādējādi apliecinot, ka dokumentācijā ir norādīta pareiza informācija par attiecīgo *sportista* *parauga* savākšanas procesu, tostarp *sportista* paustās bažas.Šis dokuments jāparaksta *sportista* pārstāvim, ja viņš ir klāt un ir bijis procesa liecinieks.

**7.4.7.** *Sportistam* elektroniski vai citādi izsniedz viņa parakstītu *parauga* savākšanas procesa protokola kopiju.

## 8.0. Drošības/pēcpārbaudes pārvaldība

### 8.1. Mērķis

Mērķis ir nodrošināt *dopinga kontroles* punktā savākto *paraugu* un *paraugu* savākšanas dokumentācijas drošu glabāšanu pirms šo paraugu un dokumentu aizvešanas no *dopinga kontroles* punkta.

### 8.2. Vispārīgi norādījumi

Pēcpārbaudes pārvaldība sākas, kad *sportists* ir atstājis *dopinga kontroles* punktu pēc *parauga(-u)* nodošanas, un beidzas ar visu savākto *paraugu* un *paraugu* savākšanas dokumentācijas sagatavošanu pārvešanai.

### 8.3. Prasības attiecībā uz drošības/pēcpārbaudes pārvaldību

**8.3.1.** *Paraugu* savākšanas iestāde nosaka kritērijus, lai nodrošinātu to, ka visus *paraugus* līdz pārvešanai no *dopinga kontroles* punkta glabā, saglabājot to viengabalainību, identitāti un drošību. Šajos kritērijos jāiekļauj vismaz sīka informācija un dokumentēšana par *paraugu* glabāšanas vietu un personu, kuras uzraudzībā ir *paraugi* un/vai kurai ir atļauts piekļūt *paraugiem*. *DCO* nodrošina, lai visi *paraugi* tiktu glabāti saskaņā ar šiem kritērijiem.

**8.3.2.** *Paraugu* savākšanas iestāde izstrādā sistēmu *paraugu* glabāšanas ķēdes fiksēšanai un *paraugu* savākšanas dokumentēšanai, lai nodrošinātu, ka dokumentācija attiecībā uz katru *paraugu* ir pilnīga un tiek apstrādāta drošā veidā. Tas ietver apstiprināšanu, ka gan *paraugi*, gan *paraugu* savākšanas dokumentācija ir nonākusi paredzētajos galamērķos. Laboratorija par jebkurām *paraugu* stāvokļa neatbilstībām saņemšanas brīdī ziņo *pārbaudes* veikšanas iestādei saskaņā ar Laboratoriju *starptautisko standartu*.

**8.3.3.** *Paraugu* savākšanas iestāde izstrādā sistēmu, lai nodrošinātu, ka vajadzības gadījumā laboratorijai, kas veiks analīzes, ir doti norādījumi par veicamo analīžu veidu. Turklāt *antidopinga organizācija* laboratorijai sniedz 7.4.5. panta c), f), i), k), l), m), q), r), w), aa), bb) un cc) punktā norādīto informāciju rezultātu paziņošanas un statistikas vajadzībām un norāda, vai ir nepieciešama *parauga* saglabāšana saskaņā ar 4.7.3. pantu.

*[Piezīme par 8.3. pantu. Informāciju par to, kā paraugs ir uzglabāts pirms aizvešanas no dopinga kontroles punkta, var norādīt, piemēram, DCO ziņojumā. Laboratorijas veicamo analīžu veidu var reģistrēt glabāšanas ķēdes anketā. DCO ziņojumu un/vai glabāšanas ķēdes anketas standartformu ADO var skatīt WADA tīmekļvietnē.]*

## 9.0. *Paraugu* transportēšana un dokumentācija

### 9.1. Mērķis:

a) nodrošināt, lai *paraugi* un ar tiem saistītā dokumentācija nonāk laboratorijā, kas veiks analīzes, pienācīgā stāvoklī nepieciešamo analīžu veikšanai, un

b) garantēt, lai *DCO* drošā veidā un laikus nosūta *pārbaudes* iestādei *paraugu* savākšanas procesa dokumentāciju.

### 9.2. Vispārīgi norādījumi

**9.2.1.** Transportēšana sākas tad, kad *paraugus* un ar tiem saistīto dokumentāciju aizved no *dopinga kontroles* punkta, un beidzas, kad plānotajā galamērķī apstiprina *paraugu* un *paraugu* savākšanas procesa dokumentācijas saņemšanu.

**9.2.2.** Galvenās darbības ir organizēt *paraugu* un ar tiem saistītās dokumentācijas drošu pārvešanu uz laboratoriju, kas veiks analīzes, un organizēt *paraugu* savākšanas procesa dokumentācijas drošu pārvešanu uz *pārbaudes* iestādi.

### 9.3. Prasības attiecībā uz *paraugu* un dokumentācijas transportēšanu un glabāšanu

**9.3.1.** *Paraugu* savākšanas iestāde atļauj tādu transportēšanas sistēmu, kas nodrošina *paraugu* un dokumentācijas drošu transportēšanu, saglabājot to viengabalainību, identitāti un drošību.

**9.3.2.** Uz laboratoriju, kas veiks *paraugu* analīzes, *paraugus* vienmēr transportē, izmantojot *paraugu* savākšanas iestādes atļauto transportēšanas metodi, tiklīdz tas ir iespējams pēc *paraugu* savākšanas procesa pabeigšanas. *Paraugus* transportē tā, lai pēc iespējas samazinātu *paraugu* bojājuma risku dažādu faktoru, piemēram, aizkavēšanās un ārkārtēju temperatūras svārstību, dēļ.

*[Piezīme par 9.3.2. pantu. Antidopinga organizācijām būtu jāapspriež transportēšanas prasības īpašās situācijās (piemēram, ja paraugs ir ievākts higiēnas normām neatbilstošos apstākļos vai ja paraugu transportēšanas laikā uz laboratoriju var rasties aizkavēšanās) ar to laboratoriju, kas veiks paraugu analīzes, lai noteiktu, kas ir nepieciešams ar šādām situācijām saistītajos īpašajos apstākļos (piemēram, paraugu atdzesēšana vai sasaldēšana).]*

**9.3.3.** *Sportistus* identificējoša dokumentācija netiek pievienota *paraugiem* vai dokumentācijai, ko nosūta uz laboratoriju, kura šos *paraugus* analizēs.

**9.3.4.** *DCO* iespējami drīz pēc *paraugu* savākšanas procesa pabeigšanas nosūta *paraugu* savākšanas iestādei visu attiecīgo *paraugu* savākšanas procesa dokumentāciju, izmantojot *paraugu* savākšanas iestādes apstiprinātu transportēšanas metodi (tā var būt elektroniska pārsūtīšana).

**9.3.5.** Ja *paraugi* ar pievienoto dokumentāciju vai *paraugu* savākšanas procesa dokumentācija nav saņemta to attiecīgajos paredzētajos galamērķos vai ja transportēšanas laikā var būt tikusi apdraudēta *parauga* viengabalainība, identitāte vai drošība, *paraugu* savākšanas iestāde pārbauda glabāšanas ķēdi, bet *pārbaudes* iestāde apsver, vai *paraugi* būtu jāatzīst par nederīgiem.

**9.3.6.** Dokumentāciju, kas attiecas uz *paraugu* savākšanas procesu un/vai antidopinga noteikumu pārkāpumu, *pārbaudes* iestāde un/vai *paraugu* savākšanas iestāde glabā tik ilgi, cik ir norādīts *Starptautiskajā* privātuma un personas datu aizsardzības *standartā*, ievērojot arī citas šajā standartā norādītās prasības.

*[Piezīme par 9.3. pantu. Kaut arī šeit noteiktās prasības saistībā ar paraugu un dokumentācijas transportēšanu un glabāšanu vienādi attiecas uz visiem urīna, asins, sportista bioloģiskās pases vajadzībām paredzētiem asins paraugiem un izžāvētu asins pilienu paraugiem, papildu prasības attiecībā uz standarta asins paraugiem ir atrodamas D pielikumā “Venozo asiņu paraugu savākšana”, bet papildu prasības attiecībā uz sportista bioloģiskās pases vajadzībām paredzētu asins paraugu transportēšanu ir atrodamas I pielikumā “Sportista bioloģiskās pases vajadzībām paredzētu asins paraugu savākšana, glabāšana un transportēšana”, un papildu prasības attiecībā uz izžāvētu asins pilienu paraugu transportēšanu ir atrodamas J pielikumā “Izžāvētu asins pilienu paraugu savākšana, glabāšana un transportēšana”.]*

## 10.0. *Paraugu* īpašumtiesības

**10.1.** No *sportistiem* savāktie *paraugi* pieder *pārbaudes* iestādei attiecīgā *paraugu* savākšanas procesa vajadzībām.

**10.2.** *Pārbaudes* iestāde pēc pieprasījuma var nodot *paraugu* īpašumtiesības *rezultātu pārvaldības* iestādei vai citai *antidopinga organizācijai*.

**10.3.** *WADA* noteiktos apstākļos var uzņemties *pārbaudes* veikšanas pilnvaras saskaņā ar *Kodeksu* un Laboratoriju *starptautisko standartu*.

**10.4.** Ja *pārbaudes* iestāde nav par pasi atbildīgā organizācija, tā *pārbaudes* iestāde, kas uzsāka un vadīja *parauga* vākšanu, saglabā atbildību arī par papildu analītiskajām *pārbaudēm*, kas tiek veiktas *paraugam*. Tas ietver papildu apstiprināšanas procedūras(-u) veikšanu pēc pieprasījumiem, ko *ADAMS* automātiski izveido *sportista bioloģiskās pases* adaptīvais modelis (piemēram, *GC/C/IRMS* pieprasījums paaugstināta T/E gadījumā), vai pēc *APMU* pieprasījuma (piemēram, *GC/C/IRMS* pieprasījums urīna “steroīdu garenprofila” anormālu sekundāro *marķieru* dēļ vai eritropoetīna receptoru agonistu (ERA) analīžu pārbaudes aizdomīgu hematoloģisko *marķieru* vērtību dēļ).

# TREŠĀ DAĻA. INFORMĀCIJAS APKOPOŠANAS UN IZMEKLĒJUMU *STANDARTI*

## 11.0. Informācijas apkopošana, novērtēšana un izmantošana

### 11.1. Mērķis

*Antidopinga organizācijas* nodrošina, ka tās spēj iegūt, novērtēt un apstrādāt antidopinga datus no visiem pieejamajiem avotiem, lai palīdzētu novērst un atklāt dopinga gadījumus, būtu pietiekami informētas efektīva, pārdomāta un samērīga pārbaužu veikšanas plāna izstrādei, plānotu *mērķpārbaudes* un veiktu izmeklēšanu, ko paredz *Kodeksa* 5.7. pants. 11. panta mērķis ir noteikt standartus šādu datu efektīvai un lietderīgai apkopošanai, novērtēšanai un apstrādei minētajos nolūkos.

*[Piezīme par 11.1. pantu. Lai gan pārbaužu veikšana vienmēr būs pret dopingu vērsto pasākumu neatņemama daļa, nepietiek tikai ar pārbaudēm, lai konstatētu un noteiktu nepieciešamo standartu visiem Kodeksā apzinātajiem antidopinga noteikumu pārkāpumiem. Jo īpaši, lai gan aizliegtu vielu un aizliegtu metožu lietošanu bieži var neatklāt, veicot paraugu analīzes, citus Kodeksa antidopinga noteikumu pārkāpumus (un bieži vien lietošanu) parasti var efektīvi atklāt un izskatīt, apkopojot un izmeklējot “ar analīzēm nesaistītus” antidopinga datus un informāciju. Tas nozīmē, ka antidopinga organizācijām ir jāizstrādā efektīvas un lietderīgas datu apkopošanas un izmeklēšanas funkcijas. WADA ir izstrādājusi Informācijas vākšanas un izmeklēšanas vadlīnijas, kurās ir veikta gadījumu izpēte, lai palīdzētu antidopinga organizācijām labāk izprast pieejamo “neanalītisko” informāciju un sniegtu atbalstu un norādījumus parakstītājiem saistībā ar pasākumiem, ko tie veic, lai ievērotu Kodeksu un starptautiskos standartus.]*

### 11.2. Antidopinga informācijas apkopošana

**11.2.1.** *Antidopinga organizācijas* veic visu, kas ir to spēkos, lai nodrošinātu, ka tās spēj iegūt vai saņemt antidopinga informāciju no visiem pieejamajiem avotiem, tostarp no *sportistiem* un *sportistu atbalsta personāla* (tostarp *Kodeksa* 10.7.1. pantā paredzēto *būtisko palīdzību*), sabiedrības locekļiem (piemēram, izmantojot konfidenciālu uzticības tālruni), *paraugu* savākšanas personāla (piemēram, izmantojot uzdevumu izpildes ziņojumus, ziņojumus par negadījumiem u. c.), laboratorijām, farmācijas uzņēmumiem, citām *antidopinga organizācijām*, *WADA*, valstu federācijām, tiesībaizsardzības iestādēm, citām uzraudzības un disciplinārajām struktūrām, kā arī (jebkura veida) plašsaziņas līdzekļiem.

**11.2.2.** *Antidopinga organizācijas* ievieš politiku un procedūras, kas nodrošina, ka iegūtā vai saņemtā antidopinga informācija tiek apstrādāta droši un konfidenciāli, ka informācijas avoti ir aizsargāti, ka informācijas noplūdes risks vai netīša izpaušana tiek novērsta pienācīgi un ka ar tiesībaizsardzības iestādēm, citām attiecīgajām iestādēm un/vai citām trešajām personām kopīgi lietotā informācija tiek apstrādāta, izmantota un izpausta tikai likumīgām antidopinga vajadzībām.

### 11.3. Antidopinga izlūkdatu novērtēšana un analīze

**11.3.1.** *Antidopinga organizācijas* nodrošina, ka pēc izlūkdatu saņemšanas tās spēj novērtēt visu antidopinga izlūkdatu atbilstību, ticamību un precizitāti, ņemot vērā avota veidu un apstākļus, kādos izlūkdati ir iegūti vai saņemti.

*[Piezīme par 11.3.1. pantu. Ir dažādi paraugi, ko var izmantot par pamatu antidopinga izlūkdatu novērtēšanai un analīzei. Ir arī datubāzes un lietu pārvaldības sistēmas, kas var noderēt šādu izlūkdatu organizēšanā, apstrādē, analīzē un savstarpējā sasaistē.]*

**11.3.2.** Visi *antidopinga organizācijas* iegūtie vai saņemtie izlūkdati dopinga apkarošanas jomā jāpārbauda un jāizanalizē, lai noteiktu veidus, tendences un saistības, kas *antidopinga organizācijai* var palīdzēt izstrādāt efektīvu antidopinga stratēģiju un/vai noteikt (ja izlūkdati attiecas uz konkrētu gadījumu), vai ir pamatots iemesls aizdomām, ka ir izdarīts antidopinga noteikumu pārkāpums tā, ka ir pamatojums veikt papildu izmeklēšanu saskaņā ar *Starptautiskā rezultātu pārvaldības standarta* 12. pantu.

### 11.4. Izlūkdatu rezultāti

**11.4.1.** Antidopinga izlūkdatus izmanto, lai palīdzētu (neierobežoti) izstrādāt, pārskatīt un pārstrādāt pārbaužu veikšanas plānu un/vai noteikt, kad veicamas *mērķpārbaudes* (vienmēr saskaņā ar 4. pantu), un/vai izveidot konkrētus un informatīvus izlūkdatu materiālus attiecībā uz izmeklēšanu saskaņā ar 12. pantu.

**11.4.2.** *Antidopinga organizācijām* arī jāizstrādā un jāīsteno politikas nostādnes un procedūras izlūkdatu apmaiņai (attiecīgā gadījumā un saskaņā ar piemērojamajiem tiesību aktiem) ar citām *antidopinga organizācijām* (piemēram, ja izlūkdati attiecas uz to piekritībā esošiem *sportistiem* vai citām *personām*) un/vai tiesībaizsardzības iestādēm, un/vai citām attiecīgām uzraudzības vai disciplinārajām iestādēm (piemēram, ja izlūkdati liecina par iespējamu nozieguma izdarīšanu vai normatīvo aktu pārkāpumu, vai citu profesionālās ētikas normu pārkāpumu).

**11.4.3.** *Antidopinga organizācijām* jāizstrādā un jāīsteno politikas nostādnes un procedūras, lai mudinātu un iedrošinātu konfidenciālo avotu ziņotājus, saskaņā ar *WADA* tīmekļvietnē pieejamo *WADA* politiku attiecībā uz konfidenciālajiem avotiem.

## 12.0. Izmeklēšana

### 12.1. Mērķis

12. panta mērķis ir noteikt standartus efektīvai un rezultatīvai izmeklēšanai, kas *antidopinga organizācijām* jāīsteno saskaņā ar *Kodeksu*, tostarp arī:

a) *netipisku atražu*, *netipisku bioloģiskās pases parametru* un *nelabvēlīgu bioloģiskās pases parametru* izpētei saskaņā ar *Starptautisko rezultātu pārvaldības standartu*;

b) jebkādas citas ar analīzēm saistītas vai nesaistītas informācijas un/vai izlūkdatu izpētei atbilstoši *Starptautiskajam rezultātu pārvaldības standartam*, ja ir pamatots iemesls aizdomām, ka var būt izdarīts antidopinga noteikumu pārkāpums;

c) ar *nelabvēlīgiem analīžu rezultātiem* saistīto un/vai no šādiem rezultātiem izrietošo apstākļu izpētei, lai iegūtu papildu izlūkdatus par citām dopinga lietošanā iesaistītajām *personām* vai izmantotajām metodēm (piemēram, intervējot attiecīgo *sportistu*), un

d) ja ir konstatēts, ka *sportists* ir pārkāpis antidopinga noteikumus, izmeklēšanai saskaņā ar *Kodeksa* 20. pantu par to, vai šajā pārkāpumā varētu būt iesaistīts *sportistu atbalsta personāls* vai citas *personas*.

**12.1.1.** Katrā ziņā izmeklēšanai ir viens no šiem mērķiem:

a) vai nu izslēgt iespējamo pārkāpumu/iesaistīšanos pārkāpumā, vai

b) iegūt pierādījumus tiesvedības ierosināšanai par antidopinga noteikumu pārkāpumu saskaņā ar *Kodeksa* 8. pantu, vai

c) sniegt pierādījumus par *Kodeksa* vai piemērojamā *starptautiskā standarta* pārkāpumu.

### 12.2. Iespējamo antidopinga noteikumu pārkāpumu izmeklēšana

**12.2.1.** *Antidopinga organizācijas* nodrošina, ka tās spēj konfidenciāli un efektīvi veikt izmeklēšanu attiecībā uz jebkādu citu ar analīzēm saistītu vai nesaistītu informāciju vai izlūkdatiem, kas liecina, ka ir pamatots iemesls aizdomām, ka var būt izdarīts antidopinga noteikumu pārkāpums, saskaņā ar *Starptautisko rezultātu pārvaldības standartu*.

*[Piezīme par 12.2.1. pantu. Ja mēģinājumā savākt paraugu no sportista tiek iegūta informācija, kas liecina par iespējamu izvairīšanos no parauga savākšanas un/vai atteikšanos ierasties uz parauga savākšanu vai neierašanos uz to pēc pienācīgi sniegta paziņojuma, pārkāpjot Kodeksa 2.3. pantu, vai par iespējamu dopinga kontroles falsifikāciju vai falsifikācijas mēģinājumu, pārkāpjot Kodeksa 2.5. pantu, šo lietu izmeklē saskaņā ar Starptautisko rezultātu pārvaldības standartu.]*

**12.2.2.** *Antidopinga organizācija* apkopo un reģistrē visu saistīto informāciju un dokumentāciju, cik ātri vien iespējams, lai iegūtu no šīs informācijas un dokumentācijas pieņemamus un ticamus pierādījumus par iespējamo antidopinga noteikumu pārkāpumu un/vai noteiktu turpmākos izmeklēšanas virzienus, kā rezultātā var atklāt šādus pierādījumus. *Antidopinga organizācija* nodrošina, ka izmeklēšana vienmēr tiek veikta taisnīgi, objektīvi un neatkarīgi. Izmeklējumu veikšanu, informācijas novērtēšanu un izmeklēšanas laikā gūtos pierādījumus, kā arī izmeklēšanas rezultātu pilnībā dokumentē.

*[Piezīme par 12.2.2. pantu. Svarīgi, ka informācija antidopinga organizācijai tiek sniegta un antidopinga organizācija to apkopo, cik ātri vien iespējams un cik sīki vien iespējams, tāpēc ka, jo ilgāks laikposms starp negadījumu un izmeklēšanu, jo lielāks risks, ka konkrēti pierādījumi var vairs neeksistēt. Izmeklējumi nebūtu jāveic šauri, ņemot vērā tikai rezultātu (piemēram, tiesvedības par antidopinga noteikumu pārkāpšanu organizēšana pret sportistu vai citu personu). Drīzāk izmeklētājam(-iem) jābūt atvērtam(-iem) un būtu jāpasver visi iespējamie rezultāti katrā svarīgā izmeklēšanas posmā, un būtu jāmēģina iegūt ne tikai pieejamos pierādījumus, kas liecina par nepieciešamību ierosināt tiesvedību, bet arī jebkādus pieejamos pierādījumus, kas liecina, ka tiesvedība ir jāizbeidz.]*

**12.2.3.** *Antidopinga organizācijai* būtu jālieto visi izmeklēšanas resursi, kas tai pamatoti pieejami, lai veiktu izmeklēšanu. Tajā var ietilpt informācijas saņemšana no tiesībaizsardzības iestādēm un citām attiecīgajām iestādēm, tostarp citiem regulatoriem, un to sniegtā palīdzība. Tomēr *antidopinga organizācijai* arī pilnībā jāizmanto visi tās rīcībā esošie izmeklēšanas resursi, tostarp *sportista bioloģiskās pases* programma, atbilstoši piemērojamajiem noteikumiem piešķirtās izmeklēšanas pilnvaras (piemēram, pilnvaras pieprasīt attiecīgu dokumentu un informācijas sagatavošanu, kā arī pilnvaras nopratināt gan iespējamos lieciniekus, gan *sportistu* vai citu *personu*, uz ko attiecas izmeklēšana) un pilnvaras pārtraukt *sportistam* noteikto *diskvalifikācijas* periodu apmaiņā pret *būtiskas palīdzības* sniegšanu saskaņā ar *Kodeksa* 10.7.1. pantu.

**12.2.4.** Saskaņā ar *Kodeksa* 21. pantu *sportistiem* un *sportista atbalsta personālam* ir jāsadarbojas *antidopinga organizāciju* veiktajās izmeklēšanās. Pretējā gadījumā pret viņiem jāierosina disciplinārlieta saskaņā ar piemērojamajiem noteikumiem. Ja viņu rīcības rezultātā tiek izgāzts izmeklēšanas process (piemēram, sniedzot nepatiesu, maldinošu vai nepilnīgu informāciju un/vai iznīcinot iespējamos pierādījumus), *antidopinga organizācijai* būtu jāierosina tiesvedība pret viņiem par *Kodeksa* 2.5. panta (*falsifikācija* vai *falsifikācijas mēģinājums*) pārkāpumu.

### 12.3. Izmeklēšanas rezultāti

**12.3.1.** *Antidopinga organizācija* pieņem lēmumu efektīvi un bez liekas kavēšanās par to, vai būtu jāierosina tiesvedība pret *sportistu* vai citu *personu*, kuru tur aizdomās par antidopinga noteikumu pārkāpumu. Kā norādīts *Kodeksa* 13.3. pantā, ja *antidopinga organizācija* nespēj pieņemt šādu lēmumu *WADA* noteiktā pamatotā termiņā, *WADA* var nolemt iesniegt pārsūdzību tieši *CAS* tādā pašā veidā kā gadījumā, ja *antidopinga organizācija* būtu pieņēmusi lēmumu, kurā atzīts, ka antidopinga noteikumu pārkāpums nav izdarīts. Tomēr, kā norādīts piezīmē par *Kodeksa* 13.3. pantu, pirms šādas darbības veikšanas *WADA* apspriedīsies ar *antidopinga organizāciju* un dos tai iespēju paskaidrot, kāpēc tā vēl nav pieņēmusi lēmumu.

**12.3.2.** Ja *antidopinga organizācija*, pamatojoties uz savas izmeklēšanas rezultātiem, secina, ka pret *sportistu* vai citu *personu*, kuru tur aizdomās par antidopinga noteikumu pārkāpumu, būtu jāierosina tiesvedība, tā par šo lēmumu paziņo *Starptautiskajā rezultātu pārvaldības standartā* norādītajā veidā un ierosina tiesvedību pret attiecīgo *sportistu* vai citu *personu* saskaņā ar *Kodeksa* 8. pantu.

**12.3.3.** Ja *antidopinga organizācija*, pamatojoties uz savas izmeklēšanas rezultātiem, secina, ka pret *sportistu* vai citu *personu*, kuru tur aizdomās par antidopinga noteikumu pārkāpumu, nebūtu jāierosina tiesvedība:

**12.3.3.1.** tā šo lēmumu rakstveidā paziņo *WADA* un *sportista* vai citas *personas* starptautiskajai federācijai un *valsts antidopinga organizācijai*, norādot iemeslus, saskaņā ar *Kodeksa* 14.1.4. pantu;

**12.3.3.2.** tā sniedz tādu citu informāciju par izmeklēšanu, ko pamatoti pieprasa *WADA* un/vai starptautiskā federācija, un/vai *valsts antidopinga organizācija*, lai izlemtu, vai pārsūdzēt šo lēmumu;

**12.3.3.3.** jebkurā gadījumā tā apsver, vai kāda izmeklēšanas laikā saņemtā informācija un/vai izdarītie secinājumi būtu jāizmanto pārdomāta pārbaužu veikšanas plāna izstrādei un/vai *mērķpārbaužu* plānošanai, un/vai šī informācija un/vai secinājumi būtu jākoplieto ar kādu citu struktūru saskaņā ar 11.4.2. pantu.

# A PIELIKUMS. IZMAIŅAS ATTIECĪBĀ UZ *SPORTISTIEM* AR INVALIDITĀTI

## A.1. Mērķis

Kad vien iespējams, nodrošināt to, ka saistībā ar *parauga* nodošanu pēc iespējas tiek ņemtas vērā *sportistu* ar invaliditāti īpašās vajadzības, neietekmējot *paraugu* savākšanas procesa integritāti.

## A.2. Darbības joma

Process, kurā nosaka, vai izmaiņas ir nepieciešamas, sākas ar to, ka konstatē, kādās situācijās *paraugu* savākšanā ir iesaistīti *sportisti* ar invaliditāti, un beidzas ar to, ka veic izmaiņas attiecībā uz *paraugu* savākšanas procedūrām un inventāru, ja tas nepieciešams un iespējams.

## A.3. Atbildība

**A.3.1.** Attiecīgi *pārbaudes* iestādes vai *paraugu* savākšanas iestādes pienākums, ir, kad vien iespējams, nodrošināt, ka *DCO* ir visa informācija un *paraugu* vākšanas inventārs, kas nepieciešams, lai īstenotu *paraugu* savākšanas procesu *sportistam* ar invaliditāti, tostarp informācija par šādu invaliditāti, kas var ietekmēt procedūru, kura jāievēro, īstenojot *paraugu* savākšanas procesu.

**A.3.2.** *DCO* pienākums ir veikt *paraugu* savākšanu.

## A.4. Prasības

**A.4.1.** *Sportistiem* ar invaliditāti paziņojumu sniedz un *parauga* savākšanu veic saskaņā ar standarta paziņošanas un *paraugu* savākšanas procedūrām, ja vien *sportista* invaliditātes dēļ nav nepieciešamas izmaiņas.

*[Piezīme par A.4.1. pantu. Ja sportistam ir intelektuālās attīstības traucējumi, pārbaudes iestāde lemj, vai no viņa pārstāvja ir jāsaņem piekrišana pārbaudes veikšanai, un par to informē paraugu savākšanas iestādi un paraugu savākšanas personālu.]*

**A.4.2.** Plānojot vai sagatavojot *paraugu* savākšanu, *paraugu* savākšanas iestāde un *DCO* apsver, vai *paraugu* savākšana tiks veikta arī no tiem *sportistiem* ar invaliditāti, kuru dēļ var būt nepieciešamas izmaiņas paziņojuma sniegšanas vai *paraugu* savākšanas standarta procedūrās, tostarp *paraugu vākšanas* inventārā un *dopinga kontroles* punktā.

**A.4.3.** *Paraugu* savākšanas iestāde un *DCO* atkarībā no situācijas ir pilnvaroti veikt izmaiņas, ja tas ir iespējams un ja šādas izmaiņas neapdraud *parauga* viengabalainību, identitāti un drošību. *DCO* apspriežas ar *sportistu*, lai noteiktu, kādas izmaiņas var būt nepieciešamas šā *sportista* invaliditātes dēļ. Visas šīs izmaiņas dokumentē.

**A.4.4.** Ja *sportistam* ir garīgi, fiziski vai sensori traucējumi, tad ar paša *sportista* atļauju un *DCO* piekrišanu *parauga* savākšanas procesa laikā viņam var palīdzēt vai nu viņa pārstāvis, vai *paraugu* savākšanas personāls.

**A.4.5.** Ciktāl netiek ietekmēta *parauga* viengabalainība, identitāte un drošība, *DCO* var nolemt izmantot alternatīvu *paraugu* vākšanas inventāru vai alternatīvu *dopinga kontroles* punktu, ja tas nepieciešams, lai *sportists* varētu nodot *paraugu*.

**A.4.6.** *Sportisti*, kuri lieto urīna savācējsistēmas vai urīna drenāžas sistēmas, pirms analīzēm paredzēta urīna *parauga* nodošanas šīs sistēmas iztukšo. Ja iespējams, pirms *paraugu* savākšanas esošās urīna savācējsistēmas vai urīna drenāžas sistēmas nomaina, aizstājot ar jauniem, nelietotiem katetriem vai drenāžas sistēmām.

**A.4.7.** Ja *sportistam*, lai varētu nodot *paraugu*, ir nepieciešams papildu inventārs, tostarp, bet ne tikai, katetri un drenāžas sistēmas, vienīgi *sportista* pienākums ir nodrošināt šā nepieciešamā inventāra pieejamību šim nolūkam un saprast, kā to lietot.

**A.4.8.** Ja *sportistam* ir redzes vai intelektuālās attīstības traucējumi, *DCO* un/vai *sportists* var izlemt, vai *parauga* savākšanas procesa laikā būs klāt viņu pārstāvis. *Paraugu* savākšanas procesa laikā *sportista* pārstāvis un/vai *DCO* pārstāvis var novērot *DCO*/pavadoni, kas ir liecinieki tam, kā *sportists* nodod urīna *paraugu*.Šis pārstāvis vai šie pārstāvji nedrīkst tieši novērot urīna *parauga* nodošanu, ja vien *sportists* to nav lūdzis.

**A.4.9.** *DCO* protokolē izmaiņas, kas saistībā ar *sportistiem* ar invaliditāti ir veiktas *paraugu* savākšanas standarta procedūrās, tostarp attiecīgās izmaiņas, kas norādītas saistībā ar iepriekš minētajām darbībām.

# B PIELIKUMS. IZMAIŅAS ATTIECĪBĀ UZ *NEPILNGADĪGIEM SPORTISTIEM*

## B.1. Mērķis

Kad vien iespējams, nodrošināt to, ka saistībā ar *paraugu* nodošanu pēc iespējas tiek ņemtas vērā *nepilngadīgu* *sportistu* īpašās vajadzības, neietekmējot *paraugu* savākšanas procesa integritāti.

## B.2. Darbības joma

Process, kurā nosaka, vai izmaiņas ir nepieciešamas, sākas ar to, ka konstatē, kādās situācijās *paraugu* savākšanā ir iesaistīti *nepilngadīgi* *sportisti*, un beidzas ar to, ka veic izmaiņas attiecībā uz *paraugu* savākšanas procedūrām, ja tas nepieciešams un iespējams.

## B.3. Atbildība

**B.3.1.** *Pārbaudes* iestāde ir atbildīga par to, lai pēc iespējas nodrošinātu, ka *paraugu* savākšanas iestādei un/vai *DCO* ir visa nepieciešamā informācija, lai veiktu *paraugu* savākšanas procesu no *nepilngadīga* *sportista*. Tas vajadzības gadījumā ietver apstiprinājumu par vecāku piekrišanu *pārbaudes* veikšanai ikvienam *nepilngadīgam* *sportistam*, kas piedalās sacensībās.

**B.3.2.** Ja *paraugu* savākšanā ir iesaistīts *nepilngadīgs* *sportists*, *pārbaudes* iestāde un/vai *paraugu* savākšanas iestāde norīko *paraugu* savākšanas procesa īstenošanai vismaz divus *paraugu* savākšanas darbiniekus. *Paraugu* savākšanas personāls tiek iepriekš informēts par to, ka *paraugu* savākšanā ir iesaistīti (vai var būt iesaistīti) *nepilngadīgi* *sportisti*.

*[Piezīme par B.3.2. pantu. Jāprecizē, ka šie divi paraugu savākšanas darbinieki var būt divi DCO vai arī DCO un BCO, vai arī DCO un pavadonis.* Abi *paraugu* savākšanas darbinieki vienmēr atrodas *dopinga kontroles* punktā, kad notiek *paraugu* savākšanas procesi, kuros iesaistīts *nepilngadīgs* *sportists.]*

**B.3.3.** *DCO* pienākums ir veikt *paraugu* savākšanu.

## B.4. Prasības

**B.4.1.** *Nepilngadīgiem* *sportistiem* paziņojumu sniedz un *paraugu* savākšanu no viņiem veic saskaņā ar paziņojuma sniegšanas un *paraugu* savākšanas standarta procedūrām, ja vien *sportista nepilngadības* dēļ nav nepieciešamas izmaiņas.

**B.4.2.** *Paraugu* savākšanas iestāde un *DCO* atkarībā no situācijas ir pilnvaroti veikt izmaiņas, ciktāl šādas izmaiņas neietekmē *parauga* viengabalainību, identitāti un drošību. Visas šīs izmaiņas dokumentē.

**B.4.3.** *Nepilngadīgos* *sportistus* jāinformē viņu pārstāvja (kurš nav *nepilngadīgs*) klātbūtnē, un turklāt pārstāvim viņi ir jāpavada visa *paraugu* savākšanas procesa laikā.

*[Piezīme par B.4.3. pantu. Ir ieteicams, ka nepilngadīgo sportistu pavada sportista pārstāvis. Paraugu savākšanas personālam ir jāveic saprātīgi nepieciešamie pasākumi, lai mudinātu nepilngadīgo būt kopā ar sportista pārstāvi visa paraugu savākšanas procesa laikā un palīdzētu sportistam to atrast. Situācijās, kad sportists nevar atrast pārstāvi, divi paraugu savākšanas darbinieki vienmēr pavada sportistu līdz brīdim, kad tiek atrasts sportista pārstāvis vai kad tie ierodas dopinga kontroles punktā.]*

**B.4.4.** Ja *nepilngadīgais* *sportists* atsakās no pārstāvja klātbūtnes *parauga* savākšanas laikā, tas pārbaudi nepadara par nederīgu, taču *DCO* skaidri dokumentē šo faktu. Jādokumentē arī ir jebkādi turpmākie pasākumi, ko veic *DCO* un/vai pavadonis, lai mudinātu *sportistu* atrast pārstāvi un palīdzētu viņam to izdarīt.

**B.4.5.** *Nepilngadīgā* pārstāvis, ja viņš ir klāt, urīna *parauga* nodošanas laikā novēro *DCO*/pavadoni, ja vien *nepilngadīgais* nelūdz tieši novērot urīna *parauga* nodošanu*.* Otrs *paraugu* savākšanas darbinieks novēro tikai *DCO*/pavadoni un tieši nenovēro *parauga* nodošanu.

**B.4.6.** Vēlamā vieta visām *nepilngadīgā* *ārpussacensību pārbaudēm* ir tāda, kur pastāv vislielākā iespējamība, ka *paraugu* savākšanas procesa laikā būs pieejams *sportista* pārstāvis (kurš nav *nepilngadīgais*), piemēram, treniņu vieta.

# C PIELIKUMS. URĪNA *PARAUGU* SAVĀKŠANA

## C.1. Mērķis

Savākt *sportista* urīna *paraugu*, nodrošinot:

a) atbilstību attiecīgiem starptautiski atzītiem standarta piesardzības principiem veselības aprūpes iestādēs, lai nekaitētu ne *sportista*, ne *paraugu* savākšanas personāla veselībai un drošībai;

b) *parauga* atbilstību prasībām par analīzēm piemērotu īpatnējo svaru un analīzēm piemērotu urīna daudzumu. *Parauga* neatbilstība šīm prasībām neietekmē tā piemērotību analīzēm. Par *parauga* piemērotību analīzēm lemj attiecīgā laboratorija, apspriežoties ar *pārbaudes* iestādi par konkrētā *parauga* savākšanas procesu.

*[Piezīme par C.1. panta b) punktu. Mērījumi, kas veikti praksē, lai noteiktu, vai paraugam ir analīzēm piemērots īpatnējais svars un analīzēm piemērots urīna daudzums, ir provizoriski, lai novērtētu, vai paraugs atbilst analīžu prasībām. Iespējams, ka laboratorijas inventāra precizitātes dēļ var būt neatbilstības starp uz vietas iegūtajiem rādījumiem un galīgajiem laboratorijas rādījumiem. Laboratorijas rādījums tiks uzskatīts par galīgu, un šādas neatbilstības (ja tādas ir) nav pamats sportistiem censties atcelt vai citādi apstrīdēt nelabvēlīgus analīžu rezultātus.]*

c) ka *paraugs* nav pārveidots, aizstāts ar citu, piesārņots vai kā citādi viltots;

d) ka uz parauga ir skaidri un precīzi norādīti *parauga* identifikācijas dati un

e) ka *paraugs* ir droši aizzīmogots, ievietojot to pret falsifikāciju drošā komplektā.

## C.2. Darbības joma

Urīna *parauga* savākšana sākas ar to, ka *sportistu* informē par *parauga* savākšanas prasībām; urīna *parauga* savākšana beidzas ar to, ka izlej visu atlikušo urīnu, kas palicis pāri pēc *sportista* *parauga* savākšanas procesa.

## C.3. Pienākumi

**C.3.1.** *DCO* pienākums ir nodrošināt visu *paraugu* pareizu savākšanu, identifikāciju un aizzīmogošanu.

**C.3.2.** *DCO*/pavadoņa pienākums ir tieši novērot urīna *parauga* nodošanas procesu.

## C.4. Prasības

**C.4.1.** *DCO* nodrošina, ka *sportists* tiek informēts par *parauga* savākšanas procesa prasībām, tostarp par visām izmaiņām saskaņā ar A pielikumu “Izmaiņas attiecībā uz *sportistiem* ar invaliditāti” un/vai B pielikumu “Izmaiņas attiecībā uz *nepilngadīgiem* *sportistiem*”.

**C.4.2.** *DCO* nodrošina, ka *sportistam* ir piedāvāta iespēja izvēlēties piemērotus *parauga* savākšanas traukus *parauga* savākšanai. Ja *sportista* invaliditātes dēļ saskaņā ar A pielikumu “Izmaiņas attiecībā uz *sportistiem* ar invaliditāti” ir jāizmanto papildu inventārs vai cits inventārs, *DCO* pārbauda šo aprīkojumu, lai pārliecinātos, ka tas neietekmēs *parauga* viengabalainību, identitāti vai drošību.

**C.4.3.** Kad *sportists* izvēlas paraugu savākšanas trauku, kā arī attiecībā uz tāda pārējā *paraugu* vākšanas inventāra izvēli, kurā tieši uzglabā urīna *paraugu*, *DCO* sniedz *sportistam* norādījumus pārbaudīt, vai visi izraudzītā inventāra zīmogi ir neskarti un vai inventārs nav bijis falsificēts. Ja *sportists* nav apmierināts ar izraudzīto inventāru, viņš var izvēlēties citu. Ja *sportists* nav apmierināts ar visu piedāvāto inventāru, *DCO* reģistrē šo faktu. Ja *DCO* nepiekrīt *sportistam*, ka viss piedāvātais inventārs ir neapmierinošs, *DCO* norāda, lai *sportists* turpina *paraugu* savākšanas procesu. Ja *DCO* piekrīt *sportistam*, ka viss piedāvātais inventārs ir neapmierinošs, *DCO* pārtrauc urīna *parauga* savākšanu un reģistrē šo faktu.

**C.4.4.** *Paraugu* savākšanas trauks un visi nodotie *paraugi* ir *sportista* pārvaldībā līdz *parauga* (vai *parauga* daļas) aizzīmogošanai, ja vien *sportista* invaliditātes dēļ nav nepieciešama palīdzība saskaņā ar A pielikumu “Izmaiņas attiecībā uz *sportistiem* ar invaliditāti”. Izņēmuma apstākļos ar *sportista* atļauju un *DCO* piekrišanu ikvienam *sportistam* *parauga* savākšanas procesā var palīdzēt viņa pārstāvis vai *paraugu* savākšanas personāls.

**C.4.5.** *DCO*/pavadonim, kurš ir liecinieks *parauga* nodošanai, ir tāds pats dzimums kā *sportistam*, kurš nodod *paraugu*, un attiecīgā gadījumā tāds dzimums, kā tas, kam ir paredzēts *sporta pasākums*, kurā sacenšas attiecīgais *sportists*.

**C.4.6.** Ja iespējams, *DCO*/pavadonis nodrošina, lai *sportists* vai nu pirms *parauga* nodošanas kārtīgi nomazgā rokas, vai arī *parauga* nodošanas laikā lieto piemērotus (piemēram, vienreizlietojamus) cimdus.

**C.4.7.** *DCO*/pavadonis un *sportists* dodas uz vietu, kurā ir nodrošināts privātums, lai veiktu *parauga* savākšanu.

**C.4.8.** *DCO*/pavadonis nodrošina, lai viņam nekas neaizsegtu skatu un viņš redzētu, kā *paraugs* tiek izvadīts no *sportista* ķermeņa, un turpina novērot *paraugu* pēc tā sniegšanas, līdz *paraugs* ir droši aizzīmogots. Lai nodrošinātu iespēju skaidri un neaizsegti novērot *parauga* nodošanas procesu, *DCO*/pavadonis norāda, lai *sportists* novelk vai atbilstoši sakārto drēbes, kas *DCO*/pavadonim traucē skaidri redzēt *parauga* nodošanas procesu.

**C.4.9.** *DCO*/pavadonis nodrošina, ka *sportista* nodotais urīns tiek savākts paraugu savākšanas traukā, līdz tas ir maksimāli piepildīts, un pēc tam *sportists* tiek mudināts pilnībā iztukšot urīnpūsli tualetē. *DCO* *sportista* acu priekšā pārbauda, vai *sportists* ir nodevis analīzēm piemērotu urīna daudzumu.

**C.4.10.** Ja *sportista* nodotais urīna daudzums ir nepietiekams, *DCO* veic *parauga* daļas savākšanas procedūru saskaņā ar E pielikumu “Urīna *paraugi*, kuru apjoms ir nepietiekams”.

**C.4.11.** Ja *sportista* nodotā urīna daudzums ir pietiekams, *DCO* sniedz norādījumus *sportistam* izvēlēties tādu *paraugu* savākšanas komplektu, kurā ir *parauga* A un B daļas pudeles vai konteineri, saskaņā ar C.4.3. pantu.

**C.4.12.** Kad *sportists* ir izvēlējies *parauga* savākšanas komplektu, *DCO* un *sportists* pārbauda, vai visi *parauga* kodu numuri sakrīt un vai *DCO* pareizi reģistrē šo kodu numuru *dopinga kontroles* anketā. Ja *sportists* vai *DCO* konstatē, ka numuri nesakrīt, *DCO* norāda, lai *sportists* izvēlas citu komplektu saskaņā ar C.4.3. pantu. *DCO* šo gadījumu reģistrē.

**C.4.13.** *Sportists* ielej minimālo analīzēm piemēroto urīna daudzumu *parauga* B daļas pudelē vai konteinerā (vismaz 30 ml) un pēc tam atlikušo urīnu ielej *parauga* A daļas pudelē vai konteinerā (vismaz 60 ml). Analīzēm piemērots urīna daudzums ir uzskatāms par absolūto minimumu. Ja nodotā urīna apjoms pārsniedz minimālo analīzēm piemēroto urīna daudzumu, *DCO* pārliecinās, ka *sportists* *parauga* A daļas pudelē vai konteinerā iepilda tik daudz urīna, cik tas ir ieteicams saskaņā ar inventāra ražotāja norādēm. Ja urīns vēl paliek pāri, *DCO* pārliecinās, ka *sportists* iepilda *parauga* B daļas pudelē vai konteinerā tik daudz urīna, cik tas ir ieteicams saskaņā ar inventāra ražotāja norādēm. *DCO* sniedz *sportistam* norādījumus atstāt nedaudz urīna savākšanas traukā un paskaidro, ka tādējādi *DCO* varēs pārbaudīt šo atlikušo urīnu saskaņā ar C.4.15. pantu.

**C.4.14.** *Sportists* saskaņā ar *DCO* norādījumiem aizzīmogo *parauga* A un B daļas pudeles vai konteinerus. *DCO* *sportista* acu priekšā pārbauda, vai pudeles vai konteineri ir pienācīgi aizzīmogoti.

**C.4.15.** *DCO* pārbauda paraugu savākšanas traukā atlikušo urīnu, lai noteiktu, vai *paraugam* ir analīzēm piemērots īpatnējais svars. Ja *DCO* uz vietas veiktās pārbaudes rezultāts liecina, ka *paraugam* nav analīzēm piemērota īpatnējā svara, *DCO* rīkojas saskaņā ar F pielikumu “Urīna *paraugi*, kas neatbilst prasībai par analīzēm piemērotu īpatnējo svaru”.

**C.4.16.** Urīnu izlej tikai tad, kad *parauga* A un B daļas pudeles vai konteineri ir aizzīmogoti un atlikušais urīns ir pārbaudīts saskaņā ar C.4.15. pantu.

**C.4.17.** *Sportistam* tiek dota iespēja noraudzīties tā pāri palikušā urīna izliešanā, kuru nenosūtīs analīzēm.

# D PIELIKUMS. VENOZO ASIŅU *PARAUGU* SAVĀKŠANA

**D.1. Mērķis**

Savākt *sportista* asins *paraugu*, izmantojot vēnas punkciju, tādā veidā, lai nodrošinātu:

a) atbilstību attiecīgiem starptautiski atzītiem standarta piesardzības principiem veselības aprūpes iestādēs, un nodrošinot, ka *paraugu* ievāc atbilstoši kvalificēta *persona*, lai nekaitētu *sportista* un *paraugu* savākšanas personāla veselībai un drošībai;

b) ka *parauga* kvalitāte un apjoms atbilst attiecīgajām analīžu vadlīnijām un prasībām, ko noteikusi laboratorija;

c) ka *paraugs* nav pārveidots, aizstāts ar citu, piesārņots vai kā citādi falsificēts;

d) ka uz *parauga* ir skaidri un precīzi norādīti *parauga* identifikācijas dati un

e) ka *paraugs* ir droši aizzīmogots, ievietojot to pret falsifikāciju drošā komplektā.

**D.2. Darbības joma**

Šā pielikuma prasības attiecas uz venozo asiņu *paraugiem*, kas savākti specifiskai analīzei un/vai visiem *sportista bioloģiskās pases* moduļiem. Venozo asiņu *parauga* savākšana sākas ar to, ka *sportistu* informē par *parauga* savākšanas prasībām, un tā beidzas ar to, ka *paraugs* tiek pienācīgi glabāts pirms transportēšanas uz to laboratoriju, kas šim *paraugam* veiks analīzes.

*[Piezīme par D.2. pantu. Papildu prasības, kas ir piemērojamas tikai nesadalītu asiņu paraugiem, kuri savākti sportista bioloģiskās pases hematoloģijas modulim, ietvertas I pielikumā “Sportista bioloģiskās pases vajadzībām paredzētu asins paraugu savākšana, glabāšana un transportēšana”, un prasības attiecībā uz izžāvētiem asins pilieniem ietvertas J pielikumā “Izžāvētu asins pilienu paraugu savākšana, glabāšana un transportēšana”.]*

**D.3. Atbildība**

**D.3.1.** *DCO* pienākums ir nodrošināt:

a) ka visus *paraugus* pareizi savāc, identificē un aizzīmogo, un

b) ka visus *paraugus* pienācīgi uzglabā un nosūta uz laboratoriju saskaņā ar attiecīgajām analīžu vadlīnijām.

**D.3.2.** *BCO* atbild par asins *parauga* savākšanu, sniedz atbildes uz saistītajiem jautājumiem *parauga* nodošanas laikā un atbilstīgi atbrīvojas no tā izmantotā asins parauga vākšanas inventāra, kas vairs nav nepieciešams *parauga* savākšanas procesa pabeigšanai.

## D.4. Prasības

**D.4.1.** Ar asins nodošanu saistītās procedūras atbilst vietējiem standartiem un reglamentējošajām prasībām par piesardzības principiem veselības aprūpes iestādēs, ja šie standarti un prasības pārsniedz turpmāk norādītās prasības.

**D.4.2.** Asins *paraugu* vākšanas inventārs ir šāds:

a) savākšanas mēģene(-es) un/vai

b) *parauga* A un B daļas pudeles/konteineri asins savākšanas mēģenes(-ņu) drošai pārvadāšanai, un/vai

c) unikālas asins savākšanas mēģenes(-ņu) etiķetes, kurās norādīts *parauga* koda numurs, un/vai

d) tāds cita veida inventārs, kas izmantojams asins savākšanai saskaņā ar 6.3.4. pantu un *WADA* vadlīnijām par *paraugu* savākšanu.

**D.4.3.** *DCO* nodrošina, lai *sportistam* pienācīgi tiktu paziņots par *parauga* savākšanas prasībām, tostarp par visām izmaiņām, ko paredz A pielikums “Izmaiņas attiecībā uz *sportistiem* ar invaliditāti”.

**D.4.4.** *DCO*/pavadonis un *sportists* dodas uz vietu, kur *sportists* nodos asins *paraugu*.

**D.4.5.** *DCO*/*BCO* nodrošina, ka *sportistam* tiek piedāvāti ērti apstākļi, un sniedz *sportistam* norādījumus pirms *parauga* nodošanas vismaz 10 minūtes palikt vertikālā, nekustīgā sēdus stāvoklī, atbalstot pēdas uz grīdas. Ja *sportista* pēdas nevar sasniegt grīdu un/vai *sportists* invaliditātes dēļ nevar novietot pēdas uz grīdas, *sportists* paliek vertikālā, nekustīgā sēdus stāvoklī.

**D.4.6.** *DCO*/*BCO* sniedz *sportistam* norādījumus izvēlēties *parauga* savākšanai nepieciešamo *paraugu* vākšanas inventāru un pārbaudīt, vai izraudzītais inventārs nav falsificēts un vai tā zīmogi ir neskarti. Ja *sportists* nav apmierināts ar izraudzīto inventāru, viņš var izvēlēties citu. Ja *sportists* nav apmierināts ar inventāru un nav pieejams cits inventārs, *DCO* reģistrē šo faktu. Ja *DCO* nepiekrīt *sportistam*, ka nekas no pieejamā inventāra nav apmierinošs, *DCO* sniedz norādījumus *sportistam* turpināt *parauga* savākšanas procesu. Ja *DCO* piekrīt *sportistam*, ka nekas no pieejamā inventāra nav apmierinošs, *DCO* pārtrauc asins *parauga* savākšanu un reģistrē šo faktu.

**D.4.7.** Kad *parauga* savākšanas komplekts ir izvēlēts, *DCO* un *sportists* pārbauda, vai visi *parauga* kodu numuri sakrīt un vai *DCO* ir pareizi reģistrējis šā *parauga* koda numuru *dopinga kontroles* anketā. Ja *sportists* vai *DCO* konstatē, ka numuri nesakrīt, *DCO* norāda, lai *sportists* izvēlas citu komplektu. *DCO* šo gadījumu reģistrē. Ja savākšanas mēģene(-es) iepriekš nav marķēta(-as), *DCO*/*BCO* pirms asins noņemšanas tās marķē ar unikālu *parauga* koda numuru, un *sportists* pārbauda, vai koda cipari sakrīt.

**D.4.8.** *BCO* novērtē vēnas punkcijai piemērotāko vietu, kas, visticamāk, nelabvēlīgi neietekmēs *sportistu* vai viņa sniegumu. Tai jābūt nedominējošajai rokai, ja vien *BCO* nenovērtē, ka otra roka ir piemērotāka. *BCO* notīra ādu ar sterilu dezinfekcijas salveti vai tamponu un vajadzības gadījumā uzliek žņaugu. *BCO* noņem asins *paraugu* no virsējās vēnas, savācot asinis mēģenē. Ja izmanto žņaugu, to noņem tūlīt pēc vēnas punkcijas.

**D.4.9.** Asinis paņem pietiekamā daudzumā, lai *paraugs* atbilstu attiecīgajām *WADA* vadlīnijās par *paraugu* savākšanu noteiktajām analīžu prasībām saistībā ar *paraugam* veicamo analīzi.

**D.4.10.** Ja asins daudzums, ko var paņemt *sportistam* pirmajā mēģinājumā, ir nepietiekams, *BCO* atkārto procedūru kopumā līdz maksimāli trīs (3) mēģinājumiem. Ja visos trīs (3) mēģinājumos neizdodas paņemt pietiekamu asins daudzumu, *BCO* par to informē *DCO*. *DCO* pārtrauc asins *parauga* savākšanu un reģistrē procesa pārtraukšanas iemeslus.

**D.4.11.** *BCO* punkcijas vietai(-ām) uzliek pārsēju.

**D.4.12.** *BCO* atbilstīgi vietējiem asins *paraugu* savākšanas standartiem atbrīvojas no tā izmantotā asins paraugu vākšanas inventāra, kas nav nepieciešams, lai pabeigtu *paraugu* savākšanas procesu.

**D.4.13.** Pēc tam, kad asins pārstāj ieplūst mēģenē, *BCO* izņem mēģeni no statīva un manuāli homogenizē asinis, vismaz trīs (3) reizes uzmanīgi apgriežot mēģeni. *Sportists* paliek asins savākšanas zonā, lai novērotu savu *paraugu* līdz tā galīgai aizzīmogošanai pret falsifikāciju drošā komplektā.

**D.4.14.** *Sportists* saskaņā ar *DCO* norādījumiem aizzīmogo savu *paraugu* pret falsifikāciju drošā komplektā. *DCO* *sportista* klātbūtnē pārbauda, vai paraugs ir apmierinoši aizzīmogots. *Sportists* un *BCO*/*DCO* paraksta dopinga kontroles anketu.

**D.4.15.** Aizzīmogoto *paraugu* uzglabā līdz brīdim, kad to no *dopinga kontroles* punkta transportē uz laboratoriju, kas veiks *parauga* analīzes, tā, lai saglabātu tā viengabalainību, identitāti un drošību.

**D.4.16.** Asins *paraugus* transportē saskaņā ar 9. pantu un *WADA* vadlīnijām par paraugu savākšanu. Par transportēšanas procedūru atbildīgs ir *DCO*. Asins *paraugus* transportē iekārtā, kas vēsā un nemainīgā vidē, neraugoties uz ārējās temperatūras pārmaiņām, nodrošina nepārtrauktu *paraugu* viengabalainību, un vides temperatūras mērīšanai izmanto temperatūras datu reģistratoru. Transportēšanas iekārtu transportē ar drošiem līdzekļiem, izmantojot *pārbaudes* iestādes vai *paraugu* savākšanas iestādes atļautu metodi.

# E PIELIKUMS. URĪNA *PARAUGI*, KURU APJOMS IR NEPIETIEKAMS

# E.1. Mērķis

Nodrošināt attiecīgu procedūru ievērošanu gadījumos, kad nav nodots analīzēm piemērots urīna daudzums.

## E.2. Darbības joma

Procedūras sākumā *sportistu* informē par to, ka viņa sniegtais *paraugs* neatbilst prasībai par analīzēm piemērotu urīna daudzumu; procedūra beidzas tad, kad *sportists* nodod pietiekama apjoma *paraugu*.

## E.3. Atbildība

*DCO* pienākums ir paziņot, ka *parauga* apjoms nav pietiekams, un savākt *papildu paraugu(-us)*, lai iegūtu pietiekama apjoma kombinētu *paraugu*.

## E.4. Prasības

**E.4.1.** Ja savāktā *parauga* apjoms ir nepietiekams, *DCO* informē *sportistu* par nepieciešamību nodot papildu *paraugu*, lai *paraugs* atbilstu prasībām par analīzēm piemērotu urīna daudzumu.

**E.4.2.** Saskaņā ar C.4.3. pantu *DCO* sniedz *sportistam* norādījumus izvēlēties daļēja *parauga* vākšanas inventāru.

**E.4.3.** Tad *DCO* sniedz *sportistam* norādījumus atvērt attiecīgo inventāru, ieliet nepietiekamo *parauga* daudzumu jaunā konteinerā (ja vien *paraugu* savākšanas iestādes procedūras neatļauj paturēt nepietiekamo *paraugu* sākotnējā savākšanas traukā) un to aizzīmogot, izmantojot daļēja *parauga* zīmogošanas sistēmu saskaņā ar *DCO* norādījumiem. *DCO* *sportista* acu priekšā pārbauda, vai konteiners (vai attiecīgā gadījumā sākotnējais paraugu savākšanas trauks) ir atbilstīgi aizzīmogots.

**E.4.4.** *DCO* reģistrē daļējā *parauga* numuru un nepietiekamo *parauga* apjomu *dopinga kontroles* anketā, un *sportists* apstiprina tā pareizību. Aizzīmogotais daļējais *paraugs* paliek *DCO* pārvaldībā.

**E.4.5.** Gaidot papildu *parauga* nodošanu, *sportists* paliek pastāvīgā novērošanā un viņam nodrošina iespēju padzerties saskaņā ar 7.3.3. pantu.

**E.4.6.** Kad *sportists* ir gatavs nodot papildu *paraugu*, tiek atkārtotas C pielikumā “Urīna *paraugu* savākšana” aprakstītās *parauga* savākšanas procedūras, līdz ir savākts pietiekams urīna daudzums, apvienojot sākotnējo *paraugu* un papildu *paraugu(-us)*.

**E.4.7.** Pēc katra nodotā *parauga*, *DCO* un *sportists* pārbauda tā(-o) konteinera(-u) zīmoga(-u) integritāti, kurā atrodas iepriekš nodotā(-ās) *parauga* daļa(-as).Ja saistībā ar zīmoga(-u) integritāti pastāv novirze no normas, *DCO* šo faktu reģistrē un izmeklē saskaņā ar A pielikumu “Iespējamās prasību neievērošanas pārskatīšana saskaņā ar *Starptautisko rezultātu pārvaldības standartu*”. *DCO* var pieprasīt no *sportista* savākt papildu *paraugu*. Gadījumā, ja nav izpildītas minimālās prasības attiecībā uz savākto *parauga* apjomu un *sportists* atsakās sniegt papildu *paraugu*, ja tāds tiek pieprasīts, *DCO* šo atteikumu reģistrē un izskata kā iespējamu prasību neievērošanu saskaņā ar *Starptautisko rezultātu pārvaldības standartu*.

**E.4.8.** Pēc tam *DCO* sniedz *sportistam* norādījumu salauzt zīmogu(-us) un apvienot *paraugus*, nodrošinot, ka pirmajam nodotajam daļējajam *paraugam* tiek pievienoti papildu *paraugi* to iegūšanas kārtībā, līdz *parauga* apjoms atbilst vismaz prasībai par analīzēm piemērotu urīna daudzumu.

**E.4.9.** Pēc tam *DCO* un *sportists* turpina rīkoties saskaņā ar attiecīgi C.4.12. vai C.4.14. pantu.

# F PIELIKUMS. URĪNA *PARAUGI*, KAS NEATBILST PRASĪBAI PAR ANALĪZĒM PIEMĒROTU ĪPATNĒJO SVARU

## F.1. Mērķis

Nodrošināt attiecīgo procedūru ievērošanu gadījumos, kad urīna *paraugs* neatbilst prasībai par analīzēm piemērotu īpatnējo svaru.

## F.2. Darbības joma

Procedūras sākumā *DCO* informē *sportistu* par nepieciešamību nodot vēl vienu *paraugu*; procedūra beidzas, kad savākts tāds *paraugs*, kas atbilst prasībai par analīzēm piemērotu īpatnējo svaru, vai kad *pārbaudes* iestāde vajadzības gadījumā veic attiecīgus turpmākos pasākumus.

## F.3. Atbildība

**F.3.1.** *Paraugu* savākšanas iestādei ir pienākums noteikt procedūras, lai gadījumos, kad sākotnēji savāktais *paraugs* neatbilst prasībai par analīzēm piemērotu īpatnējo svaru, nodrošinātu piemērota *parauga* savākšanu.

**F.3.2.** *DCO* pienākums ir veikt papildu *paraugu* savākšanu, līdz iegūts atbilstošs *paraugs*.

## F.4. Prasības

**F.4.1.** *DCO* konstatē, ka nav izpildītas prasības par analīzēm piemērotu īpatnējo svaru.

**F.4.2.** *DCO* informē *sportistu* par nepieciešamību nodot papildu *paraugu*.

**F.4.3.** Gaidot papildu *paraugu* nodošanu, *sportists* paliek pastāvīgā uzraudzībā, un *sportistam* iesaka nelietot šķidrumu, jo tas var aizkavēt tāda urīna veidošanos, kas piemērots *paraugam*. Atbilstošos apstākļos papildu šķidruma lietošanu pēc prasībām neatbilstoša *parauga* nodošanas var uzskatīt par *Kodeksa* 2.5. panta pārkāpumu.

*[Piezīme par F.4.3. pantu. Sportista pienākums ir nodot tādu paraugu, kas atbilst prasībai par analīzēm piemērotu īpatnējo svaru. Paraugu savākšanas personāls konsultē sportistu vai attiecīgā gadījumā sportista atbalsta personālu par šo prasību laikā, kad tiek paziņots par pārbaudi, lai atturētu sportistu no pārmērīgas šķidruma lietošanas pirms pirmā parauga nodošanas. Ja pirmais sportista nodotais paraugs neatbilst prasībai par analīzēm piemērotu īpatnējo svaru, viņam iesaka nelietot šķidrumu līdz brīdim, kad tiek nodots paraugs, kas atbilst prasībai par analīzēm piemērotu īpatnējo svaru.]*

**F.4.4.** Kad *sportists* ir gatavs nodot papildu *paraugu*, *DCO* atkārto C pielikumā “Urīna *paraugu* savākšana” aprakstītās procedūras *parauga* savākšanai.

**F.4.5.** *DCO* turpina papildu *paraugu* savākšanu, līdz iegūtais paraugs atbilst prasībai par analīzēm piemērotu īpatnējo svaru vai līdz *DCO* konstatē, ka uz šo gadījumu attiecas izņēmuma apstākļi, kas nozīmē, ka nav iespējams turpināt *paraugu* savākšanas procesu. *DCO* attiecīgi dokumentē šos izņēmuma apstākļus.

*[Piezīme par F.4.5. pantu. Paraugu savākšanas iestādēm un DCO ir jānodrošina, lai to rīcībā būtu piemērots inventārs, kas atbilst F pielikuma prasībām. DCO būtu jāgaida tik ilgi, cik nepieciešams, lai savāktu šādu(-us) papildu paraugu(-us), kas atbilst prasībai par analīzēm piemērotu īpatnējo svaru. Pārbaudes iestāde var izstrādāt procedūras, kas DCO jāizmanto, lai noteiktu, vai ir tādi izņēmuma apstākļi, kuru dēļ nav iespējams turpināt paraugu savākšanas procesu.]*

**F.4.6.** *DCO* reģistrē to, ka savāktos *paraugus* ir nodevis viens *sportists*, kā arī *paraugu* nodošanas secību.

**F.4.7.** Pēc tam *DCO* turpina *parauga* savākšanas procesu saskaņā ar C.4.17. pantu.

**F.4.8.** *DCO* visus savāktos *paraugus* nosūta uz laboratoriju analīzēm neatkarīgi no tā, vai šie *paraugi* atbilst vai neatbilst prasībai par analīzēm piemērotu īpatnējo svaru.

**F.4.9.** Ja vienā un tajā pašā *parauga* savākšanas procesā no *sportista* savāc divus (2) *paraugus*, laboratorija analizē abus savāktos *paraugus*. Ja vienā un tajā pašā *parauga* savākšanas procesā savāc trīs (3) vai vairāk *paraugus*, laboratorija nosaka tiem prioritātes un analizē pirmo *paraugu* un nākamo savākto *paraugu*, kuram saskaņā ar informāciju, kas reģistrēta *dopinga kontroles* anketā, ir lielākais īpatnējais svars. Laboratorija sadarbībā ar *pārbaudes* iestādi var noteikt, vai jāanalizē arī pārējie *paraugi*.

# G PIELIKUMS. PRASĪBAS ATTIECĪBĀ UZ *PARAUGU* SAVĀKŠANAS PERSONĀLU

## G.1. Mērķis

Nodrošināt to, ka *paraugu* savākšanas personāls nav iesaistīts interešu konfliktā un tam ir attiecīga kvalifikācija un pieredze, lai veiktu *paraugu* savākšanas procesu.

## G.2. Darbības joma

Prasības attiecībā uz *paraugu* savākšanas personālu aptver jomu no vajadzīgo kompetenču apguves līdz identificējamas akreditācijas piešķiršanai.

## G.3. Atbildība

*Paraugu* savākšanas iestāde ir atbildīga par visām šajā pielikumā norādītajām darbībām.

## G.4. Prasības – kvalifikācijas un mācības

**G.4.1.** *Paraugu* savākšanas iestāde:

a) nosaka *DCO*, pavadoņa un *BCO* amatiem nepieciešamās kompetences, atbilstības un kvalifikācijas prasības;

b) izstrādā visu *paraugu* savākšanas personāla pienākumu aprakstu, sniedzot attiecīgo pienākumu izklāstu. Minimālās prasības ir šādas:

i) *paraugu* savākšanas darbinieki nav *nepilngadīgi* un

ii) *BCO* ir attiecīga kvalifikācija un praktiskās iemaņas, kas nepieciešamas, lai ņemtu asins paraugu no vēnas.

**G.4.2.** *Paraugu* savākšanas iestāde nodrošina, lai *paraugu* savākšanas personāls paraksta vienošanos par interešu konfliktu novēršanu, konfidencialitāti un rīcības kodeksu.

**G.4.3.** *Paraugu* savākšanas personālu nenorīko *parauga* savākšanas procesam, ja tas ir ieinteresēts *parauga* savākšanas procesa iznākumā. Uzskata, ka *paraugu* savākšanas personālam ir šāda ieinteresētība, vismaz tādā gadījumā, ja:

a) tas piedalās tajā sporta veidā, kura līmenī veic *pārbaudes*, vai šā sporta veida pārvaldībā;

b) tas ir saistīts ar kādu *sportistu*, kuram varētu būt jānodod *paraugs* konkrētajā *paraugu* savākšanas procesā, vai iesaistīts šā *sportista* personīgajās lietās;

c) tā ģimenes locekļi ir aktīvi iesaistīti attiecīgā sporta veida ikdienas darbībās (piemēram, pārvaldība, treniņi, mācības, sacensību tiesāšana, konkurenti, medicīniskā aprūpe) tajā līmenī, kurā tiek veikta *pārbaude*;

d) tas nodarbojas ar uzņēmējdarbību, ir finansiāli vai personīgi ieinteresēts kādā sporta veidā, kurā *sportistiem* veic *pārbaudes*;

e) tas tiešā vai netiešā veidā gūst vai var gūt personisku un/vai profesionālu labumu vai priekšrocības no kādas trešās personas saistībā ar šīs personas lēmumiem, ko tā pieņem, pildot savas oficiālās funkcijas, un/vai

f) šķiet, ka tam ir privātas vai personiskas intereses, kas mazina tā spēju godprātīgi, neatkarīgi un mērķtiecīgi veikt savus pienākumus.

**G.4.4.** *Paraugu* savākšanas iestāde izveido sistēmu, kas nodrošina, ka *paraugu* savākšanas personāls ir pienācīgi apmācīts savu pienākumu veikšanai.

**G.4.4.1.** *BCO* mācību programmā obligāti aplūko visas attiecīgās prasības saistībā ar *pārbaužu* veikšanas procesu un iepazīstina ar attiecīgajiem standarta piesardzības principiem veselības aprūpes iestādēs.

**G.4.4.2.** *DCO* mācību programmā ietilpst vismaz:

a) vispusīgas teorētiskās mācības par tām *dopinga kontroles* darbībām, kas attiecas uz *DCO* amatu;

b) visu to *paraugu* savākšanas procesa darbību novērošana (vēlams, uz vietas), par ko atbild *DCO*, kā norādīts *Pārbaužu* un izmeklējumu *starptautiskajā standartā*, un

c) apmierinoša viena pilnīga *paraugu* savākšanas procesa pabeigšana uz vietas kvalificēta *DCO* vai līdzvērtīga darbinieka uzraudzībā. Novērošanā, ko veic uz vietas, nav iekļauta prasība par faktisku urīna *parauga* nodošanu.

**G.4.4.3.** Pavadoņu mācību programmā iekļauj visas attiecīgās *paraugu* savākšanas procesa prasības, tostarp aplūko arī situācijas, kas saistītas ar prasību neievērošanu, *nepilngadīgiem sportistiem* un/vai *sportistiem* ar invaliditāti.

**G.4.4.4.** *Paraugu* savākšanas iestādei, kas savāc *paraugus* no *sportistiem*, kuru valstspiederība atšķiras no *paraugu* savākšanas personāla valstspiederības (piemēram, *starptautiskā sporta pasākumā* vai *ārpus sacensībām*), jānodrošina, lai šāds *paraugu* savākšanas personāls būtu pienācīgi apmācīts savu pienākumu veikšanai attiecībā uz šādiem *sportistiem*.

**G.4.4.5.** *Paraugu* savākšanas iestāde uztur reģistrācijas datus par visa *paraugu* savākšanas personāla izglītību, mācībām, prasmēm un pieredzi.

## G.5. Prasības attiecībā uz akreditāciju, atkārtotu akreditāciju un pienākumu deleģēšanu

**G.5.1.** *Paraugu* savākšanas iestāde izveido *paraugu* savākšanas personāla akreditācijas un atkārtotas akreditācijas sistēmu.

**G.5.2.** *Paraugu* savākšanas iestāde nodrošina, lai *paraugu* savākšanas personāls pirms akreditācijas saņemšanas ir pabeidzis mācību programmu un labi pārzina šā *Pārbaužu* un izmeklējumu *starptautiskā standarta* prasības (tostarp G.4.4.4. panta prasības par *paraugu* savākšanu no *sportistiem*, kuru valstspiederība atšķiras no *paraugu* savākšanas personāla valstspiederības).

**G.5.3.** Akreditācija ir spēkā ne vairāk kā divus (2) gadus. *Paraugu* savākšanas personālam pirms atkārtotās akreditēšanas veic (teorētisku un/vai praktisku) prasmju novērtējumu, un gadījumā, ja tas gada laikā pirms atkārtotās akreditācijas nav piedalījies *paraugu* savākšanā, tam ir atkārtoti jāapgūst pilna mācību programma.

**G.5.4.** *Paraugu* savākšanas iestāde pilnvaro savā vārdā veikt *paraugu* vākšanu tikai tam *paraugu* savākšanas personālam, kuram ir šīs *paraugu* savākšanas iestādes atzīta akreditācija.

**G.5.5.** *Paraugu* savākšanas iestāde izstrādā sistēmu *paraugu* savākšanas personāla snieguma uzraudzīšanai akreditācijas laikā, tostarp nosakot un īstenojot kritērijus akreditācijas atsaukšanai.

**G.5.6.** *DCO* var paši veikt jebkuras darbības saistībā ar *paraugu* savākšanas procesu, izņemot asins paraugu savākšanu, ja vien viņi nav īpaši kvalificēti, vai arī norīkot pavadoni veikt konkrētas darbības, kas ietilpst pienākumos, kurus pavadonim uzticējusi *paraugu* savākšanas iestāde.

*[Piezīme par G.5.6. pantu. Tā kā izžāvētu asins pilienu paraugu ņemšanas procesā netiek veikta vēnas punkcija, daudzās jurisdikcijās izžāvētu asins pilienu paraugus var savākt DCO bez nepieciešamības iesaistīt specializētu BCO, ja tiek ievēroti standarta piesardzības principi veselības aprūpes iestādēs un ja DCO ir pienācīgi apmācīts saskaņā ar J.3. pantu.]*

# H PIELIKUMS. *PĀRBAUŽU* VEIKŠANA *SPORTA PASĀKUMĀ*

## H.1. Mērķis

Nodrošināt, ka ir procedūra, kas jāievēro, kad *antidopinga organizācija* pieprasa atļauju veikt *pārbaudi sporta pasākumā*, ja tai nav izdevies panākt vienošanos par šādu *pārbaudi* ar attiecīgā *sporta pasākuma* rīkotāju.Izskatot šādus pieprasījumus, *WADA* mērķis ir šāds:

a) veicināt dažādu *antidopinga organizāciju* sadarbību un koordināciju, lai uzlabotu šo organizāciju attiecīgo *pārbaudes* programmu efektivitāti;

b) nodrošināt, lai tiktu pienācīgi pārvaldīta katras *antidopinga organizācijas* pienākumu izpilde, un

c) izvairīties no darbības traucējumu un vardarbības pret *sportistiem* radīšanas.

## H.2. Darbības joma

Procedūra sākas, kad *antidopinga organizācija*, kas nav atbildīga par *pārbaudes* uzsākšanu vai vadīšanu *sporta pasākumā*, rakstveidā sazinās ar *sporta pasākuma* rīkotāju, lai lūgtu atļauju veikt *pārbaudi*, un beidzas ar *WADA* lēmumu par to, kurš ir atbildīgs par *pārbaudes* veikšanu attiecīgajā *sporta pasākumā*.

## H.3. Atbildība

Gan *antidopinga organizācijām*, kas vēlas saņemt atļauju veikt *pārbaudi sporta pasākumā*, gan attiecīgā *sporta pasākuma* rīkotājam jāsadarbojas un, ja iespējams, jāsaskaņo *pārbaudes* šajā *sporta pasākumā*.Ja tas nav iespējams, abām *antidopinga organizācijām* noteiktajā termiņā ir jāiesniedz *WADA* savs pamatojums. Pēc tam *WADA* ir pienākums pārskatīt apstākļus un izdot lēmumu saskaņā ar šajā pielikumā noteiktajām procedūrām.

## H.4. Prasības

Ikviena *antidopinga organizācija*, kas saskaņā ar *Kodeksa* 5.3.2. pantu nav atbildīga par *pārbaužu* veikšanas ierosināšanu un vadīšanu *sporta pasākumā*, bet tomēr vēlas veikt *pārbaudes* šajā *sporta pasākumā*, pirms sazināšanās ar *WADA* rakstveidā lūdz šādu atļauju *sporta pasākuma* rīkotājam, sniedzot pamatojumu.

**H.4.1.** Šādu pieprasījumu nosūta *sporta pasākuma* rīkotājam vismaz trīsdesmit piecas (35) dienas pirms *sporta pasākuma* sākuma (t. i., trīsdesmit piecas (35) dienas pirms *sacensību* perioda sākuma, kas noteikts tās starptautiskās federācijas noteikumos, kas ir atbildīga par attiecīgo sporta veidu).

**H.4.2.** Ja rīkotājs pieprasījumu noraida vai neatbild septiņu (7) dienu laikā pēc pieprasījuma saņemšanas, pieprasītāja *antidopinga organizācija* var nosūtīt *WADA* (nosūtot kopiju rīkotājam) rakstveida pieprasījumu, sniedzot pilnīgu pamatojumu, skaidru situācijas izklāstu un visu attiecīgo saraksti starp rīkotāju un pieprasītāju *antidopinga organizāciju*. *WADA* šāds lūgums jāsaņem ne vēlāk kā divdesmit vienu (21) dienu pirms *sporta pasākuma* sākuma.

**H.4.3.** Pēc šāda lūguma saņemšanas *WADA* nekavējoties lūdz rīkotājam darīt zināmu savu nostāju attiecībā uz lūgumu un atteikuma pamatojumu. Rīkotājs nosūta *WADA* atbildi septiņu (7) dienu laikā pēc *WADA* pieprasījuma saņemšanas.

**H.4.4.** Kad *WADA* ir saņēmusi rīkotāja atbildi vai ja rīkotājs septiņu (7) dienu laikā atbildi nesniedz, *WADA* nākamo septiņu (7) dienu laikā pieņem argumentētu lēmumu. Pieņemot savu lēmumu, *WADA* cita starpā apsver šādus aspektus:

a) *sporta pasākuma* pārbaužu veikšanas plānu, tostarp *sporta pasākumā* plānoto *pārbaužu* skaitu un veidu;

b) to *aizliegto vielu* izvēlni, attiecībā uz kurām analizēs ievāktos *paraugus*;

c) vispārējo antidopinga programmu, ko piemēro sporta veidā;

d) loģistikas jautājumus, kas rastos, ļaujot pieprasītājai *antidopinga organizācijai* veikt *pārbaudes* *sporta pasākumā*;

e) jebkādus citus pieprasītājas *antidopinga organizācijas* un/vai rīkotāja iesniegtos pamatojumus, noraidot šādu *pārbaužu* veikšanu, un

f) jebkādu citu pieejamo informāciju, ko *WADA* uzskata par atbilstošu.

**H.4.5.** Ja *antidopinga organizācijai*, kas nav *sporta pasākuma* rīkotājs valstī, kurā notiek šis *sporta pasākums*, ir informācija vai tā saņem informāciju par to, ka kāds *sportists*, kuram jāsacenšas *sporta pasākumā*, iespējams, lieto dopingu, šī *antidopinga organizācija* iespējami drīz šo informāciju dara zināmu *sporta pasākuma* rīkotājam. Ja *sporta pasākuma* rīkotājs neplāno veikt *pārbaudes* un *antidopinga organizācija pārbaudes* var veikt pati, *sporta pasākuma* rīkotājs novērtē, vai tas vai *antidopinga organizācija* var veikt *pārbaudes*, neatkarīgi no tā, vai *antidopinga organizācija* trīsdesmit piecu (35) dienu laikā pirms *sporta pasākuma* ir sniegusi iepriekš minēto informāciju. Ja *sporta pasākuma* rīkotājs nesadarbojas ar *antidopinga organizāciju*, kas sniegusi informāciju, vai nolemj, ka tas nespēj pats veikt *pārbaudes*, vai neatļauj *antidopinga organizācijai* veikt *pārbaudes* attiecīgajā *sporta pasākumā*, tad *antidopinga organizācija* par to nekavējoties paziņo *WADA*.

**H.4.6.** Ja *WADA* nolemj, ka jāsniedz atļauja veikt *pārbaudes* *sporta pasākumā*, vai nu kā lūgusi pieprasītāja *antidopinga organizācija*, vai kā ierosinājusi *WADA*, *WADA* var dot rīkotājam iespēju veikt šīs *pārbaudes*, ja vien *WADA* nenolemj, ka konkrētajos apstākļos tas nav reāli īstenojams un/vai nav atbilstoši.

# I PIELIKUMS. *SPORTISTA BIOLOĢISKĀS PASES* VAJADZĪBĀM PAREDZĒTU ASINS *PARAUGU* SAVĀKŠANA, GLABĀŠANA UN TRANSPORTĒŠANA

## I.1. Mērķis

Izmantojot vēnas punkciju, savākt *sportista* asins *paraugu*, ko paredzēts izmantot *sportista* individuālo asins mainīgo lielumu mērījumiem atbilstoši *sportista bioloģiskās pases* programmas hematoloģijas modulim tā, lai tas atbilstu šīm vajadzībām. Šā pielikuma prasības papildina tās prasības, kas ietvertas D pielikumā “Venozo asiņu *paraugu* savākšana”.

## I.2. Prasības

**I.2.1.** Plānošanā ņem vērā informāciju par *sportista* atrašanās vietu, lai nodrošinātu, ka *paraugu* savākšana nenotiek divu (2) stundu laikā pēc *sportista* treniņa, dalības *sacensībās* vai līdzīgas fiziskas aktivitātes. Ja *sportists* ir trenējies vai sacenties mazāk nekā divas (2) stundas, pirms *sportists* saņem paziņojumu par to, ka ir izraudzīts *pārbaudei*, *DCO* vai cits izraudzīts *paraugu* savākšanas personāls uzrauga *sportistu* līdz brīdim, kad šis divu stundu ilgais laika posms ir pagājis.

**I.2.2.** Ja *paraugs* ticis savākts divu (2) stundu laikā pēc treniņa vai *sacensībām*, *DCO* reģistrē fiziskās slodzes veidu, ilgumu un intensitāti, lai darītu šo informāciju pieejamu *APMU*.

**I.2.3.** Kaut arī *sportista bioloģiskās pases* hematoloģijas moduļa vajadzībām pietiek ar vienu asins *paraugu*, ir ieteicams savākt papildu *parauga* B daļu, lai būtu iespējams veikt turpmākas analīzes *aizliegto vielu* klātbūtnes un *aizliegto metožu* lietošanas konstatēšanai nesadalītās asinīs (piemēram, homologu asiņu pārliešanas (*HBT*) un/vai eritropoetīna receptoru agonistu (ERA) konstatēšanai).

**I.2.4.** *Ārpussacensību pārbaudēm* urīna *paraugu* A un B daļas vāc kopā ar *sportista bioloģiskās pases* vajadzībām paredzēto(-ajiem) asins *paraugu(-iem)*, lai būtu iespējams veikt analītiskās pārbaudes ERA noteikšanai, ja vien ar kādu viedās *pārbaudes* stratēģiju to nepamato darīt citā veidā.

*[Piezīme par I.2.4. pantu. WADA vadlīnijās par paraugu savākšanu ir aprakstīti šie protokoli un praktiskā veidā izklāstīts, kā sportista bioloģiskās pases vajadzībām veicamas pārbaudes iekļaut “tradicionālajos” pārbaužu pasākumos. WADA vadlīnijās par paraugu savākšanu ir iekļauta tabula, kurā norādīti, kuri paraugu nodošanas grafiki ir piemēroti konkrētu analīžu veidu apvienošanas gadījumā (t. i., asinis sportista bioloģiskās pases vajadzībām un augšanas hormoni (GH), asinis sportista bioloģiskās pases vajadzībām un HBT u. c.) un kuri paraugu veidi var būt piemēroti vienlaicīgai transportēšanai.]*

**I.2.5.** No brīža, kad *paraugu* savāc, līdz laikam, kad to analizē, *paraugu* uzglabā ledusskapī, izņemot gadījumos, kad *paraugu* nekavējoties analizē pēc savākšanas. Par uzglabāšanas procedūru ir atbildīgs *DCO*.

**I.2.6.** Glabāšanas un transportēšanas iekārtai jāspēj nodrošināt vēsu temperatūras režīmu *sportista bioloģiskās pases* vajadzībām paredzēto asins *paraugu* glabāšanas laikā. Nedrīkst pieļaut nesadalītu asins *paraugu* sasalšanu. Izvēloties glabāšanas un transportēšanas iekārtu, *DCO* ņem vērā glabāšanas laiku, iekārtā uzglabājamo *paraugu* skaitu un dominējošos ārējās vides apstākļus (augstu vai zemu temperatūru). Uzglabāšanas iekārta ir viena no šīm:

a) ledusskapis;

b) izolēta dzesēšanas kaste;

c) izotermiskā soma vai

d) jebkura cita iekārta, kas nodrošina turpmāk minētās iespējas.

**I.2.7.** Temperatūras reģistrēšanai no *parauga* savākšanas laika līdz analīzei, izņemot gadījumos, kad *parauga* analīzi veic nekavējoties pēc tā savākšanas, izmanto temperatūras datu reģistratoru. Temperatūras datu reģistratoram jāspēj:

a) nodrošināt temperatūras reģistrāciju Celsija grādos ne retāk kā reizi minūtē;

b) reģistrēt laiku pēc *GMT* koordinētā universālā laika;

c) ziņot par temperatūras līkni laika gaitā teksta formātā, atvēlot vienu rindu katram mērījumam formātā “GGGG-MM-DD HH:MM T”, un

d) tam jābūt apzīmētam ar unikālu ID numuru, kurā ir ne mazāk kā seši cipari.

**I.2.8.** Pēc tam, kad *sportistam* ir paziņots par to, ka viņš ir izraudzīts parauga savākšanai, un *DCO*/*BCO* ir izskaidrojis *sportistam* viņa tiesības un pienākumus *parauga* savākšanas procesā, *DCO*/*BCO* lūdz *sportistu* vismaz desmit (10) minūtes pirms asins *parauga* nodošanas palikt vertikālā, nekustīgā sēdus stāvoklī, atbalstot pēdas uz grīdas. Ja *sportista* pēdas nevar sasniegt grīdu un/vai *sportists* invaliditātes dēļ nevar novietot pēdas uz grīdas, *sportists* paliek vertikālā, nekustīgā sēdus stāvoklī.

*[Piezīme par I.2.8. pantu. Sportists šo desmit (10) minūšu laikā pirms parauga nodošanas nepieceļas. Nav pieļaujams apsēdināt sportistu uz desmit (10) minūtēm uzgaidāmajā telpā un tad saukt viņu iekšā asins savākšanas telpā.]*

**I.2.9.** *DCO*/*BCO* savāc un reģistrē šādu papildu informāciju *sportista bioloģiskās pases* papildu anketā, ar *sportista bioloģisko pasi* saistītā īpašā *dopinga kontroles* anketā vai citā saistītā ziņojuma anketā, kuru paraksta attiecīgais *sportists* un *DCO*/*BCO*:

a) vai *sportists* pirms asins savākšanas vismaz desmit (10) minūtes atradās sēdus stāvoklī, atbalstot pēdas uz grīdas, kā norādīts I.2.8. pantā;

b) vai *paraugs* ir savākts tieši pēc tam, kad *sportists* ne mazāk kā trīs (3) dienas pēc kārtas ir piedalījies intensīvās *sacensībās* izturības sporta veidos, piemēram, posmu sacensībās velosportā;

c) vai *sportistam* ir bijis treniņš vai *sacensības* divu (2) stundu laikā pirms asins *parauga* savākšanas;

d) vai *sportists* iepriekšējo divu (2) nedēļu laikā ir trenējies, piedalījies sacensībās vai uzturējies augstumā, kas pārsniedz 1500 metrus virs jūras līmeņa. Šādā gadījumā vai šaubu gadījumā reģistrē tās vietas nosaukumu un atrašanas vietu, kur *sportists* atradies, kā arī viņa uzturēšanās laiku un ilgumu šajā vietā. Ieraksta aptuveno augstumu, ja tas ir zināms;

e) vai iepriekšējo divu (2) nedēļu laikā *sportists* ir jebkādā veidā simulējis atrašanos lielā augstumā (piemēram, izmantojis hipoksijas telti, masku u. c.). Šādā gadījumā būtu jāsniedz iespējami daudz informācijas par ierīces veidu un veidu, kādā tā tikusi izmantota (biežums, ilgums, intensitāte u. c.);

f) vai *sportistam* iepriekšējo trīs (3) mēnešu laikā veikta asins pārliešana; vai iepriekšējo trīs (3) mēnešu laikā ir bijis asins zudums negadījuma, pataloģijas vai asins ziedošanas dēļ. Šādā gadījumā jāreģistrē zaudētais asins daudzums;

g) vai *sportists* ir atradies ekstremālos vides apstākļos iepriekšējo divu (2) stundu laikā pirms asins savākšanas, tostarp mākslīgi uzsildītā vidē, piemēram, saunā. Šādā gadījumā jāreģistrē sīkāka informācija.

**I.2.10.** *DCO*/*BCO* ieslēdz temperatūras datu reģistratoru un ievieto to uzglabāšanas iekārtā.

Svarīgi, lai temperatūras reģistrēšana tiktu uzsākta pirms *parauga* savākšanas.

**I.2.11.** Uzglabāšanas iekārtai jāatrodas *dopinga kontroles* punktā, un tā jātur drošos apstākļos.

**I.2.12.** *DCO*/*BCO* dod norādījumus *sportistam* izvēlēties *parauga* vākšanas inventāru saskaņā ar D.4.6. pantu un turpināt *paraugu* savākšanas procesu saskaņā ar D.4.7. pantu.

## I.3. *Parauga* savākšanas procedūra

**1.3.1.** *Parauga* savākšanas procedūra asins savākšanai *sportista bioloģiskās pases* vajadzībām atbilst D.4. pantā aprakstītajai procedūrai, ievērojot arī desmit (10) minūšu (vai ilgāku) sēdēšanas laiku.

**1.3.2.** *Sportists* un *DCO*/*BCO* paraksta *dopinga kontroles* anketu un *sportista bioloģiskās pases* papildu anketu(-as) (attiecīgā gadījumā).

**1.3.3.** Asins *paraugu* aizzīmogo un ievieto uzglabāšanas iekārtā, kurā ir temperatūras datu reģistrators.

## I.4. Transportēšanas prasības

**I.4.1.** Asins *paraugus* transportē iekārtā, kas nodrošina nepārtrauktu *paraugu* viengabalainību, neraugoties uz ārējās temperatūras izmaiņām.

**I.4.2.** Par transportēšanas procedūru atbildīgs ir *DCO*. Transportēšanas iekārtu transportē ar drošiem līdzekļiem, izmantojot *paraugu* savākšanas iestādes atļautu transportēšanas metodi.

**I.4.3.** *Sportista bioloģiskās pases* hematoloģijas modulī izmantojamo *marķieru* viengabalainība ir garantēta, ja asins stabilitātes vērtība (*BSS*) ir zemāka par astoņdesmit pieci (85), kur *BSS* nosaka pēc šādas formulas:

***BSS* = 3 \* T + *CAT*,**

kurā ar “*CAT*” apzīmē laiku no *parauga* savākšanas līdz tā analīzei (stundās) un “T” ir vidējā temperatūra (izteikta Celsija grādos), ko temperatūras datu reģistrators mēra no *parauga* savākšanas brīža līdz tā analīzei.

**I.4.4.** Ņemot vērā *BSS*, *DCO*/*BCO* var izmantot turpmāko tabulu, lai noteiktu maksimālo laiku, kuru sauc par laiku no savākšanas līdz saņemšanai (*CRT*) un kurā paraugu var transportēt uz laboratoriju vai *ABP* laboratorijunoteiktā vidējā temperatūrā (T); piemēram, ja pārvadāšanas temperatūra ir 4 °C, maksimālais *CRT* ir 60 stundas.

|  |  |
| --- | --- |
| **T [°C]** | ***CRT* [h]** |
| 15 | 27 |
| 12 | 36 |
| 10 | 42 |
| 9 | 45 |
| 8 | 48 |
| 7 | 51 |
| 6 | 54 |
| 5 | 57 |
| 4 | 60 |

**I.4.5.** *DCO*/*BCO*, cik ātri vien iespējams, transportē *paraugu* uz laboratoriju vai *ABP* laboratoriju.

**I.4.6.** *Pārbaudes* iestāde vai *paraugu* savākšanas iestāde nekavējoties *ADAMS* ievieto:

a) *dopinga kontroles* anketu saskaņā ar 4.9.1. panta b) punktu;

b) *sportista bioloģiskās pases* papildu anketu un/vai papildu informāciju par *sportista bioloģisko pasi*, kas savākta saistītā pārskata anketā;

c) uzraudzības ķēdē – temperatūras datu reģistratora ID (nenorādot laiku) un laika zonu, kurā atrodas *pārbaudes* vieta, pēc *GMT*.

# J PIELIKUMS. IZŽĀVĒTU ASINS PILIENU *PARAUGU* SAVĀKŠANA, GLABĀŠANA UN TRANSPORTĒŠANA

## J.1. Mērķis

Ievākt *sportista* asinis izžāvētu asins pilienu *parauga* veidā tā, lai nodrošinātu:

a) atbilstību attiecīgiem starptautiski atzītiem standarta piesardzības principiem veselības aprūpes iestādēs, nodrošinot, ka *paraugu* savāc atbilstoši apmācīta *persona*, lai nekaitētu *sportista* un *paraugu* savākšanas personāla veselībai un drošībai;

b) ka *parauga* kvalitāte un apjoms atbilst attiecīgajām analīžu prasībām;

c) ka *paraugs* nav pārveidots, aizstāts ar citu, piesārņots vai kā citādi falsificēts;

d) ka uz *parauga* ir skaidri un precīzi norādīti *parauga* identifikācijas dati un

e) ka *paraugs* ir droši aizzīmogots, ievietojot to pret falsifikāciju drošā komplektā.

## J.2. Darbības joma

Izžāvētu asins pilienu *parauga* savākšana sākas ar to, ka *sportistu* informē par *parauga* savākšanas prasībām; asins *parauga* savākšana beidzas ar to, ka *paraugs* tiek pienācīgi glabāts pirms transportēšanas uz to laboratoriju, kas šim *paraugam* veiks analīzes. Izžāvētu asins pilienu *paraugus* savāc, veicot ādas punkciju/incīziju, lai piekļūtu kapilārajiem asinsvadiem (mazajiem asinsvadiem). Viens izžāvētu asins pilienu *paraugs* sastāv no vairākām nelielām kapilāro asiņu porcijām, kas tiek savāktas vienā *parauga* savākšanas procesā un kurām ļauj nožūt uz *paraugu* absorbējoša materiāla.

*[Piezīme par J.2. pantu. Šajā kontekstā ar terminu “izžāvēti asins pilieni” apzīmē kapilāro asiņu paraugu, kuru savāc un kuram ļauj nožūt uz paraugu absorbējoša materiāla (tostarp paraugus, kas savākti, “atrodot” asinis tieši uz celulozes materiāla kartītes vai cita paraugu absorbējoša materiāla, kas izgatavots no celulozes, kā arī paraugus, kas savākti, izmantojot īpašu ierīci ar iemontētu(-ām) mikroadatu(-ām)/mikrolanceti(-ēm).]*

## J.3. Atbildība

Tā kā izžāvētu asins pilienu paraugu ņemšanas procesā netiek veikta vēnas punkcija, izžāvētu asins pilienu *paraugus* var savākt *DCO* bez nepieciešamības iesaistīt specializētu *BCO*, ja tiek ievēroti standarta piesardzības principi veselības aprūpes iestādēs un ja *DCO* ir pienācīgi apmācīts. Izžāvētu asins pilienu paraugu savākšanas procedūras atbilst vietējiem standartiem un reglamentējošajām prasībām. *DCO* un/vai *BCO* ir atbildīgs par:

a) izžāvētu asins pilienu *parauga* savākšanu;

b) to, lai tiktu nodrošināts, ka katrs *paraugs* ir pienācīgi identificēts un aizzīmogots;

c) to, lai tiktu sniegtas atbildes uz atbilstošajiem jautājumiem *parauga* nodošanas laikā;

d) to, lai pareizi tiktu veikta atbrīvošanās no izžāvētu asins pilienu vākšanas inventāra, kas ir attaisīts, bet nav izmantots, vai izmantotajām inventāra vienībām, kas nav aizzīmogotas kopā ar *paraugu* absorbējošo materiālu, un

e) katra *parauga* pienācīgu glabāšanu un nosūtīšanu.

## J.4. Prasības attiecībā uz izžāvētu asins pilienu *paraugu* vākšanas inventāru

Izžāvētu asins pilienu *paraugu* vākšanas inventāram ir jāatbilst šādiem kritērijiem:

a) jāietver vienreiz lietojama *paraugu* vākšanas ierīce (*piemēram,* vienreizlietojamas lancetes, kas jāizmanto kopā ar celulozes kartītēm, ierīcēm ar iemontētu(-ām) mikroadatu(-ām)/mikrolanceti(-ēm) punkcijas/incīzijas veikšanai un kapilāro asiņu ņemšanai no pirksta gala un/vai augšdelma (ja nepieciešams, *sportistiem* ar fizisku invaliditāti var būt atļauts izmantot alternatīvas vietas punkciju veikšanai);

b) A un B daļas *paraugu* absorbējošais materiāls nodrošina iespēju ievākt atsevišķus *parauga* A un B daļas pilienus (vai līdzvērtīgu *paraugu*), kuru minimālais kopapjoms ir aptuveni 40 µL kapilāro asiņu *parauga* A daļas pilienam(-iem) un kuru minimālais kopapjoms ir aptuveni 20 µL kapilāro asiņu *parauga* B daļas pilienam(-iem), un

*[Piezīme par J.4. panta b) punktu. Pilienu tilpums un skaits var atšķirties atkarībā no tā, kāds izžāvētu asins pilienu paraugu vākšanas inventārs tiek izmantots. Ja piliena tilpums ir neliels (piemēram, mazāks par 20 µL), var apvienot vairākus pilienus, lai veiktu nepieciešamo(-ās) analītisko(-ās) pārbaudes procedūru(-as).]*

c) *parauga* konteinerā un/vai uzglabāšanas kastītē/pakā/tvertnē ir desikants, kas ļauj pilieniem ātri izžūt, kad jau ir veikta aizzīmogošana (nav nepieciešams gaidīt pirms aizzīmogošanas), un nodrošina aizsardzību pret priekšlaicīgu *parauga* bojāšanos vai piesārņošanu.

*[Piezīme par J.4. pantu. Papildu norādījumi par izžāvētu asins pilienu paraugu vākšanas inventāru atrodami WADA vadlīnijās par paraugu savākšanu.]*

## J.5. Izžāvētu asins pilienu *paraugu* nodošana

Ar asins savākšanu saistītās procedūras atbilst vietējiem standartiem un reglamentējošajām prasībām par piesardzības principiem veselības aprūpes iestādēs, ja šie standarti un prasības pārsniedz turpmāk norādītās prasības.

**J.5.1.** *DCO* nodrošina, ka *sportistam* tiek pienācīgi paziņots par *paraugu* savākšanas prasībām, tostarp par visām izmaiņām, ko paredz A pielikums “Izmaiņas attiecībā uz *sportistiem* ar invaliditāti” un/vai B pielikums “Izmaiņas attiecībā uz *nepilngadīgiem sportistiem*”.

**J.5.2.** *DCO*/pavadonis un *sportists* dodas uz vietu, kur *sportists* nodos asins *paraugu*.

**J.5.3.** *Parauga* savākšanas procesā un līdz brīdim, kad *paraugs* tiek aizzīmogots, *DCO*/*BCO* valkā cimdus.

**J.5.4.** Ja iespējams, *DCO*/pavadonis nodrošina, ka *sportists* tikai pirms *parauga* nodošanas kārtīgi nomazgā rokas ar ūdeni.

*[Piezīme par J.5.4. pantu. Jebkādas talka, sveķu vai citu līdzekļu, ko izmanto sportisti, pēdas ir rūpīgi jānotīra, un nepieciešamības gadījumā var izmantot spirta spilventiņus vai tamponus.]*

**J.5.5.** *DCO*/*BCO* nodrošina, ka *sportistam* tiek piedāvāti ērti apstākļi *parauga* nodošanai.

*[Piezīme par J.5.5. pantu. D pielikuma D.4.4. pantā ietvertā prasība sportistam pirms asins parauga nodošanas vismaz 10 minūtes palikt vertikālā, nekustīgā sēdus stāvoklī, atbalstot pēdas uz grīdas, pirms izžāvētu asins pilienu parauga nodošanas nav attiecināma.]*

**J.5.6.** *DCO*/*BCO* sniedz *sportistam* norādījumus izvēlēties *parauga* savākšanai nepieciešamo *paraugu* vākšanas inventāru un pārbaudīt, vai izraudzītais inventārs nav falsificēts un vai tā zīmogi ir neskarti. Ja *sportists* nav apmierināts ar izraudzīto inventāru, viņš var izvēlēties citu. Ja *sportists* nav apmierināts ar inventāru un nav pieejams cits inventārs, *DCO* reģistrē šo faktu. Ja *DCO* nepiekrīt *sportistam*, ka nekas no pieejamā inventāra nav apmierinošs, *DCO* sniedz norādījumus *sportistam* turpināt *paraugu* savākšanas procesu. Ja *DCO* piekrīt *sportistam*, ka nekas no pieejamā inventāram nav apmierinošs, *DCO* pārtrauc izžāvētu asins pilienu *paraugu* savākšanu un reģistrē šo faktu.

**J.5.7.** Kad *parauga* savākšanas komplekts ir izvēlēts, *DCO* un *sportists* pārbauda, vai visi *parauga* kodu numuri sakrīt un vai *DCO* ir pareizi reģistrējis šā *parauga* koda numuru *dopinga kontroles* anketā. Ja *sportists* vai *DCO* konstatē, ka numuri nesakrīt, *DCO* norāda, lai *sportists* izvēlas citu komplektu. *DCO* šo gadījumu reģistrē.

**J.5.8.** *DCO*/*BCO* novērtē punkcijai piemērotāko vietu uz pirksta gala un/vai augšdelma, kura, visticamāk, nelabvēlīgi neietekmēs *sportistu* vai viņa sniegumu (piemēram, tā ir nedominējošā plauksta/roka). Šādā punkcijas vietā nedrīkst būt tulznas, grieztas brūces, rētas un tetovējumi. Attiecīgos gadījumos *DCO*/*BCO* ir jāizvēlas alternatīva punkcijas vieta, kas ir piemērota *sportistiem* ar fizisku invaliditāti.

*[Piezīme par J.5.8. pantu. DCO/BCO ir jāizlemj, vai izžāvētu asins pilienu paraugs ir jāņem no labās vai kreisās plaukstas/rokas. Tomēr viņiem var netikt dota iespēja izvēlēties parauga savākšanai vienu vai otru plaukstu vai roku, jo šī iespēja ir atkarīga no tā, kādu paraugu vākšanas inventāru izmanto SCA.]*

**J.5.9.** *DCO*/*BCO* sniedz *sportistam* norādījumus sasildīt *parauga* ņemšanas vietu, piemēram, dodot norādījumu nomazgāt rokas siltā ūdenī, sapurināt plaukstu/roku, pamasēt punkcijas vietu vai ielikt plaukstu/roku siltā segā vai līdzvērtīgā izstrādājumā.

**J.5.10.** *DCO*/*BCO* notīra ādu ar sterilu spirta spilventiņu vai tamponu. Nedrīkst izmantot dezinfekcijas gelus. Kad āda ir pilnīgi nožuvusi, *DCO*/*BCO* ņem kapilāro asiņu *paraugu* no pirksta gala vai virsmas uz augšdelma, izmantojot izžāvētu asins pilienu vākšanas ierīci saskaņā ar inventāra ražotāju norādījumiem.

**Izžāvētu asins pilienu *paraugiem*, kas savākti no pirksta gala:**

a) ja vien iespējams, jāizvēlas vidējais vai gredzena pirksts. Var izvēlēties arī mazo pirkstiņu, taču tad parauga savākšanas process var būt sāpīgāks;

b) punkcija jāveic ar lanceti nedaudz sāniski no spilventiņa centra uz pirksta pēdējās falangas;

c) asins plūsmu var pastiprināt, viegli masējot pirksta proksimālo daļu distālajā virzienā. Tomēr jāizvairās no pirksta saspiešanas vai izspiešanas, jo tas var izraisīt *parauga* hemolīzi un atšķaidīšanos;

d) pirmo asins pilienu noslauka ar sausu, sterilu kompresi/marles spilventiņu;

e) ar izžāvētu asins pilienu *paraugu* absorbējošo materiālu kontaktā nonāk tikai asins piliens, turpretim pirksts to neskar. Asins pilienu nedrīkst izsmērēt uz *paraugu* absorbējošā materiāla, un

f) vienam aplim izmanto tikai vienu asins pilienu, jo, uzpilinot vairākus pilienus tajā pašā aplī, *paraugs* kļūtu neviendabīgs.

**Izžāvētu asins pilienu *paraugiem*, kas savākti no augšdelma, izmantojot ierīci ar iemontētu(-ām) mikroadatu(-ām)/mikrolanceti(-ēm)**:

g) *DCO*/*BCO* ir atbildīgs par ierīces uzlikšanu un noņemšanu no *sportista* rokas. *Sportists* drīkst nospiest taustiņu, lai iedarbinātu mikroadatu(-as)/mikrolanceti(-es) pēc nepieciešamo norādījumu saņemšanas no *DCO*/*BCO*. Pretējā gadījumā taustiņu nospiež *DCO*/*BCO*.

**J.5.11.** Paņemto kapilāro asiņu tilpums atbilst attiecīgajām analīžu prasībām attiecībā uz *paraugam* veicamo analīzi, t. i., minimālais kopapjoms ir aptuveni 40 µL kapilāro asiņu *parauga* A daļas pilienam(-iem), un minimālais kopapjoms ir aptuveni 20 µL kapilāro asiņu *parauga* B daļas pilienam(-iem), izmantojot hromatogrāfijas masspektrometrijas analītiskās metodes. Lai veiktu citas speciālās analīzes, var būt nepieciešami papildu *paraugi* un/vai lielāks *paraugu* tilpums.

**J.5.12.** *DCO*/*BCO* pārbauda, vai kapilārās asinis ir nogulsnētas uz *paraugu* absorbējošā materiāla un vai pietiekams skaits apļu *parauga* A un B daļai (lai iegūtu pietiekamu daudzumu kapilāro asiņu, kā aprakstīts J.5.11. pantā) ir piesūcināti ar asinīm.

**J.5.13.** Ja kapilāro asiņu daudzums, ko paņem no *sportista* pirmajā mēģinājumā, ir nepietiekams, *DCO*/*BCO* atkārto procedūru kopumā līdz maksimāli trīs (3) mēģinājumiem. Ja trīs (3) mēģinājumos neizdodas iegūt pietiekamu daudzumu kapilāro asiņu, *DCO* pārtrauc izžāvētu asins pilienu *paraugu* savākšanu un reģistrē šīs pārtraukšanas iemeslus. Ja ir nepieciešams vairāk nekā viens mēģinājums, *DCO*/*BCO* izvēlas citu vietu, kur veikt punkciju.Āda ir jānotīra, un ādas punkcijas veikšanai ir jāizmanto jauna lancete / *paraugu* vākšanas ierīce.

*[Piezīme par J.5.13. pantu. Par mēģinājumu uzskata ādas caurduršanu, t. i., tikai stāvokli, kad lancete vai mikroadata(-as)/mikrolancete(-es) ir skārusi(-šas) un caurdūrusi(-šas) ādu.]*

**J.5.14.** Pēc *parauga* savākšanas *DCO*/*BCO* uzspiež uz punkcijas vietas(-ām) vai lūdz, lai to izdara *sportists*. Tad *DCO*/*BCO* uzliek pārsēju(-us).

**J.5.15.** *DCO*/*BCO* atbilstīgi vietējiem asins apstrādes standartiem atbrīvojas no izmantotajām inventāra vienībām, kas nav aizzīmogotas kopā ar *paraugu* absorbējošo materiālu.

**J.5.16.** Ja *paraugam* ir jāveic turpmāka vietējā apstrāde, piemēram, *paraugu* absorbējošā materiāla (piemēram, celulozes papīra, kasetnes) noņemšana no vākšanas ierīces, *DCO*/*BCO* veic šīs darbības un tad nodod *paraugu*, ievietojot to pret falsifikāciju drošā komplektā. *Sportists* paliek *paraugu* savākšanas zonā, lai novērotu savu *paraugu* līdz tā galīgai aizzīmogošanai pret falsifikāciju drošā komplektā.

**J.5.17.** *Sportists* saskaņā ar *DCO* norādījumiem aizzīmogo savu *paraugu* pret falsifikāciju drošā komplektā. *DCO* *sportista* klātbūtnē pārbauda, vai *paraugs* ir apmierinoši aizzīmogots. *Sportists* un *DCO*/*BCO* paraksta *paraugu* savākšanas dokumentāciju.

**J.5.18.** Aizzīmogoto izžāvētu asins pilienu *paraugu* var glabāt istabas temperatūrā un glabā tā, lai pēc iespējas samazinātu *paraugu* bojājuma risku dažādu faktoru, piemēram, aizkavēšanās, gaismas iedarbības un ārkārtēju temperatūras svārstību, dēļ.

## J.6. Prasības attiecībā uz transportēšanu

**J.6.1.** Izžāvētu asins pilienu *paraugus* transportē saskaņā ar 9.1. līdz 9.3. pantu atbilstoši šādām specifikācijām:

a) izžāvētu asins pilienu *paraugus* var nosūtīt kā nebīstamus materiālus, izmantojot parastos pasta vai kurjerpakalpojumus saskaņā ar piemērojamajiem noteikumiem;

b) kaut gan *paraugu* konteineri ir caurspīdīgi, izžāvētu asins pilienu *paraugus* ir ieteicams transportēt necaurspīdīgās pārvadājumu kastēs/somās, lai aizsargātu *paraugus* pret gaismas iedarbību, un

c) izžāvētu asins pilienu *paraugus* var transportēt apkārtējās vides temperatūrā. Ja vienā *paraugu* savākšanas procesā tiek savākti citi asins *paraugi* (piemēram, *sportista bioloģiskās pases* vajadzībām paredzētie asins *paraugi*), izžāvētu asins pilienu *paraugus* var nosūtīt arī atdzesētā stāvoklī.